China Vaccine Genaumah 100,000 Dollar Dheefa Flight Eh Hifan Jehey" - Vaguthu\n"ޗައިނާ ވެކްސިން ގެނައުމަށް 100،000 ޑޮލަރު ދީފައި ފްލައިޓެއް ހިފަން ޖެހޭ"\n2 މަސް ކުރިން ( މާޗް 23, 2021 )\nކޮވިޑް-19 އިން ރައްކާތެރިވުމަށް ޗައިނާ އިން އުފައްދާފައިވާ ވެކްސިންތައް ރާއްޖެ ގެނައުމަށް ފްލައިޓެއް ޗާޓަރު ކުރަން ޖެހޭތީ ރައްޔިތުންގެ މަޖިލިހުގެ ހެންވޭރު ދެކުނު ދާއިރާގެ މެމްބަރު ހުސެއިން ޝަހީމް (އަނދުން ހުސެއިން) ކަންބޮޑުވުން ފާޅު ކުރައްވައިފިއެވެ.\nޗައިނާ އިން ރާއްޖެ އަށް 200،000 ޑޯޒް ވެކްސިން ހަދިޔާ ކުރުމަށް ވަނީ ނިންމައިފައެވެ. ނަމަވެސް މިވަގުތު ރާއްޖޭގައި ހުރީ ޗައިނާ ވެކްސިންގެ 18،000 ޑޯޒެވެ. ޗައިނާ އިން ހަދިޔާ ކުރި ވެކްސިންތައް ރާއްޖެ ގެނެވޭނެ ވަކި ދުވަހެއް އަދި ނޭނގެއެވެ.\n@AmbassadorZhang Sad to hear that Maldives has to charteraflight for more then USD 100,000 to pick up the vaccine “gifted by the government of China 🇨🇳”🙏🏾\n— Hussain Shaheem (@AndhunHussain) March 22, 2021\nސަރުކާރު ކޯލިޝަންގެ އެންމެ ބޮޑު ޕާޓީ، އެމްޑީޕީގެ ޕާލަމެންޓްރީ ގްރޫޕްގެ ޑެޕިއުޓީ ލީޑަރު ކަން ކުރައްވާ އަނދުން ހުސެއިން ކުރެއްވި ޓުވީޓެއްގައި ވިދާޅުވީ ޗައިނާގެ ވެކްސިންތައް ގެނައުމަށް 100،000 ޑޮލަރު ދީފައި ފްލައިޓެއް ޗާޓަރު ކުރަން ޖެހޭ ކަމަށެވެ. އަދި ފްލައިޓެއް ޗާޓަރުކޮށްގެން ޗައިނާގެ ވެކްސިންތައް ގެންނަން ޖެހޭތީ އެކަމާ ހިތާމަ ކުރައްވާ ކަމަށް ވެސް އޭނާ ވިދާޅުވިއެވެ.\n"ފްލައިޓެއް ޗާޓަރުކޮށްގެން 100،000 ޑޮލަރު ދީފައި ރާއްޖެ އަށް ހަދިޔާ ކުރި ވެކްސިންތައް ގެންނަން ޖެހުމަކީ ހިތާމަ ކުރާ ކަމެއް،" ޗައިނާ އިން ރާއްޖެ އަށް ކަނޑައަޅުއްވާފައި ހުންނަވާ ސަފީރު ޖަންގް ލީ ޖޮންގް ޓެގް ކުރައްވައި އަނދުން ހުސެއިން ވިދާޅުވިއެވެ.\nޗައިނާ އިން އުފެއްދި ސިނޮފާމް ވެކްސިން އިއްޔެ ޖަހަން ފެށި އިރު، ވެކްސިން ޖަހައި ދެނީ އުމުރުން 18 އަހަރާއި 60 އަހަރާ ދެމެދުގެ މީހުންނަށް އެކަންޏެވެ. މާލެ ސަރަހައްދުގެ ހަ ސެންޓަރެއްގައި މި ވެކްސިން ޖެހުން ކުރިއަށް ދާނެއެވެ.\nސިނޮފާމް ވެކްސިނަކީ 80 އިންސައްތަ ރައްކާތެރިކަން ލިބޭ ވެކްސިނެކެވެ. މި ވެކްސިން ޓެސްޓުކުރަން ކުރިއަށް ގެންދިޔަ ޓްރައަލްތަކުން އެފިކަސީ ރޭޓު ހުރީ 79-85 ޕަސެންޓާ ދެމެދުގައެވެ. މި ވެކްސިން އުފައްދާފައި ވަނީ ބަލި ނުޖެހޭ ގޮތަށް ނުވަތަ އެ ބައްޔާ ދެކޮޅަށް ދިފާއީ ނިޒާމު ރައްކާތެރިކޮށްދޭ ގޮތަށެވެ. ވެކްސިން ހަދަން ބޭނުންކޮށްފައިވާ ބާވަތްތަކުގެ ތެރޭގައި ހައިޑްރޮޖެން ފޮސްޕޭޓާއި އަލުމިނިއަމް ފޮސްފޭޓައި ސޯޑިއަމް ކްލޮރައިޑް (ލޮނު) ހިމެނޭ އިރު އޭގެ އެއްވެސް ބާވަތަކަށް އެލާޖިކް ނަމަ، ޗައިނާ ވެކްސިން ބޭނުން ނުކުރެވޭނެއެވެ.\nރާއްޖެ އިން މިހާތަނަށް ޖަހަމުން އައީ އިންޑިއާ އިން ހަދިޔާކުރި ކޮވިޝީލްޑް ވެކްސިނެވެ. އެވެކްސިންގެ ދެލައްކައަށްވުރެ ގިނަ ޑޯޒް މިހާރު ވަނީ ދީފައެވެ.\nމާޗް 23, 2021 10:06\nޕެޑުމޭންސަރު ކާރުންޗައިނާވެ ކުސިންނިހޯދި\nމާޗް 23, 2021 10:27\nއިންޑިއާގަބުނެލަނިކޮށް އެމީހުންތިކަން ކޮށްދީފާނެ. އެއިރުން ބަދަލެއްގެގޮތުގަ އިތުރު ދިހަވަރަށްސިފައިންގެނެސް ބައިތިއްބަންއެއްބަަސްވީމަނިމުނީ!! ހާސަކަނޑާލާ\nމާޗް 23, 2021 10:31\nޕެޑުމޭން ކކތީ އިލްމެއްނެތްތާހިލްމެއްވެސް\nމާޗް 23, 2021 10:38\nބަޔަކު ހެޔޮކަމެއް ކޮއްދިނީމަވެސް ނުފުދޭ. ޔަހޫދީންގެ ސުޓައިލް ތިޔައީ. އަމިއްލައަށް އެއްކަމެއްވެސް ނުކުރާތި ސަލާން ޖެހޭތޯ ބަލާ. މޯލްޑިވިއަންގެ ފުލައިޓެއްގަ ގެނައީމަ ނިމުނީ. ދައުލަތަށް ލިބެހޭ ލާރީ ދިރުވާލާފަ ކަމެއް ކުރަން ޖެހުނީމަ ސަލާން ޖެހުން ކަމަކީ\nމާޗް 23, 2021 10:52\nފައިސާއަށް ވުރެން އިންސާނުންގެ ފުރާނަ މުހިއްމު ނުވަނީ ތޯ؟ ޕެޑްމޭން..!! ޢަނެއްކޮޅުން ތި ބޭފުޅުން ގަބޫލު ވެސް ނުކުރާ ބައެއް ނޫން ތޯ ތި ގައުމަކީ..!! ދެން ކީއްކުރަން ތޯ ތި އާދޭސް ކުރަނީ...!!\nމާޗް 23, 2021 10:54\nޕެޑްމޭން ގޮސް ވެކްސިން ހިފައިގެން އާދޭ. ރަނގަޅު ޗުއްޓީ ދަތުރެއް އަޅާލެވޭނެ އެއްނު\nމާޗް 23, 2021 11:01\nރައްޔިތުންގެ މަޖިލިހުގެ ހެންވޭރު ދެކުނު ދާއިރާގެ މެމްބަރު ހުސެއިން ޝަހީމް ( އެމް ޑީޕީ ޕެޑް ހުސެއިން) 100،000 ޑޮލަރު މާ ބޮޑަށް ވެސް އޯކޭ މި ޤައުމުގެ ބަޔެއް އިންޑިޔާ އަށް ދިނުމަށް ވުރެ.\nމާޗް 23, 2021 11:16\nޕެޑު ހުސެން ކަންބޮޑުވަނީ އެއްލައްކަ ވެކުސިނަށް އޭނާއަށް ގަރާޖު ސިޓީ ނުވިއްކޭނެތީ... ކޮންއިރަކުންތަ މީނާއަށް ދައުވާކުރަނީ\nމާޗް 23, 2021 11:36\nހިލޭ ލިބިފައި ހުރިއެއްޗެއް ފްރެއިޓް ދައްކާފައި ގެންނަން، ގަނެގެން ގެނައުމަށްވުރެ ޚަރަދު ކުޑަވާނެ. އެއްލައްކަ ޑޮލަރުދީފައި ނުގެނެސްގެން ތިއުޅެނީ ކީއްވެ. އެވަރަށް ފައިސާ ނެތީތަ؟\nމާޗް 23, 2021 11:45\nޕެޑް ހަސަނާ ކަލޭމެން ނުޖެހޭނެ ޗައިނާގެ ވެކްސިން ލިބިގަންނާކަށް. އިންޑިއާއިން ބޭނުންވާ ހުރިހާ ވެކްސިނެއް ފޯރުކޮށްދޭ ނޫންތޯ ؟ ރަމްޒީ ކަމެއްގެ ގޮތުގައި އެކަން ބާއްވާ . ސަފިރު ޓެގްކޮށް ޕެޑްމެން ވާހަކަ ދެއްކީމަ ހަމަ ހިނި އަންނަނީ. އިންސާނުން ވިއްޔާ ކޮންމެވެސް ވަރެއްގެ ލަދުހަޔާތެއްވެސް ހުންނަން ޖެހޭނެހެން ހީވަނީ. އެމީހުން އެއޮތީ އަތް ނުލާ އައްދޮ ކިޔުއްވާފަ. ބެނުމިއްޔާ ބަލާދޭ އެއްލައްކަ ޑޮލަރެކޭ ޕެޑެކޭ ކިޔާނެ ކަމެއްނެތް . ނޫނީ އިންޑިއާއިން ވެކްސިންހޯދާ . އިންޑިއާއަށް ގައުމު ވިއްކާލައިގެން ތިތިބީ އެމީހުން ގެނެސްދޭނެ އެއަފޯސް ފްލަްޓްތަކުގަ ވެކްސިން.\nމާޗް 23, 2021 11:47\nޕެޑަށް ވީވަރު ނުވާނެބާ އަނެއްކާ!!! ޕެޑް މޭން\nތިއުޅެނީ 100000 ޑޮލަރު ކާލާނެ ގޮތެއް ނޭންގިގެން. ވައްކަން ކުރުން ނޫން ކަމެއް ނޭންގޭނެ ކުރާކަށް\nމާޗް 23, 2021 11:54\nވިޔަފާރިވެރިން އަދުން އެތެރެކުރަނީ ކިތައް ޑޮލަރު ދައްކައިގެންތޯ؟ ޗައިނާއިން ހަދިޔާކުރި ވެކްސިންވެސް ފޮނުވާނީ ޗައިނާ ސަރުކާރުން. އިންޑީޔާއިން ވެކްސިން ގެނައީ އަދުންވިއްައިގެން ލިބުނު ޑޮލަރުންތޯ އަޅުގަނޑު އަހާލަން.\nމާޗް 23, 2021 12:33\nއިންޑިޔާ ވެކްސިން އަންނަނީ އޭގެ އަމިއްލަ ޒާތުގައި ރަށްރަށަށް މަސްތުވާތަކެތި ލައްގާހެންތަ؟\nމާޗް 23, 2021 12:43\nޕެޑްމޭން މިއަދު ހެނދުނު ކީއްތޯ ކުރީ އަމިން އެވެނިއު ދޮރުމަތީ؟ ވަރަށް ކޮޅުކޮޅު ބެލި....🤣\nމާޗް 23, 2021 12:48\nޕެޑް މޭން ގެނެސްދޭންވީނު\nމާޗް 23, 2021 12:49\nޗައިނާ ސިފައިން ރާއްޖޭގައި ނުތިބޭނެ ގޮތަށް އެއްމިލޔަން ޑޮލަރު ހަރަދުކޮށްގެންވެސް ގެްންނަންވީ.\nހިލޭ ދިންމީހުން މަޖްބޫރުކުރީ އެމީހުން މިތާ ގާއިމުވެތިބެން. އެއީ މިލިޔަނުން ގުނައި އަދަދު ނުކުރެވޭ ވަރުގެ ގެއްލުމެއް.\nމާޗް 23, 2021 13:12\nހަހަހަ ޕެޑް މޭން ކަޑުކޮސް ވާހަކަ މާގިނައިން ދައްކަނީ\nމާޗް 23, 2021 13:20\nޕެޑުމޭނަށް ބޮޑުމުސާރައެއް ދޭތީ ކަންބޮޑުވޭ\nމާޗް 23, 2021 14:12\nމާޗް 23, 2021 14:57\nޕެޑްމޭން ޓު ދަ ރެސްކިއު\nމާޗް 23, 2021 16:24\nރާއްޖެއިން ޗައިނާއަށް ފްލައިޓު ޝެޑިއުލްތައް ހަމަޖެއްސީމަ ތިކަން ތިނިމުނީނު މިސަރުކާރުން ޗައިނާއަށް ފްލައިޓް ދަތުރު ކުރަން ބޭނުންނުވާތީދޯ ތިކަންތައް ދިމާވެގެން ތިއުޅެނީ\nމާޗް 23, 2021 16:49\nޕެޓްމޭން ކާރުޚާނާއިން އުފަދަންވީނު ، ޗައިނާބާކީކޮށްފަ އޯކޭވާނެ ....\nމާޗް 23, 2021 16:59\nކަލޭމެން ދެއިރު ދެދަޅަޔަށް ބަވާ އަޅައިރު އެހެން މީހުން ކަމެއް ކޮށްފާނެ ކަމަށް ހީނުވަނީތަ؟! ޗައިނާއިން އެހެދީ ހަމަ ރަނގަޅަށް. ހުންނާނެ ރާކަނިމަސް ކެވިފަ. ދެން ގެރި މޯދީ ކައިރީ ބުނޭ ވެކްސިން ކޮޅު ގެނެސް ދޭށޭ. ނޫނީ ކުރިން "ހިލޭ" ދިން ބައިގެ އަގުވެސް ހިމެނޭ ގޮތަށް އަގުބޮޑުކޮށް ގެރިގރު ވެކްސިން ގަނެގެން ގެނޭ. އެ ގެންނަން 100 އިންޑިޔާ ސިފައިން، ބަލަހައްޓަން 200 އިންޑިޔާ ސިފައިންނާ އެކު.\nމާޗް 25, 2021 01:00\nދެން ކީއްތަވީ! ގޮސް ގެނެބަލަ ކަލަ ނުގޮވާ. އެވަރު ކަމެއްތަ އެއީ.\nމާޗް 25, 2021 01:06\nކޮބާ އަހަރުމެންގެ އިންޑިއާ. ސަންގޯރު ކައިރީ ބުނެލަނިކޮށް ތިކަން ހަމަޖެހިދާނެ. އަނދުންޕެޑޭ ހާސްނުވެބަލަ. ކަލޭގެ 25 ކާރު ވައްދާ ކޯސްޓުދަޅު ގަރާޖުން ޚަރަދު ކުރާނެ ކަމެއް ނެތޭ.


ސިޔާސީ ޕާޓީއެއްގެ ގޮތުގައި ރަޖިސްޓްރީ ކޮށްފައިނުވާ ނަންތައް ބޭނުންކޮށްގެން، އަންނަ މަހުގެ 23 ގައި ބާއްވާ ރިޔާސީ އިންތިހާބުގައި ވާދަކުރާ ކެންޑިޑޭޓުންނަށް ތާއީދު ހޯދަން ހަރަކާތްތައް ހިންގައިގެން ނުވާނެ ކަމަށް އިލެކްޝަންސް ކޮމިޝަން (އީސީ) އިން މި ރޭ ބުނެފި އެވެ.\nAugust 05, 2018 34\n"މައުމޫން ހުންނެވީ އާދަޔާ ހިލާފް ހިތްވަރެއްގައި"\nކުރީގެ ރައީސް މައުމޫން އަބްދުލް ގައްޔޫމް ޖަލުގައި ހުންނަވާތާ މިއަދަށް 180 ދުވަސް ވެފައި ވިޔަސް އެމަނިކުފާނު ހުންނެވީ އާދަޔާ ހިލާފް ހިތްވަރާއި އަޒުމެއްގައި ކަމަށް ވަކީލު ހުސެއިން...\nAugust 05, 2018 24\nއެމްޑީޕީ އަށް އެންމެ މަދުން ވޯޓު ލިބެމުން އައި އެއް ރަށް ކަމަށް ވާ ތ. ގުރައިދޫ ރައްޔިތުން އިދިކޮޅު ކެންޑިޑޭޓް އިބްރާހިމް މުހައްމަދު ސޯލިހު (އިބޫ) އަށް ވަރަށް ހޫނު މަރުހަބާއެއް މިއަދު...


Gaumu street cup - Meedhoo Lothari FC Final ah\nގައުމު ސްޓްރީޓް ކަޕް : މީދޫ ...\nގައުމު ސްޓްރީޓް ކަޕް : ގިނަ ...\nby vomadmin September 2, 2020\nގައުމު ސްޓްރީޓް ކަޕް – ފުޓްބޯޅަ މުބާރާތުގެ ސެމީފައިނަލްގައި މީދޫ ލޮތަރި އެފްސީއާއި ބައްދަލުކޮށް މިމުބާރާތުގައި ވާދަކުރިޓީމްތަކުގެ ތެރެއިން ގިނަ ބައެއްގެ ފޭވަރިޓް އެއްޓީމުގެ ގޮތުގައި ބެލެވުނު ފޭދޫ ސަންއޮފް ލޮންސް ޕެނަލްޓީ ޖަހައިގެން ބަލިވެ މުބާރާތުން ކަޓައިފިއެވެ.\nމިރޭގެ މެޗު ފެށުމުގެ ކުރިންވެސް ކުއާޓަރގެ ބޮޑުމެޗުގެ ގޮތުގައި ގިނަބަޔަކު ފާހަގަކުރި މި މެޗުގައި ގިނަވަގުތު ބޯޅަ ހިފަހައްޓާ ރަނގަޅަށް ކުޅެފައިވަނީ ސަންއޮފްލޮންސް ކަމުގައިވިޔަސް މެޗުގައި ލަނޑު ޖަހާނެ ހުސްފުރުސަތެއް އެޓީމުގެ ކުޅުންތެރީންނަށް ލިބިފައެއްނުވެއެވެ.\nމިމެޗްގެ ދެވަނަ ހާފްގެ ފަހުވަގުތުގެ ކުޅުމާ ހަމައަށްދިޔައިރު4ފައުލް ކުރެވިފައިވާތީއާއި އިތުރު ފައުލެއް ކުރެވިއްޖެނަމަ ލޮތަރި އެފްސީއަށް ޕެނަލްޓީ ލިބުމާއި ލަނޑެއް ނުޖެހި މެޗް އެއްވަރުވެގެންދާތީ ޕްރެޝަރުގައި ކުޅެމުންދިޔަ ސަންއޮފްލޮންސްގެ ކުޅުންތެރީން މެޗްގެ ފުރިހަމަ ވަގުތު ހަމަވުމުގެ ކުރީން ލަނޑެއް ކާމިޔާބުކުރެވޭތޯ ކުރިއަށް ޖެހި ވަރަށްބޮޑަށް މަސައްކަތްކޮށްފައިވެއެވެ. އެހެންނަމަވެސް ބެންޗުގައި އިރުޝާދު ދޭނެ ތަޖުރިބާކާރު އޮފިޝަލަކު ނެތި އަދި ތަޖުރިބާ މަދު ޒުވާން ކުޅުންތެރީން ހިމެނޭ ލޮތަރި އެފްސީގެ ކުޅުންތެރީންވަނީ މެޗްގެ ފުރިހަމަ ވަގުތުގައި ސަންއޮފްލޮސްއަށް ލަނޑެއް ކާމިޔާބުކުރުވިޔަނުދީ އެޓީމް ހިފަހައްޓާފައެވެ.\nމިމެޗް އެއްވަރުވެގެން ނިމުމާއެކު މޮޅުވާޓީމެއް ކަނޑައެޅުމަށް ޖެހި ޕެނަލްޓީގައި ލޮތަރިން ވަނީ އެޓީމުން ޖެހި3ޕެނަލްޓީގެ ތެރެއިން2ޕެނަލްޓީ ކާމިޔާބުކޮށްފައެވެ. ސަން އޮފް ލޮންސް އިން ޖެހި3ޕެނަލްޓީގެ ތެރެއިން އެޓީމަށް ކާމިޔާބުކުރެވުނީ 1 ޕެނަލްޓީއެވެ.\nޕެނަލްޓީ ޖެހިޖެހުމުގައި ފުރަތަމަ ޕެނަލްޓީ ޖެހީ ލޮތަރި އެފްސީންނެވެ. ލޮތަރިން ޖެހި ފުރަތަމަ ޕެނަލްޓީ ޒާލިފް ( ޓެރީ ) ކާމިޔާބުކޮށްދީފައިވާއިރު ސަން އޮފް ލޮންސްއިން ޖެހި ފުރަތަމަ ޕެނަލްޓީ އަލީ ނާފިއު ( ކަޅޭ ) ވަނީ ކާމިޔާބުކޮށްދީ 1-1 ން މެޗްގެ ނަތީޖާ އެއްވަރުކޮށްދީފައެވެ.\nލޮތަރި އެފްސީގެ ދެވަނަ ޕެނަލްޓީގައި މުންސިފް ޖެހިބޯޅަ ގޯލް ދަނޑީގައި ޖެހިފައި ބޭރަށް ދިޔައިރު ސަން އޮފް ލޮންސްގެ2ވަނަ ޕެނަލްޓީގައި އަރުމީޝް ޖެހި ޕެނަލްޓީ ގޯލާ އަމާޒުނުވެ ވަނީ ބޭރަށް ގޮސްފައެވެ.\nލޮތަރި އެފްސީން ޖެހި3ވަނަ ޕެނަލްޓީގައި ރަޔަން ފޮނުވާލި ބޯޅަ ގޯލް ދަނޑީގައި ޖެހިފައި ގޯލްތެރެއަށް ވަދެގެން 2-1 ގެ ލީޑެއް ލޮތަރިޓީމަށް ލިބުނެވެ.\nސަން އޮފް ލޮންސްގެ3ވަނަ ޕެނަލްޓީ ޝިއާއު ފޮނުވާލިއިރު އެޓީމުގެ ބައެއް ކުޅުންތެރީން ތިބީ ޝިއާއު ޕެނަލްޓީގައި ބޯޅަ ފޮނުވާލިއިރު އެމަންޒަރު ނުބަލަން ވެގެން އަނެއް ފަރާތަށް އެބުރިގެންނެވެ. އެކަމަކުވެސް ޝިއާއު ޕެނަލްޓީގައި ފޮނުވާލި ބޯޅަ ގޯލާ އަމާޒުނުވެ ބޭރަށް ދިއުމުން މިމެޗުން2ލަނޑު 1 ލަނޑުން ލޮތަރި އެފްސީ މޮޅުވެ އެޓީމްވަނީ މިމުބާރާތުގެ ފައިނަލަށް ދަތުރުކޮށްފައެވެ.\nމިމެޗްގެ މޮޅު ކުޅުންތެރިއަކަށް ހޮވުނީ ސަންއޮފްލޮންސްގެ ގިނަ ހަމަލާތަކެއް ދިފާއުކުރުމުގައި ލޮތަރި ޓީމްގެ ފަހަތަށް ކުޅެ މިމެޗްގައި މޮޅުކުޅުމެއް ދެއްކި ލޮތަރިޓީމްގެ ޒާލިފް ( ޓެރީ ) އެވެ.


Dheenee Ilmuveringe Jamiyya eh Ufahdhan Ninmaifi - Vaguthu\nދީނީ އިލްމުވެރިންގެ ޖަމިއްޔާއެއް އުފައްދަން ނިންމައިފި\nއިސްލާމިކް މިނިސްޓަރު ޑރ.އަހުމަދު ޒާހިރު އަލީ ރާއްޖޭގެ ބައެއް އިލްމުވެރިންނާއެކު ބޭއްވި ބައްދަލުވުމުއްގައި ދީނީ އިލްމުވެރިންގެ ޖަމިއްޔާއެއް އުފައްދަން ނިންމައިފިއެވެ.\nމިގޮތަށް މިބޭފުޅުން ނިންމާފައިވަނީ މޯލްޑިވްސް ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓެއްގަައި އިސްލާމްދީނާ ދެކޮޅު ވާހަކަތަކެއް ހިމަނާފައިވާ މައްސަލައެއް ހޫނުވެފައިވާ ދަނޑިވަޅުގައި ސަރުކާރުގެ އެއްވެސް ފަރާތަކުން އެކަމަށް ފިޔަވަޅެއް ނާޅާތީއެވެ.\nއިސްލާމިކް މިނިސްޓްރީގެ ޖަލްސާ ކުރާ މާލަމުގައި ބޭއްވި މި ބައްދަލުވުމުގައި ގިނަ އަދަދެއްގެ ދީނީ އިލްމުވެރިން ވަނީ ބައިވެރިވެވަޑައިގެންފައެވެ.\nމިހާރު ފެންމަތިވެފައިވާ އެމްޑީއެންގެ މައްސަލަ ހައްލު ކުރުމަށް ގާނޫނީ ގޮތުން ކުރެވެން ހުރި ހުރިހާ ކަމެއް ކުރައްވާނެ ކަމުގެ ޔަގީންކަން މިނިސްޓަރު ޒާހިރު ވަނީ އެ ބައްދަލުވުމުގައި ދެއްވާފައެވެ.\nއިސްލާމިކް މިނިސްޓްރީގެ އޮފިޝަލް ވިދާޅުވީ، މިނިސްޓްރީ އާއި ގުޅިގެން މިކަން ހައްލުކުރުމަށް ހޭލުންތެރި ކުރުމުގެ ޕްރޮގްރާމްތައް ހިންގުމަށް އެއްބަސް ވެވުނު ކަމަށާއި އޭގެ އިތުރުންވެސް ދީނީ ކަންކަމުގައި މިނިސްޓްރީއާ ގުޅިގެން މަސައްކަތް ކުރާނެ "ދީނީ އިލްމުވެރިންގެ ޖަމިއްޔާއެއް" އުފެއްދުމަށް ވެސް ބައްދަލުވުމުގައި ނިންމާފައިވާ ކަމަށެވެ.\nދިރާސާގެ ނަމުގައި އެމްޑީއެން އިން ނެރެފައިވާ ރިޕޯޓުގައި އިސްލާމް ދީނުގެ އަސްލުތަކަށް ވަރަށް ބޮޑަށް ފާޑުކިޔާފައިވެއެވެ. އަދި ރަސޫލާގެ ސުންނަތުންނާއި ޤުރުއާނުން ހާމަވާ ބައެއް ކަންކަމާއި މެދު އެ ރިޕޯޓުގައި ސުވާލު އުފައްދާފައިވެއެވެ. މިކަމަށް ދީނީ އިލްމުވެރިންނާއި ސިޔާސީ އަދި ސަރުކާރުގެ އިސް ފަރާތްތަކާއި ގިނަ އަދަދެއްގެ އާންމުންގެ ނުރުހުންވުން އަމާޒުވަމުންދާއިރު، އެފަރާތްތަކުން ދަނީ އެމްޑީއެން އުވާލުމަށް ސަރުކާރަށް ގޮވާލަމުންނެވެ.\nއޮކްޓޯބަރ 5, 2019 18:08\nޢިލްމުވެރިން އެކައްޗެއް ކިޔާ އެއްމިސްރާބަކަށް ދަތުރުކޮށްގެން ނޫނީ މިގައުމު ސަލާމަތުގެ އައްސޭރިއަކަށް ނުދާނެ. ނިމިދިޔަ ރިޔާސީ އިންތިޚާބުގައިވެސް ފެނުނީ ޢިލްމުވެރިން ޚިޔާލުތަފާތުވެފައިވާ މިންވަރު. އެންމެން އެކައްޗެއް ކިޔައި އެއްގޮތަކަށް އެއްބަސްވެ ކަންކަން ކޮށްގެންނޫނީ ރައްޔިތުންގެ އިތުބާރެއް ނުލިބޭނެ. އަހަރެންނަށް އޭރުވެސް ލަފާކުރެވުނު އެމްޑީޕީއަށް ބައިއަތު ހިފައިގެން އެމީހުންނަށް ވެރިކަން ދީފިނަމަ މިހާލު ޖެހޭނެކަން. ސަލަފު ޖަމިއްޔާއިންވެސް ރިޔާސީ އިންތިޚާބަށް ކެންޑިޑޭޓަކު ދައްކާނަމޭ ކިޔާފައި އެކަންތައްވެސް ދުއްވާލީ ބޮނޑު ނަގުލަށް. މުސްލިމުން އެއްބައިވަންތަވެގެން މެނުވީ އިސްލާމްދީނަށް ނަސްރެއް ނުލިބޭނެ.\nއޮކްޓޯބަރ 5, 2019 21:04\nމިޤައުމުގައި ގަބީލާތައް އުފައްދާ މުސްލިމުންތައް ބައިބައިކޮއްލީ ކެނެރީގޭ ދައްޖލ.\nމިހާރުވެސް ފަތުވާ މަޖިހެއްވެސް އޮވެމެ އެ މަޖިލިހުން ބުނާ އެއްވެސް އެއްޗެއް ޤަބޫލު ނުކޮށް އެއުޅެނީ މިކަމުގެ އަޑީގަ ހުންނަނީ ކެނެރީގޭ ނަޝީދު މިކަން ބައެއްމީހުން ގަބޫލު ނުކުރަން އެއުޅެނީ\nއޮކްޓޯބަރ 6, 2019 09:08\nތި އުފައްދާ ޖަމިއްޔާ ސިޔާސީ މީހުންގެ ދަލުގައިޖެހި ސީޔާސީ ނުވެއްޖެއްޔާ ވަރަށް ރަގަޅު، އެނބުރި ފަސްބަލާލުމުން ފެންނަ މަންޒަރުން މިކޮމެންޓް ކޮއްލަން ޖެހުނީ


Dhaulathuge haradhuthah kuda kurumugai bodu kaamiyaabeh!\nސަރުކާރުގެ އެންމެ ގިނަ އޮފީސްތައް ހިންގަމުން ގެންދާ ވެލާނާގެ ބިލްޑިންގ\nދައުލަތުގެ ހަރަދުތައް ކުޑަކުރުމުގައި ބޮޑު ކާމިޔާބީއެއް!\n15 ފެބްރުއަރީ 2020 - 12:25:18\nދައުލަތުގެ މިއަހަރުގެ ބަޖެޓަށް މިހިނގާ މަހުގެ ހަވަނަ ދުވަހުގެ ނިޔަލަށް އާމްދަނީ އާއި ހިލޭ އެހީގެ ގޮތުގައި 2.4 ބިލިއަން ރުފިޔާ ލިބިއްޖެ އެވެ.\nދައުލަތަށް ލިބޭ އާމްދަނީއާއި ކުރާ ހަރަދުތައް އެނގޭ ގޮތަށް ކޮންމެ ހަފްތާ އަކު އެއް ފަހަރު ފިނޭންސް މިނިސްޓްރީން ނެރޭ ރިޕޯޓްގައި ބުނެފައިވަނީ މިދިޔަ ފެބްރުއަރީ މަހުގެ ހަވަނަ ދުވަހުގެ ނިޔަލަށް ލިބުނު އާމްދަނީގެ ތެރެއިން 1.6 ބިލިއަން ރުފިޔާ ހަރަދުކޮށްފައިވާ ކަމަށެވެ. އެހެންކަމުން އެ މުއްދަތުގެ ނިޔަލަށް ދައުލަތުގެ ހަރަދުތައް 20 ޕަސެންޓް ދަށްކޮށް 772.7 މިލިއަން ރުފިޔާ ވަނީ ސަލާމަތް ކުރެވިފަ އެވެ.\nދައުލަތަށް މިހިނގާ މަހުގެ ހަވަނަ ދުވަހުގެ ނިޔަލަށް 2.4 ބިލިއަން ރުފިޔާ ލިބިފައިވާއިރު މިއީ މިދިޔަ އަހަރުގެ އެ މުއްދަތާ އަޅާބަލާއިރު ދައުލަތަށް ލިބުނު އާމްދަނީއަށް ވުރެ 713.3 މިލިއަން ރުފިޔާ މަދު އަދަދެކެވެ. ދައުލަތަށް ލިބުނު އާމްދަނީ ދަށްވީ ޓެކްސްގެ ގޮތުގައި ލިބުނު އާމްދަނީ ދަށްވުމުން ކަމަށް މިނިސްޓްރީން މައުލޫމާތުދެ އެވެ.\nމިއަހަރުގެ ފެބްރުއަރީ މަހުގެ ހަވަނަ ދުވަހުގެ ނިޔަލަށް ސޮވަރިން ޑިވެލޮޕްމަންޓް ފަންޑް (އެސްޑީއެފް) އަށް 78.6 މިލިއަން ރުފިޔާ ޖަމާކޮށްފައިވާއިރު ލޯނުތައް އަނބުރާ ދައްކަން 108.7 މިލިއަން ރުފިޔާ އަދި ޕީއެސްއައިޕީ މަޝްރޫއުތަކަށް 130.5 މިލިއަން ރުފިޔާ ވަނީ ހަރަދުކޮށްފަ އެވެ.\nސަރުކާރުގެ ހަރަދުތައް ވަރަށް ބޮޑަށް ކުޑަވެފައިވާ ކަން ފިނޭންސް މިނިސްޓްރީގެ ރިޕޯޓުން ހާމަވެފައި މިވަނީ ކޮރޯނާ ވައިރަހާ ގުޅިގެން ދައުލަތުގެ ހަރަދުތައް ކުޑަކުރަން ސަރުކާރުން ހާއްސަ ފިޔަވަޅުތަކެއް އަޅާފައިވާ ވަގުތެއްގަ އެވެ.


Beyru faraaithakah bin vihkkey gothah gaanoonu asaasee ah genai...\nރާއްޖެ - ބިން ވިއްކުން\nބޭރު ފަރާތްތަކަށް ބިން ވިއްކޭ ގޮތަށް ގާނޫނުއަސަސީއަށް ގެނައި ބަދަލު ބާތިލުކޮށްފި\nއެމްޑީޕީ އާއި ޕީޕީއެމްގެ މެމްބަރުން ވެސް ވޯޓު ދެއްވި\nއެ އިސްލާހު ބާތިލު ކުރީ 64 މެބްބަރުން އިއްތިފާގުން\nގާނޫނުއަސާސީއަށް ގެނައި ދެ ބަދަލު ވެސް ވަނީ ބާތިލުކޮށްފައި\nކ. މާލެ 15 އޭޕުރިލް 2019 | ހޯމަ 14:19 2,206\nރައްޔިތުންގެ މަޖިލީހުގެ ޖަލްސާއެއްގައި ބައެއް މެމްބަރުން - ޕޮލިސް\nބޭރުގެ ފަރާތްތަކަށް ރާއްްޖެއިން ބިން މިލްކު ކުރެވޭ ގޮތަށް ގާނޫނު އަސާސީއަށް ގެނެސްފައިވާ އިސްލާހު ބާތިލު ކުރަން ރައްޔިތުންގެ މަޖިލީހުން ފާސްކޮށްފިއެވެ.\nރައީސް ޔާމީންގެ ސަރުކާރުން ގާނޫނުއަސާސީއަށް ގެނައި އެ ބަދަލު ބާތިލު ކުރަން ފާސްކުރީ ހޯމަ ދުވަހުގެ ޖަލްސާއަށް ހާޒިރުވެ، ވޯޓުގައި ބައިވެރިވެވަޑައިގެންނެވި 64 މެމްބަރުންގެ އިއްތިފާގުންނެވެ. އެ އިސްލާހު ފާސްކުރުމަށް މަދުވެގެން ބޭނުންވަނީ ވެސް 64 މެމްބަރުންގެ އަގުލަބިއްޔަތެވެ. ސަބަބަކީ ގާނޫނުއަސާސީއަށް ބަދަލެއް ގެނެވޭނީ މަޖިލީހުގެ ހަތަރު ބައިކުޅަ ތިން ބައި މެމްބަރުންގެ އަގުލަބިއްޔަތު ލިބުމުންނެވެ.\nބޭރުގެ ފަރާތްތަކަށް ރާއްޖެއިން ބިން މިލްކު ކުރެވޭ ގޮތަށް ގާނޫނުއަސާސީ އިސްލާހު ކުރީ 2015 ވަނަ އަހަރުގެ ޖުލައި މަހުގެ 22 ވަނަ ދުވަހުއެވެ. އެމްޑީޕީ ޕާލަމެންޓްރީ ގްރޫޕުގެ 10 މެމްބަރުންގެ ވޯޓާ އެކު ރައީސް ޔާމީންގެ ސަރުކާރުގައި އެ އިސްލާހު މަޖިލީހުން ފާސް ކުރީ 70 މެމްބަރުންގެ އަޣުލަބިއްޔަތުންނެވެ.\nނަމަވެސް އޭގެ ތިން އަހަރު ފަހުން، އެ އިސްލާހު ބާތިލު ކުރަން މަޖިލީހަށް ހުށަހެޅުއްވީ ޕީޕީއެމްގެ ޕާލަމެންޓްރީ ގްރޫޕުގެ މެމްބަރު އަބްދުﷲ ރިފާއު (ބޮޗޭ) އެވެ. އޭނާ ހުށަހެޅުއްވި ބިލު ގައުމީ ސަލާމަތު ކޮމެޓީން ދިރާސާކޮށް ނިންމައި، ހޯމަ ދުވަހުގެ ޖަލްސާއަށް ކޮމެޓީ ރިޕޯޓް ހުށަހެޅުމުން ޖަލްސާގައި ތިއްބެވި ހުރިހާ މެމްބަރުންގެ އަގުލަބިއްޔަތު އެ ރިޕޯޓަށް ލިބުނެވެ.\nމަޖިލީހުން ގާނޫނުއަސާސީއަށް ގެނައި ބަދަލު ބާތިލު ކުރުމަށް ހުށަހެޅި އިސްލާހުގައި ބުނެފައި ވަނީ ރާއްޖޭގެ ސަރަހައްދުގެ އެއްވެސް ބައެއް ރާއްޖެއިން ބޭރުގެ އެއްވެސް ފަރާތަކަށް މިލްކުކޮށް، ނުދެވޭނެ ކަމަށެވެ.\nޕީޕީއެމް ޕާލަމެންޓްރީ ގްރޫޕުގެ މެމްބަރަކު މަޖިލީހަށް ހުށަހަޅައި، ގާނޫނުއަސާސީއަށް ގެނައި ބަދަލު ބާތިލުކޮށްފައި ވަނީ އުމުރުން 65 އަހަރުވުމުން ވެރިކަމަށް ކުރިމަތިނުލެވޭ ގޮތަށް ގާނޫނުއަސާސީއަށް އިތުރުކޮށްފައިވާ ޝަރުތު މިދިޔަ އަހަރުގެ ނޮވެމްބަރު މަހު މަޖިލީހުން ބާތިލުކޮށްފައިވަނިކޮށެވެ.\nގާނޫނުއަސާސީއަށް ރައީސް ޔާމީންގެ ސަރުކާރުގައި ގެނައި ދެ އިސްލާހު މަޖިލީހުން ބާތިލު ކުރުމުން، ގާނޫނުއަސާސީ ރުޖޫއަވެފައި ވަނީ 2008 ވަނަ އަހަރުގެ އޮގަސްޓް މަހުގެ ހަތް ވަނަ ދުވަހު ކުރީގެ ރައީސް މައުމޫން އަބްްދުލް ގައްޔޫމް ތަސްދީގު ކުރެއްވި ގޮތަށެވެ.


ލަންކާއަށް ބޮމުގެ ހަމަލާތައް ދިން މީހުން ދެނެގަނެވިއްޖެ: ޑިފެންސް މިނިސްޓަރ | Jazeera\tލަންކާއަށް ބޮމުގެ ހަމަލާތައް ދިން މީހުން ދެނެގަނެވިއްޖެ: ޑިފެންސް މިނިސްޓަރ - Jazeera\nލަންކާއަށް ބޮމުގެ ހަމަލާތައް ދިން މީހުން ދެނެގަނެވިއްޖެ: ޑިފެންސް މިނިސްޓަރ\nއީމާ މުހައްމަދު ވަހީދު April 21, 2019 66 views0\nސްރީލަންކާ އަށް ހުއްޓުމެއްނެތި ފުލުފުލުން ދެމުންގެންދާ ބޮމުގެ ހަމަލާތަކުގެ ފަހަތުގައިވާ މީހުން ދެނެގަނެވިއްޖެ ކަމަށް ސްރީލަންކާގެ ޑިފެންސް މިނިސްޓަރު ވިދާޅުވެއްޖެއެވެ.\n"މި ގައުމުގައި ހަރަކާތްތެރިވާ ހަރުކަށި ވިސްނުމުގެ ގްރޫޕުތަކާއި ދެކޮޅަށް ހަރުކަށި ފިޔަވަޅު އަޅާނަން. އަދި ފާއިތުވި ދުވަސްތަކުގައި އެފަދަ މީހުން ކުރަމުންދިޔަ ކަންކަން ހުއްޓުވާނަން،" ވިޖޭވަރުދަނަ ވިދާޅުވި އެވެ.\nސްރީލަންކާގެ ޑިފެންސް މިނިސްޓަރު މިހެން ވިދާޅުވެފައިވާއިރު، މިހާތަނަށް ހުއްޓުމެއް ނެތި ދެމުންގެންދާ ބޮމުގެ ހަމަލާތަކުގައި ވަނީ 187 މީހުން މަރުވެފައެވެ. އޭގެތެރޭގައި، ސްރީލަންކާގެ4ފުލުހުން ވެސް ހިމެނެއެވެ.\nސްރީލަންކާގެ ސޯޝަލް މީޑިއާ މިހާރު ބްލޮކް ކޮށްފައިވާއިރު، އެގައުމުގައި ވަނީ ކުއްލި ނުރައްކަލުގެ ހާލަތުވެސް އިއުލާން ކޮށްފައެވެ. މިހާތަނަށް ހުއްޓުމެއްނެތި ދެމުންގެންދާ ހަމަލާތަކުގައި ވަނީ ލަންކާގެ 8 ސަރަހައްދެއްގައި ބޮން ގޮއްވާލާފައެވެ.\nމުދާ ބަރުކޮށްގެން ދަތުރުކުރި ދޯންޏެއް އަރިއަޅައިލައިފި\nހުޅުމާލޭގައި މާދަމާ ހަވީރު ވެހިކަލް ދުއްވުން މަނާ\nއިތުރަށް ފައިސާ ނެގި ހަ ޓެކްސީ ޑްރައިވަރަކު ޖޫރިމަނާ ކޮށްފި\nއަލިފާން ރޯވި ގޭގައި ދިރިއުޅޭ މީހުންނަށް ވަގުތީ ބޯހިޔާވަހިކަން ފޯރުކޮށްދީފި\nއޮސްޓްރިއާ އާއިއެކު މީހުން ބިނާކުރުމާއި ތައުލީމީ ދާއިރާގެ މަޝްވަރާތައް\nރައީސް ޔާމިންގެ ޕާސްޕޯޓް ހިފާއްޓަން އަމުރެއް ނުދިން\nބައިނަލްއަގްވާމީ މައިދާނުގައި ޓިއުނީޝިއާގެ އެއްބާރުލުން ރާއްޖެއަށް\nބިދޭސީން ހިންގާ ވިޔަފާރިތަކަށް އޮތް ފުރުސަތު ހަނިކުރާ ގާނޫނު ތަސްދީގުކޮށްފި\nގެވެށި އަނިޔާ ހުއްޓުވުމާ ގުޅޭ ގޮތުން ހޭލުންތެރިކުރުމުގެ ޕްރޮގްރާމެއް\nބީއެމްއެލްގެ ނަމުގައި އޮޅުވާލައިގެން ޕްރޮމޯޝަނެއް ކުރިޔަށްގެންދަނީ، ސަމަލުވޭ!\nރޯޝަނީ މަގު ތަރައްގީކޮށް, މަގަށް ރޯޝަނީކަން!\n"މެރިޓަލް ރޭޕް" ހިމެނޭހެން ފާސްކުރި ޖިންސީ ކުށުގެ ގާނޫނު ތަސްދީގުކޮށްފި


ނުރައްކާތެރި ހާދިސާތަކުން ސަލާމަތްވުމަށްޓަކައި ވޯކްޝޮޕް ފަދަ ތަންތަން މީހުން ދިރިއުޅޭ ސަރަހައްދާ ދުރަށް ގެންދަން ފެންނަ ކަމަށް ހަވީރު އޮންލައިންގެ ހިޔާލު ހޯދުމުގެ ވޯޓުގެ ނަތީޖާ އިން ދައްކައިފި އެވެ.\nމި މަހުގެ ފަސް ވަނަ ދުވަހުން ފެށިގެން ބާރަ ވަނަ ދުވަހުގެ ނިޔަލަށް ހަވީރު އޮންލައިންގައި ޝާއިއުކުރި ހިޔާލު ހޯދުމުގެ ވޯޓުން ދެއްކި ގޮތުގައި މީހުން ދިރިއުޅޭ ތަންތަނާ ދުރަށް ވޯކްޝޮޕްތައް ގެންދަން ފެންނަ ކަމަށް 3،529 ވޯޓުދީފައިވެ އެވެ. އެއީ ޖުމްލަ ވޯޓުގެ 91 ޕަސެންޓެވެ. މީހުން ދިރިއުޅޭ ސަރަހައްދާ ދުރަށް ވޯކްޝޮޕް ފަދަ ތަންތަން ގެންދަން ނުފެންނަ ކަމަށް ދީފައި ވަނީ 341 ވޯޓެވެ. އެއީ ވޯޓުގެ އަށް ޕަސެންޓެވެ. ހަފުތާއަކަށް ހިންގި މި އޮންލައިން ޕޯލުގައި ޖުމްލަ 3،870 ވޯޓުދީފައިވެ އެވެ.\nމާލޭގައި، މީހުން އުޅޭ ސަރަހައްދުގައި، ހިނގައިދިޔަ އެންމެ ނުރައްކާތެރި އަލިފާނުގެ ހާދިސާ ހިނގައިފައި ވަނީ މިދިޔަ ހަފުތާގައި އޭ ލަތީފު މެކޭނިކަލް ވޯކްޝޮޕް (މޯރީގަރާޖް)ގަ އެވެ. ތިން ބުރިއަށް ހެދިތާ މާގިނަ ދުވަހެއް ނުވަނީސް އެ ތަނުގައި ހިނގައިދިޔަ އަލިފާނުގެ ހާދިސާގައި އެ ސަރަހައްދުގެ ހަ ގެއެއްގައި ރޯވެ، ގާތްގަނޑަކަށް 200 ވަރަކަށް މީހުންގެ ދިރިއުޅުން ވަނީ ރޯވި، އަލިފާނާ އެކު އަނދައި ހުލިވެފަ އެވެ. އޭގެ އިތުރުން އެ ސަރަހައްދުގައި ހުރި އެހެން ބައެއް ގޭގެއަށާއި ފިހާރަތަކަށް ވެސް ވަނީ ވަރަށް ބޮޑަށް ގެއްލުން ލިބިފަ އެވެ.\nމި ހާދިސާ ހިނގަން މެދުވެރިވެފައި ވަނީ އެ ތަނުގައި އޮތް ކާރަކުން ޕެޓްރޯލް ލީކްވޭވޭ ހުއްޓައި، ގޭސް ކަޓަރު ބޭނުންކުރުމުން ކަމަށް އެމް،އެން.ޑީ އެފް އިން ވަނީ ވިދާޅުވެފަ އެވެ.\nމާލޭގައި ވޯކްޝޮޕްގެ ހިދުމަތްދޭ ގިނަ ތަންތަނަކީ އެ ތަންތަނުގައި އެންމެ ކުޑަމިނުން އަލިފާން ނިއްވައިލެވޭ ފަދަ ވަސީލަތްތައް ހުންނަ ތަންތަނެއް ނޫން ކަމަށް ބުނެ ގިނަ ބަޔަކު ވަނީ ޝަކުވާކޮށްފަ އެވެ. އޭގެ އިތުރުން އަލިފާނުގެ ހާދިސާއެއް ދިމާވެދާނެ ކަމަށް، ސަލާމަތީ ގޮތުން ބަލަންޖެހޭ ކަންތައްތަކަށް ނުބަލާކަން ވެސް ބައެއް މީހުން ފާހަގަކުރެ އެވެ.\nއަރުޝީފަށް ނެގީ 22/03/2017 13:39\nއެންމެފަހުން އަޕްޑޭޓްކުރީ 22/03/2017 13:39\nމުހައްމަދު ޖަވާދު ޔޫސުފު4މިނެޓު ކުރިން\nޢާއިޝަތު ފިރުޝަތު 16 މިނެޓު ކުރިން


މޯލްޑިވްސް ކަރެކްޝަނަލް ސާރވިސްގެ އެދިލެއްވުމުގެ މަތިން 50 މީހުން ޖާގައިގެ ސްޕީޑް ލޯންޗެއް ސަޕްލައިކޮށް ދޭނެ ފަރާތެއް ހޯދުމާ ބެހޭ\n1. މޯލްޑިވްސް ކަރެކްޝަނަލް ސާރވިސްގެ އެދިލެއްވުމުގެ މަތިން 50 މީހުން ޖާގައިގެ ސްޕީޑް ލޯންޗެއް ސަޕްލައިކޮށް ދޭނެ ފަރާތެއް ހޯދަން ބޭނުންވެއެވެ.ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ފަރާތްތަކަށް ހުޅުވާލަމެވެ.\n2. މި މަސައްކަތަށް ޝަރުތުހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ ނެޝަނަލް ކޮމްޕެޓިޓިވް ބިޑިންގ (އެން.ސީ.ބީ) އުސޫލުގެ މަތިންނެވެ. މިކަމަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތަކާއި އިވެލުއޭޓްކުރެވޭ ކްރައިޓީރިއާ ބީލަން ފޮތުގައި ބަޔާންކުރެވިފައިވާނެއެވެ.\n3. ބީލަމުގައި ބައިވެރިވުމަށް -/500 (ފަސްސަތޭކަ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 1 އޮގަސްޓް 2019 އިން2ސެޕްޓެންބަރު 2019 އަށް، ބަންދު ނޫން ކޮންމެ ދުވަހެއްގެ 08:30 އިން 12:00 އަށް މި މިނިސްޓްރީއިންނެވެ.\n4. މި މަސައްކަތާއި ބެހޭ އެންމެހައި ލިޔެކިޔުންތައް4އޮގަސްޓް 2019 އިން ފެށިގެން ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓްwww.finance.gov.mv އިން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n5. މި ޕްރޮޖެކްޓްގެ ބިޑް ސެކިއުރިޓީގެ ގޮތުގައި 50,000/- ރުފިޔާ ހުށަހަޅުއްވަންވާނެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ.\n6. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 20 އޮގަސްޓު 2019ވާ އަންގާރަ ދުވަހުގެ 13:00 ގެ ކުރިން، ތިރީގައިވާ އީމެއިލް އެޑްރެހަށެވެ.\n7. ބީލަން ހުޅުވުން އޮންނާނީ3ސެޕްޓެންބަރު 2019 ވާ އަންގާރަ ދުވަހުގެ 10:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބިޑްތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\n9. މިޕްރޮޖެކްޓާއި ގުޅޭ އެންމެހާ މަޢުލޫމާތު މި މިނިސްޓްރީގެ ވެބްސައިޓް www.finance.gov.mv އިން ޑައުންލޯޑްކުރެވެން ހުންނާނެއެވެ.\nސުންގަޑި: 03 ސެޕްޓެންބަރު 2019 1000


Taxi driverun thamree kurumuge program eh kuriah gengosfi - AO News Taxi driverun thamree kurumuge program eh kuriah gengosfi\nޓެކްސީ ޑްރައިވަރުން ތަމްރީނު ކުރުމުގެ ޕްރޮގްރާމެއް ކުރިއަށް ގެންގޮސްފި\nމާލޭގައި ޓެކްސީގެ ޚިދުމަތް ދެމުންގެންދާ ސެންޓަރުތަކުގެ ޑްރައިވަރުންނަށް އަމާޒުކޮށްގެން ކުރިއަށް ގެންދާ ” ޓެކްސީ ޑްރައިވަރުން ތަމްރީން ކުރުމުގެ ޕްރޮގްރާމް” ގެ މި އަހަރުގެ ހަތަރުވަނަ ބުރު ނިންމާލައިފިއެވެ.\nމި ހިނގާ އޮގަސްޓް މަހުގެ 09 ވަނަ ދުވަހުގެރޭ އިސްކަންދަރުކޮށި މަލްޓި ޕަރޕަސް ހޯލްގައި ބޭއްވި ރަސްމިއްޔާތު ޝަރަފުވެރިކޮށްދެއްވީ މާލޭ ސިޓީ ޕޮލިސް ގެ ހެޑް ޗީފް ސްޕްރިންޓެންޑެންޓް އޮފް ޕޮލިސް މޫސާ އަލީއެވެ.\nއޮގަސްޓް4ން 8 އަށް ކުރިއަށް ގެންދިޔަ މި ޕްރޮގްރާމްގައި 184 ޑްރައިވަރުން ބައިވެރިވެ ސެޓިފިކެޓް ހާސިލްކޮށްފައިވާއިރު، މި ބައިވެރިންނަށް ސެޓިފިކެޓް ހަވާލުކޮށްދެއްވީ މާލޭ ސިޓީ ޕޮލިސް ގެ ހެޑް ޗީފް ސްޕްރިންޓެންޑެންޓް އޮފް ޕޮލިސް މޫސާ އަލީގެ އިތުރުން ޓްރެފިކް މެނޭޖްމަންޓް ޑިޕާޓްމަންޓްގެ ހެޑް ސްޕްރިންޓެންޑެންޓް އޮފް ޕޮލިސް ޙުސައިން ސަމީރު އާއި ޓްރެފިކް އިންވެސްޓިގޭޝަން ޔުނިޓް ގެ ހެޑް އިންސްޕެކްޓަރ އޮފް ޕޮލިސް އަހްމަދު އިބްރާހިމެވެ.\nމި ރަސްމިއްޔާތު ޝަރަފުވެރި ކޮށްދެއްވައި ބައިވެރިންނާ މުޚާތަބު ކުރައްވައި ޗީފް ސްޕްރިންޓެންޑެންޓް އޮފް ޕޮލިސް މޫސާ އަލީ ދެއްކެވި ވާހަކަފުޅުގައި، ގަވައިދުތަކަށް އަންނަމުންދާ ބަދަލުތަކަށް އަމަލުކުރުމާއި، ރައްޔިތުންނަށް ރަނގަޅު ހިދުމަތެއް ދިނުމަށް ޑްރައިވަރުންގެ ކިބައިން އެދިލެއްވިއެވެ. އަދި ރައްޔިތުން ޓެކްސީ ހިދުމަތަށް ކުރާ އިތުބާރު އެގޮތުގައި ދެމެހެއްޓުމަށާއި، ޓެކްސީތަކަކީ ސާފުތާހިރު އެކަމަށް އެންމެ އެކަށީގެންވާ ޓެކްސީތަކެއްގެ ގޮތުގައި ޓެކްސީތައް ބެހެއްޓުމަށްވެސް ޑްރައިވަރުންގެ ކިބައިން އެދިލެއްވިއެވެ.\nމީގެ އިތުރުން މަގުމަތިން ފެންނަ ނޭދެވޭ ކަންކަން ފުލުހުންނަށް ހިއްސާކޮށްދެވުމަށާއި، ކުށްމަދު މާހައުލެއް ގާއިމް ކުރުމަށް ފުލުހުން ކުރަމުންދާ މަސައްކަތަށް އެހީތެރިވެވޭނެ އެއް ބަޔަކީ ޓެކްސީ ޑްރައިވަރުންކަމާއި އެކަންކަމަށް އެއްބާރުލުން ދެއްވުމަށް އެދިވަޑައިގެންނެވިއެވެ. އަދި ޓެކްސީ ކުރާފަރާތްތަކުން މިހާރުވެސް ވެދެއްވާ އެހީތެރިކަމަށް ޝުކުރު އަދާކުރެއްވިއެވެ.\nޓެކްސީ ޑްރައިވަރުންނަށް އަމާޒުކޮށްގެން ކުރިއަށްގެންދާ މި ޕްރޮގްރާމަކީ ސިލްސިލާކޮށް ކުރިއަށްގެންދާ ޕްރޮގްރާމެކެވެ. މި ޕްރޮގްރާމްގައި އެއްގަމު ދަތުރުފަތުރުގެ ޤާނޫނާއި އެ ޤާނޫނުގެ ދަށުން ހެދިފައިވާ ޤަވާއިދުތަކާއި ގުޅޭގޮތުން މަޢުލޫމާތު ދީފައިވެއެވެ. އަދި މަގުމަތީގެ އަދަބުތަކާއި ގުޅޭގޮތުންނާއި ޓެކްސީ ނިޒާމް ހަރުދަނާކުރުމަށް ކުރެވިދާނެ ކަންކަމާއި ގުޅޭގޮތުން މަޢުލޫމާތު ދީފައިވެއެވެ.\nމި ޕްރޮގްރާމްގައި ކިޔަވައިދެއްވީ ޓްރެފިކް ޕޮލިސިންގެ ދާއިރާއިން ތަޖުރިބާ ލިބިވަޑައިގެން ތިއްބެވި ފުލުހުންނެވެ.\nޕްރައިވެޓް ޓެކްސީ ހުއްޓުވޭނެ ގޮތެއް ނެތް


AFC Cup ah Maziya in Ashad gennanee? | Mihaaru\nއޭއެފްސީ ކަޕަށް މާޒިޔާ އިން އަސްހަދު ގެންނަނީ؟\n2016 ވަނަ އަހަރު އަޑޭ މާޒިޔާ އަށް ކުޅުނު މެޗެއްގެ ތެރެއިން.-- ފޮޓޯ: މިހާރު ފައިލް ފޮޓޯ\nއަންނަ އޮކްޓޫބަރު މަހު ރާއްޖޭގައި ބާއްވަން ނިންމާފައިވާ އޭއެފްސީ ކަޕްގެ ގްރޫޕް ސްޓޭޖުގެ މެޗުތަކަށް ޓީމު ވަރުގަދަ ކުރުމުގެ ގޮތުން މާޒިޔާ އިން، ތަޖުރިބާކާރު މިޑްފީލްޑަރު އަދި ސްޕޯޓްސް މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) ގެންނަން ވާހަކަތައް ފަށައިފިކަން "މިހާރު" އަށް އެނގިއްޖެ އެވެ.\nއޭއެފްސީ ކަޕަށް ޓީމު ވަރުގަދަ ކުރުމުގެ ގޮތުން އަސްހަދު ގެންނަން މާޒިޔާ އިން މަސައްކަތްކުރޭތޯ "މިހާރު" އިން ސުވާލުކުރުމުން މާޒިޔާގެ ބޯޑު މެމްބަރު ހަސަން ޝިފާން ބުނީ ޓީމު ވަރުގަދަ ކުރުމުގެ މަސައްކަތުގެ ތެރެއިން އަޑޭއާ ވެސް ވާހަކަ ދައްކާފައިވާ ކަމަށެވެ.\n"އަސްހަދަކީ މީގެ ކުރިން މާޒިޔާގައި މޮޅު ކުޅުމެއް ދައްކާފައިވާ ކުޅުންތެރިއެއް. މާޒިޔާގެ ކެޕްޓަންކަން ވެސް ގިނަ މެޗުތަކެއްގައި ކޮށްފައި ހުރި ކުޅުންތެރިއެއް. އޭއެފްސީ ކަޕަށް ބޮޑު ޓާގެޓެއް ކަނޑައަޅައިގެން މާޒިޔާ އިން ކުރިމަތިލާއިރު ގާތްގާތުގައި ތިން ދުވަހުން ކަހަލަ ގޮތަކަށް މެޗުތައް މިހުރީ. ވަރުގަދަ ބޮޑު ސްކޮޑެއް އޮތުން ވަރަށް މުހިއްމު. އެ ގޮތަށް ވިސްނާފައި ސްކޮޑު ވަރުގަދަ ކުރުމުގެ ގޮތުން އަޑޭއާ ވެސް ވާހަކަ އެބަ ދައްކަން،" ޝިފާން ބުންޏެވެ.\nއަސްހަދު އެންމެ ފަހުން ކުޅެފައިވަނީ 2018 ވަނަ އަހަރުގެ ފުޓްބޯޅަ ސީޒަނުގައި ކްލަބް ގްރީން ސްޓްރީޓްސް އަށެވެ. އެ ޓީމުގެ ކެޕްޓަން ބޭންޑް އަޅައިގެން ކުޅުނު އަސްހަދުގެ ފަޔަށް އަނިޔާވުމުގެ ސަބަބުން ކުޅުމާ ދުރަށްދާން ޖެހި މިދިޔަ ސީޒަނުގައި އޭނާ ނުފެނެ އެވެ.\nގައުމީ ޓީމުގެ ނޫސްވެރިންގެ ބައްދަލުވުމެއްގެ ތެރެއިން އަސްހަދު ވާހަކަ ދައްކަނީ.-- ފޮޓޯ: މިހާރު ފައިލް ފޮޓޯ\nވެލެންސިއާ އިން ކެރިއަރު ފަށައި ވިކްޓަރީގައި ކާމިޔާބު ދުވަސްތަކެއް ހޭދަކޮށްފައިވާ އަސްހަދު ވަނީ ވީބީ އައްޑޫ އެފްސީ އާއި ނިއު ރޭޑިއަންޓަށް ވެސް ކުޅެފަ އެވެ. މީގެ ތެރެއިން ނިއު އިން ވަނީ އޭނާގެ ކެޕްޓަންކަމުގެ ދަށުން 2015 ވަނަ އަހަރުގެ އުރީދޫ ދިވެހި ޕްރިމިއާ ލީގު ކާމިޔާބުކޮށްފަ އެވެ. މާޒިޔާ އަށް އަސްހަދު ކުޅެފައިވަނީ އަލީ ސުޒޭނާއި މެސެޑޯނިއާގެ ކޯޗު މަރުޖާން ސެކުލޮސްކީގެ ކޯޗުކަމުގަ އެވެ. އޭނާ ވަނީ 2014 ވަނަ އަހަރުގެ އެފްއޭ ކަޕާއި 2016 ވަނަ އަހަރުގެ ލީގުގެ އިތުރުން 2017 ވަނަ އަހަރުގެ މާލޭ ލީގު މާޒިޔާއާ އެކު ކާމިޔާބުކޮށްފަ އެވެ.\nމީގެ ދެ އަހަރު ކުރިން ގައުމީ ޓީމަށް ކުޅުން ހުއްޓާލި އަސްހަދު އަކީ ފޯވާޑެއްގެ ގޮތުގައި ފުޓްބޯޅަ ކެރިއަރު ފެށި ނަމަވެސް ފަހުން މިޑްފީލްޑަރެއްގެ ގޮތުގައި ފެނުނު ކުޅުންތެރިއެކެވެ. މަސައްކަތުގެ ރޭޓު ރަނގަޅު ކުޅުންތެރިއެއްގެ ގޮތުގައި ފާހަގަކުރެވޭ އަސްހަދު ވަނީ ގައުމީ ޓީމުގެ ކެޕްޓަން ކަން ވެސްކޮށްފަ އެވެ.\nއޭއެފްސީން ސެންޓްރަލައިޒްކޮށް އޭއެފްސީ ކަޕް ކުރިއަށްގެންދަން ނިންމައި ދެކުނު އޭޝިއާގެ ގްރޫޕްގެ ހުރިހާ މެޗެއް ހޯސްޓްކުރުމުގެ ފުރުސަތު ރާއްޖެ އަށް ދިނީ އެކަމަށް ރަސްމީކޮށް ބިޑްކުރީ ރާއްޖޭން ކަމަށްވުމުންނެވެ. އޮކްޓޫބަރު 23 ވަނަ ދުވަހު ފަށައި ތޭރަ ދުވަހުގެ ތެރޭގައި ގްރޫޕް ސްޓޭޖުގެ ބާކީ ހުރިހާ މެޗެއް ކުޅޭ ގޮތަށް ޝެޑިއުލް އޮތްއިރު، ކޮންމެ ތިން ދުވަހަކުން މެޗެއް ކުޅެން ޖެހެ އެވެ. މާޒިޔާގެ އިތުރުން ދެން މި ގްރޫޕްގައި އޮތީ ރާއްޖޭގެ ޓީސީ ސްޕޯޓްސް ކްލަބާއި ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އަދި އިންޑިއާގެ ޗެންނާއީ ސިޓީ އެވެ.\nއަންނަ ސީޒަނަށް މާޒިޔާ ކޯޗަކަށް ހަމަޖައްސާފައިވަނީ ތަޖުރިބާކާރު ކޯޗު މުހައްމަދު ނިޒާމް (ނިޒާމްބެ) އެވެ. މާޒިޔާއާ އެކު ސޮއިކުރުމަށް ފަހު ނިޒާމްބެ ވަނީ އެ ކްލަބްގައި މި ވަގުތު އޮތް ސްކޮޑާ މެދު ވަރަށް ބޮޑަށް ހިތްހަމަޖެހޭ ކަމަށް ބުނެފަ އެވެ. ނިޒާމްބެ ބުނީ މާޒިޔާގައި އޭނާގެ ޓާގެޓަކީ ކޮންމެ މުބާރާތެއްގެ ވެސް ތަށްޓަށް ވާދަކުރުން ކަމަށާއި އެ މަސައްކަތައިގެން ކުރިއަށްދާން ޕްލޭން ކުރެވިފައި އޮތްގޮތަށް ވަރަށް އަވަހަށް ޕްރެކްޓިސްތައް ފަށައިގެން ކުރިއަށްދާނެ ކަމަށެވެ.\nއަލީ ވަހީދުގެ އަޑުވެސް ދިޔައީމާ އަޑޭގެ އަޑުފަނޑުވަނީ ދޯ. އެހެންވީމާ އަޑޭވެސް އިށީންނާނެ ގަލެއް ބެލުން މުހިއްމުކަމަށް ދެކެން.\nވާދަވެރި ކްލަބްތައް ފުނޑާލީމަ ދެން މިގައުމުގަ އަހަރުމެން ބަލާނެ ފުޓްބޯޅައެއް ނޯންނާނެ.\nވާދަވެރި ކުލަބްތައް ފުނޑުނީ މެނޭޖްމެންޓްގެ ނާގާބިލް ކަުން


G.Dh Thinadhoogai hadhaa Tertiary Hospital ah 90 million rufiyaage budget eh kanda alhaifi - vNews.mv\nތިނަދޫ ޓާޝަރީ ހޮސްޕިޓަލަށް 90 މިލިއަން ރުފިޔާ ބަޖެޓެއް ކަނޑައަޅައިފި\nޒަމްޢަތު އަޙްމަދު ވަޙީދު Gdh. Thinadhoo | 08 November 2019, 19:04\nގދ. ތިނަދޫގައި ހަދާ ޓާރޝަރީ ހޮސްޕިޓަލަށް 90 މިލިއަން ރުފިޔާގެ ބަޖެޓެއް ކަނޑައަޅައިފި އެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓްގައި ސިއްހީ ދާއިރާއަށް 4،108 މިލިއަން ރުފިޔާ ވަނީ ކަނޑައަޅާފައެވެ. މީގެ ތެރެއިން 3،541 މިލިޔަން ރުފިޔާ ރިކަރަންޓް ޚަރަދުގެ ގޮތުގައި ހިމަނާފައި ވާއިރު އޭގެ ތެރޭގައި މެޑިކަލް ކޮންސިއުމަބަލްސް އާއި މުއައްޒަފުންނަށް ހިނގާގެ ޚަރަދާއި އެހެނިހެން ރިކަރަންޓް ހަރަދުތައް ހިމެނެއެވެ.\nއެގޮތުން ތިނަދޫގައި ހަދާ ޓާޝަރީ ހޮސްޕިޓަލަށް ކަނޑައަޅާފައިވާ 90 މިލިޔަން ރުފިޔާ ވަނީ ކެޕިޓަލް ޚަރަދުގެ ގޮތުގައި ހިމެނޭ 566 މިލިޔަން ރުފިޔާގެ ތެރޭގައި ހިމަނާފައެވެ. ތިނަދޫގައި ޓާޝަރީ ހޮސްޕިޓަލެއް ހެދުމަށް ބޭނުންވާ ބިން މިހާރު ވަނީ ކަނޑައަޅައި ނިމިފައެވެ. އެގޮތުން ހޮސްޕިޓަލް އެޅުމަށް އެރަށުގެ އުތުރު ފަރާތު ހިއްކި ބިމުން ތިން ލައްކަ އަކަފޫޓަށް ވުރެ ކުޑަނޫން ބިމެއް ވެސް ސަރުކާރާ ހަވާލުކޮށްފައިވާ ކަމަށް ކައުންސިލުން ބުނެއެވެ.\nތިނަދޫގައި ހަދާ ޓާޝަރީ ހޮސްޕިޓަލްގެ ސަބަބުން ތިނަދޫ އާއި އެ އަތޮޅުގެ އެހެނިހެން ރަށްތަކުގެ ރައްޔިތުންނަށް ވަރަށް ބޮޑެތި ފަސޭހަތަކެއް ލިބިގެންދާނެ ކަމަށް ތިނަދޫ ކައުންސިލުން ބުނެއެވެ.\nމީގެ އިތުރަށް އަންނަ އަހަރަށް ލަފާކުރާ ބަޖެޓުގައި ކެޕިޓަލް ޚަރަދުގެ ތެރެއިން 51 މިލިޔަން ރުފިޔާ ހދ. ކުޅުދުއްފުށީ ރީޖަނަލް ހޮސްޕިޓަލް ޓާޝަރީ ހޮސްޕިޓަލަކަށް ބަދަލުކުރުމަށް ނިންމައި ވަނީ ހިމަނާފައެވެ. އަދި އެކި ރަށްރަށުގައި ސިއްޚީ ޚިދުމަތްދޭ ތަންތަން އިތުރަށް ތަރައްގީކުރުމާއި ޚިދުމަތް ފުޅާކުރުމަށް ބޭނުންވާ ބަދަލުތައް ގެނައުމަށް 184 މިލިއަން ރުފިޔާ ވަނީ ހިމަނާފައެވެ.\nރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލްތަކެއް ތަރައްގީ ކުރުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ.\nދައުލަތުގެ ބަޖެޓް ސިއްހަތު ރާއްޖެ


އަޅުގަނޑަކީ ފުލުހުންނާއި ސިފައިންގެ މުއައްސަސާ ހަލަބޮލިކުރާ މީހެއް ނޫން: ޔާމީން\n23 ޖެނުއަރީ 2012 15:25 23 ޖެނުއަރީ 2012\nސިފައިންނާއި ފުލުހުންގެ މުއައްސަސާ ހަލަބޮލިކުރައްވަން މަސައްކަތް ނުކުރައްވާ ކަމަށް ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަދި މުލަކު ދާއިރާގެ މެމްބަރު އަބްދުﷲ ޔާމީން މިއަދު ވިދާޅުވެއްޖެ އެވެ. ފުލުހ...\nޔާމީން ފުލުސް އޮފީހަށް ހާޒިރުކޮށްފި\n23 ޖެނުއަރީ 2012 11:11 23 ޖެނުއަރީ 2012\n11:11 ހުށަހެޅިފައި އޮތް މައްސަލައަކާ ގުޅިގެން ޕީޕީއެމްގެ ޕާލިމެންޓްރީ ގްރޫޕްގެ ރައީސް އަބްދުﷲ ޔާމީން ފުލުސް އޮފީހަށް ހާޒިރުވާން ފޮނުވި ޗިޓަށް އޭނާ ދެންމެ ފުލުސް އޮފީހަށް ވަޑައިގެންފި އެވެ. މިއަދު 11:0...\nގާނޫނު އަސާސީ ހުއްޓިފައިވާ ކަމަށް ރައީސް ވިދާޅުވި މައްސަލަ ކޯޓަށް ލާނަން: ޔާމީން\n21 ޖެނުއަރީ 2012 19:09 21 ޖެނުއަރީ 2012\nގާނޫނު އަސާސީ ހުއްޓިފައިވާ ކަމަށް އދ. މަހިބަދޫގައި ރައީސް މުހައްމަދު ނަޝީދު ވިދާޅުވެފައިވާ ކަމަށާއި އެ މައްސަލަ ކޯޓަށް ވައްދާނެ ކަމަށް ރައްޔިތުންގެ މަޖިލީހުގެ މުލަކު ދާއިރާގެ މެމްބަރު އަބްދުﷲ ޔާމީން މ...\nގާނޫނު އަސާސީ ހުއްޓުނު ކަމަށް ރައީސް ދެއްކެވި ވާހަކަ ސާފުކުރަން ކޯޓަށް ވައްދާނަން: ޔާމީން\nމުހައްމަދު ހަސަން 21 ޖެނުއަރީ 2012\nގާނޫނު އަސާސީ ހުއްޓުނު ކަމަށް މޭރުންވާ ގޮތަށް ރައީސުލްޖުމުހުރިއްޔާ މުހައްމަދު ނަޝީދު ދެއްކެވި ވާހަކަފުޅުގެ މުރާދު ސާފުކުރުމަށް އެ މައްސަލަ މާދަމާ ކޯޓަށް ވައްދާނެ ކަމަށް ޕީޕީއެމުން މިއަދު ބުނެފި އެވެ....\nމަދަނައިގައި ހިމެނޭ 900 މިލިޔަން ރުފިޔާއަށްވީ ގޮތް ބަލަންޖެހޭ: ޔާމީން\nމުހައްމަދު ހަސަން 07 ޖެނުއަރީ 2012\nމަދަނަ އުވާލިއިރު މަދަނައިގައި ހިމެނުނު 900 މިލިއަން ރުފިޔާއަށް ވީނުވީ ގޮތް ބެލުމަށް ޔާމިން ގޮވާލައިފި ސަރުކާރުން މަދަނަ އުވާލިއިރު މަދަނާގައި ހިމެނޭ ރައްޔިތުންގެ 900 މިލިއަންރުފިޔާ އޯޑިޓްކޮށް އެ ފައ...\nއާސަންދަ ތައާރަފްކުރި އިރު މަދަނަ އަށް ވީގޮތް އޮޑިޓްކުރަން ޖެހޭ: ޔާމީން\n06 ޖެނުއަރީ 2012 17:48 06 ޖެނުއަރީ 2012\nހުރިހާ ރައްޔިތުންނަށް ހިލޭ ބޭސްފަރުވާކުރެވޭ އާސަންދަ ތައާރްކޮށްފައިވާ އިރު ވޭތުވެދިޔަ ތިން އަހަރު ބޭނުންކުރަމުން އައި މަދަނަ އިިންޝުއަރެންސް ސްކީމަށް ވީގޮތް އޮޑިޓްކުރަން ޖެހޭ ކަމަށް ރައްޔިތުންގެ މަޖިލ...\nމިއަހަރު ދިމާވާނެ އެންމެ ބޮޑު މައްސަލައަކީ އަނެއްކާ ވެސް ރުފިޔާގެ އަގުވެއްޓުން: ޔާމީން\n01 ޖެނުއަރީ 2012 20:03 01 ޖެނުއަރީ 2012\nމިއަހަރުގެ ތެރޭގައި އިގްތިސާދަށް ދިމާނެ އެންމެ ބޮޑު އެއް މައްސަލައަކީ އަނެއްކާ ވެސް ދިވެހި ރުފިޔާގެ އަގުވެއްޓުން ކަމަށް ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަބްދުﷲ ޔާމީން ވިދާޅުވެއްޖެ އެވެ.ޕީޕީއެމ...\nއިގުތިސޯދީ ގޮތުން ދިވެހިންނަށް މިއަހަރު ދައްޗާ ކުރިމަތިވާނެ: ޔާމީން\nމުހައްމަދު ހަސަން 01 ޖެނުއަރީ 2012\nދެހާސް ބާރަ ވަނަ އަހަރަކީ އިގްތިސާދީ ގޮތުން ދިވެހިންނަށް ދަތިތަކާ ކުރިމަތިވާނެ އަހަރެއް ކަމަށް ޕީޕީއެމްގެ ޕާލަމެންޓްރީގެ ގްރޫޕްގެ ލީޑަރު އަބްދުﷲ ޔާމީން ވިދާޅުވެއްޖެ އެވެ. ރައްޔިތުންގެ މަޖިލީހުގެ މުލަ...\nއިނާޒާ ބައްދަލު ކުރެއްވީ އޭނާ އެދިވަޑައިގަތުމުން: ޔާމީން\nއަހްމަދު އާޒިފް 28 ޑިސެމްބަރ 2011\nފިނޭންސް މިނިސްޓަރު އިނާޒާ ބައްދަލު ކުރެއްވެވީ ބަޖެޓާ ބެހޭ ގޮތުން ފިނޭންސް މިނިސްޓަރު އަހުމަދު އިނާޒް މަޝްވަރާކޮށްލަވަން ބޭނުންފުޅުވާތީ ކަމަށް ޕީޕީއެމްގެ ޕާލަމެންޓްރީ ގްރޫޕްގެ ރައީސް އަބްދުﷲ ޔާމީން ވި...\nއިނާޒު ބައްދަލުކުރީ ބަޖެޓާ ބެހޭގޮތުން މަޝްވަރާކުރަން: ޔާމީން\nއަހުމަދު ހަމްދޫން 28 ޑިސެމްބަރ 2011\n"ހަވީރަ"ށް ދެއްވި އިންޓަވިއުއެއްގައި ޔާމީން ވިދާޅުވީ އިނާޒު އޭނާއާ ބައްދަލުކުރެއްވުމަށް އެދިވަޑައިގަތީ ރޭ ހަތެއް ޖަހާކަށްހާއިރު ކަމަށް އެނގިވަޑައިގެންފައިވާ ކަމަށެވެ. "އިނާޒު އަޅުގަނޑާ މަޝްވަރާކުރެއް...\nއަފްޝަން އިސްމާއިލް 23 މިނެޓު ކުރިން\nއަބްދުއްލަތީފް 36 މިނެޓު ކުރިން\nއަލީ ރާޒީ 45 މިނެޓު ކުރިން


ޝެއިޚް އުސާމާގެ އަލްޤާޢިދާއާއި އައިމަން ޒަވާހިރީގެ އަލްޤާޢިދާގެ ތަފާތު – ۞ Haqqu.info\n01/03/2017 01/03/2017 އަބޫ ޝައުކާނީ\nދުވަހަކަށްފަހު ދުވަހަކުން އަދި ހާދިޘާއަކަށް ފަހު ހާދިޘާއަކުން ބުއްދީގެ އަހުލުވެރިންނަށް އެނގި ފާޅުވެގެންދާ ހަޤީޤަތަކީ، ޝެއިޚް އުސާމާ\_ ގެ އަލްޤާޢިދާއާއި، އަދި އުއްމަތުގެ ހިޔާނަތްތެރިޔާ އައިމަން އަލް ޒަވާހިރީގެ އަލްޤާޢިދާގެ ޢަޤީދާއަކީ މުޅިން ތަފާތު ދެ ޢަޤީދާއެއްކަމެވެ.\nޝެއިޚް އުސާމާ\_ ބެއްލެވުމުގެ ދަށުގައި އަލްޤާއިދާ އޮތް އިރު އޮތް އަޤީދާ މިއަދަކު ފެންނާކަށް ނެތެވެ. އެނގިގެންދާ ކަމަކީ އެއަޤީދާގެ މަތީގައި ވަނީ އިސްލާމީ ދަޥްލަތްކަމެވެ. މިކަން އެނގިގެންދާ އެތަކެއް ކަމެއް ފެންމަތިވެއްޖެއެވެ. އިސްލާމީ ޚިލާފަތުން ދާދިފަހުން، ނުބައި އިލްމުވެރިން ޤަތުލުކުރުމަށް ގޮވާލައި ނެރުނު ވީޑިއޯތަކާއި ގުޅިގެން ޒަވާހިރީގެ އަލްޤާޢިދާގެ ޔަމަނުގެ ގޮފިން ނެރޭ ނޫސްމަޖައްލާވަނީ އެކަމާއި އިންކާރުކޮށް އެތަކެއް ވާހަކަތަކެއް ދައްކާފައެވެ. މިކަން އެންމެފަހުން މިނިމިގެން ދިޔައީ ބޮޑު ބޭޒާރަކަށް ވެގެންނެވެ.\nޒަވާހިރީގެ އަލްޤާޢިދާ ނޫހުގައި ލިޔުމުގައި އިސްލާމީ ދައުލަތާއިމެދު ތުހުމަތުކުރިއެވެ:\n[ބައެއްމީހުން ދެކޭގޮތުގަ ދަޥްލަތް “ގުރޫޕު” ގެ ދަޢުވަތުގައި، މިވަގުތު ވަރަށް ގިނަ މާނަތަކެއް އެކުލެވެއެވެ. އެހެން ބުނާމީހުން ދެކޭގޮތުގައި ދަޥްލަތް “ގުރޫޕު” ވަނީ ވަރަށް ބޮޑަށް ފިތިފައެވެ. އެއީ އެބައިމީހުންގެ އެންމެ ބޮޑެތި ރަށްތައް ކަމުގައިވާ އިރާޤުގެ މޫޞަލް އަދި ސޫރިޔާގެ ރައްޤާއަށް ބެލިކަމަށްވިޔަސްމެއެވެ. މީގެ ސަބަބުން ދަޥްލަތުގެ ޙާލަތާއިހެދި ދައުވަތައް ދަނީ އޭގެ އަސަރު ކުރަމުންނެވެ. އެމީހުންނަށް މިދަތި ހާލުއައީ އުލަމާއުއް ސުލްތާނުގެ ފަތުވާތަކާ ހެދި އެމީހުންގެ ބިންތައް ގެއްލުމުގެ ސަބަބުންކަމަށް ދެކެއެވެ.]\nމިތާގައި، ނުސީދާ ގޮތެއްގައި އިސްލާމީ ދައުލަތުގެ މައްޗަށް މިތުހުމަތުކުރަނީ، އެދައުލަތުން ޠާޣޫތުންގެ ކާހިނު ޢިލްމުވެރިން ޤަތުލުކުރުމަށް މިގޮވާލީ “ޖަޒުބާތެއްގައި” ޖެހިގެންކަމެއެވެ. އަދި މިއީ އިސްލާމީ ދައުލަތުގެ ކުރިން އެއްވެސް މުޖާހިދުންގެ މަޖިލީހަކުން ނުނެރޭ ފަތުވާއެއްފަދައެވެ! މިލިޔުމުގެ ނިމުމުގައި މިކަމަށް ރައްދެއް ލިޔެލާނަމެވެ.\nދެންވެސް ޢަޤީދާ އާއި އުސާމާ އެއަށް ތަބައުވި މަންހައްޖު ދޫކޮށްލި މިނޫހުގައި ވެއެވެ:\n[އަނެއްބަޔަކު ދެކޭ ގޮތުގައި ދަޥްލަތުން “ގުރޫޕު” ދަނީ އެމީހުންނާ ދެކޮޅުވާ ހުރިހާ އިލްމުވެރިން މެރުމަށް ގޮވާލަމުންނެވެ. އެޢިލްމުވެރިންނަކީ ސުލްޠާނުންނާއި އެއްކޮޅަށް ތިބި އިލްމުވެރިންނާއި އަދި ތާޢޫތުންނާއި “ދެކޮޅަށް” ތެދުވި އިލްމުވެރިންކަމުގައި ވިޔަސް މެއެވެ! ޖިހާދުގެ ތަރިއަކީ އެހާ ގަދަޔަށް ވިދަމުންދާ ތަރިއަކަށްވާ ހާލުގައިވެސް މިބައިމީހުން މިކަންމިކުރަނީ އެމީހުން މިތަރީގެ އަލި ކިލަނބުކޮށްލުމަށް އަޅާ އިތުރު ފިޔަވަޅެއްގެ ގޮތުންނެވެ. އަދި ދަޥްލަތް ގުރޫޕުން އިލްމުވެރިން ޤަތުލު ކުރާވާހަކަ އައުމުން، މިގޮވާލުން ކޮލަމިސްޓު “އަބޫ މާޖިދު އަލް ހަބޫބީ” މިނޫހުގެ ކުރީގެ އަދަދެއްގައި ދަޥްލަތާއިމެދު ޔަޤީންކޮށްދީފައިގޮތާ ބަރާބަރަށް ދިމާވެއެވެ. އެއީ ފަސޭހަ އަމާޒުތައް ހޯދުމެވެ. އަދި އެމީހުންގެ މިކަންތައްތައް ޚަވާރިޖުން ވިސްނުންތަކާއި ދިމާވެއެވެ. އެއީ ދުއްވާލުމަށްޓަކައި އެކަމުގެމޫގަނޑު ހޯދައި ދުއްވާލުމެވެ. ދެންފަހެ އެބައިމީހުންނަށް (އެބަހީ އިހުގެ ޚަވާރިޖުންނަށް) ފެނުނީ ބަލާޔާއި ފަސާދައިގެ އަސްލުކަމަށް އަލީ ބިން އަބީ ތާލިބެވެ!]\nފަހަރެއްގައި ޢަޤީދާ ފަސާދަވެފައިވާ ޢައިމަނުގެ އަލްޤާޢިދާއިން ޢަލީ ބިން އަބީ ޠާލިބު އާއި ޠާޣޫތުންގެ ކާހިނު މިޒަމާނުގެ ޢިލްމުވެރިން އެއްހަމަޔެއްގައި ފެންނަނީބާއެވެ؟ ދެން މިލިޔުން ނިއްމާލަމުން ޒަވާހިރީގެ އަލްޤާޢިދާއިން އެބައިމީހުންގެ ބަދަލުވެފައިވާ މަންހައްޖު ސާފުކޮށް ބަޔާންކުރިއެވެ. އެއީ އެބައިމީޙުންގެ ލިޔުންތެރިޔާ އަލްޙައްބޫބީގެ މިޚުލާސާއިންނެވެ:\n[އަހަރުމެން (އަލްޤާޢިދާއިން) ސަރުކާރުގެ ޝެއިޚުންނާއި ސުލްޠާނުންގެ އިލްމުވެރިންނާއި ޙިޔާލުތަފާތުވިއެއްކަމަކު، މިޒަމާނުގެ ޚަވާރިޖުން ކަންތައް ކުރާފަދައިން އެބައިމީހުން ކާފަރުކޮށް، ލޭހުއްދަކޮށް އަދި އެބައިމީހުންގެ ގެދޮރުގެ ހުރުމަތެއް އަހަރެމެންނެއް ނުކަނޑަމެވެ.]\nވަރަށް ފަސޭހައިން އެކަމަކީ އެބައި މީހުންގެ އަޤީދާއެއް ނޫންކަމަށް މިވަނީ ބަޔާންކޮށްފައެވެ! މިއީ އުއްމަތުގެ ޚިޔާނަތްތެރިޔާ އައިމަން އައްޒަވާހިރީގެ އަލްޤާޢިދާއެވެ!\nދެން މިބަލާލަނީ، ޝެއިޚް އުސާމާ\_ ގެ އަލްޤާޢިދާގެ އިސް ޢިލްމުވެރިއެއްކަމަށްވާ ޝެއިޚް ފާރިސް އައްޒަހްރާނީ އިސްލާމީ ޚިލާފަތުން ޠާޣޫތުންގެ ކާހިނުން މެރުމަށް ގޮވާލުމުގެ 10 އަހަރު ކުރީން، އަދި އިސްލާމީ ޚިލާފަތް ވުޖޫދަށް އައުމުގެ އެތައް އަހަރެއް ކުރިން، ޝެއިޚް އުސާމާގެ ޤިޔާދަތުގެ ދަށުގައި ދެއްވާފައިވާ ފަތުވާއަކަށެވެ. އޭގައި ވިދާޅުވިއެވެ:\n[އޭމީސްތަކުންނޭވެ! ހަމަކަށަވަރުން، މި(އާލް ސައުދުގެ) ދަޥްލަތް މިވަނީ ވެއްޓި ނެތިގެން ދިޔުމާއި ގާތްވެފައެވެ. އަދި އެމީހުންގެ ނިމުން ކައިރިވެއްޖެކަން އަހަރެންނަށް ޔަޤީނެވެ. އެހެންކަމުން (އާލުއްސަޢުދުގެ ފިރުޢައު އަމީރުން، މަގުތަގުގައި) ދެމުމަށް ނޫނީ އެލުވުމަށް އެދޭނަމަ – (ޠާޣޫތުގެ ޝެއިޚުން) ސަޢުދު އަލްބަރީކް، އާއިދް އަލް ޤަރްނީ، މުޙްސިން އަލް އަވާޖީ، ސުލައިމަން އަލް އީދީ، މުޙައްމަދު އަލް އަވިން، ހާމިދު އަލް ޣާމިދީ އަދި [ބޮޑެތި އޭޖަންޓުންގެ މަޖިލީސް” (ހައިޢާ ކިބާރު އަލްޢުލަމާ) ގެ މެމްބަރުންގެ (ބަނޑުފަޅައި އެބައިމީހުންގެ) ގޮހޮރުތަކުގައި ނޫނީ އެކަން ނުކުރާށެވެ. އަދި މި(ޝެއިޚުންގެ) ލިސްޓު ވަރަށް ދިގެވެ. އެހެނަސް އެޔެއް ތިޔަބައިމީހުންނަށް ފޮރުވިފައެއް ނުވެއެވެ. އެހެންކަމުން ތިޔަބައިމީހުން ކޮންމެ ފަރުދެއްމެ ވަޅި ތޫނު ކުރާށެވެ. އަދި މިބައިމީހުންގެ ހަންގަނޑު ދަމައި، ގުނަންތައް ބުރިކުރަމުން ތާޢޫތުންނަށް އަޒާބުދޭށެވެ. އެއީ ހަމަހަމަ ވެގެންވާ ބަދަލުހިފުމެކެވެ. އަދި އެބަދަލުހިފުންވަނީ އެބަޔަކު ކުޅަ ޢަމަލަކާއި އެއްގޮތަށެވެ.]\nވިސްނައިފި ބަޔަކަށް މިކުޑަކުޑަ ލިޔުންކޮޅުން ދެއަލްޤާއިދާގައި ހުރިތަފާތު އުޑާއި ބިންހައި ތަފާތުވެގެންވާކަން ބަޔާންވާނެއެވެ. ޝެއިޚް ފާޜިސް އައްޒަހްރާނީ ހައްޔަރުކޮށް ޖަލުގައި އެއްތައް އަހަރުތަކެއް ބޭއްވުމަށްފަހު ސަޢޫދީއިންވަނީ ދާދިފަހުން މަރުގެ ޙުކުންކޮށް ޤަތުލުކޮށްލާފައެވެ. އެހެނަސް ޒަވާހިރީގެ ޚިޠާބުތަކުގައި އަލްޤާޢިދާގެ ނަޒަރިއްޔާތު ބައްޓަމުގައި އިސްވެ ތިބިކަމަށް ބަޔާންކޮށް ޝުކުރުއަދާކޮށްފައިވާ “އިއްޒަތްތެރި ޝެއިޚުން” ކަމަށްވާ ސިބާއީ އާއި ޠާރިޤު އަބްދުލް ހަލީމް ދަނީ ލަންޑަނުގެ ގަނޑުވަރެއްގައި އާއި ކެނެޑާގެ މިލިއަންޑޮލަރުގެ ބިޒްނަސްއެއް އަމާންކަމާއިއެކު ހިންގަމުންނެވެ. ވިސްނާބަޔަކަށް މީގައި ހެކިތަކެއް ވެއެވެ.\nހަނދުމަކުރާށެވެ. ޝެއިޚް އުސާމާ\_ ޚުދު ވަނީ ޠާޣޫތުންގެ ޢިލްމުވެރިންނާއި ދެކޮޅަށް ވާހަކަ ދައްކަވައި އެބައިމީހުންނަކީ ފާސިޤުވެފައިވާ ބަޔެއްކަމާއި، މުފްތީއަކަށްވިޔަސް ލަޤަބުތަކެއްވިޔަށް، ކިތައްމެ ގިނަ ފޮތްތަކެއް ލިޔުނެއްކަމަކުވެސް، އިސްލާމީ އުއްމަތް އެބަޔަކަށް އިޖާބަދިނުން ޙައްޤުނޫން ބާޠިލުބަޔެއްކަމަށް “ތައުޖީހާތު” ފަދަ އެމެރިކާގެ ޙަމަލާގެ ކުރިން އެންމެ ފަހުން ދެއްވާފައިވާ ފަތުވާތަކުގައި ބަޔާން ކުރައްވާފައެވެ. އަދި މިކަމުގެ މައްޗަށްވާ ސާފުދަލީލުތައް ފަތުވާތަކުގައި ތަފްސީލުދެއްވާފައިވެއެވެ. ނަމަވެސް މިއަދު މިވަނީ އިހުގައި އޮތް އަލްޤާއިދާ އޮޔާ ގޮސްފައެވެ. މިއަދު ޖިހާދުގެ ނަމުގައި އެބައި މީހުންތިބީ އެއްވެސް އަޤީދާއެއް ނެތި، މުރުތައްދުންތަކަކާއި ގުޅި، ހިފެއްޓުމެއްނެތި މާކަނޑެއްގައި އޮޔާދާ އޮޑިއެއްފަދައިންނެވެ. އިސާހިތަކު ނަގާ ރާޅަކައިގެން ބަންޑުން ޖާހާލަފާނެފަދަ ގޮތަކަށެވެ.\nއަލްޤާޢިދާ އަޤީދާ އުސާމާ ބިން ލާދިން ޒަވާހިރީ\nAbu mussab says:\n06/03/2017 at 6:31 am\nAllah thi akhunn almalugai barakaailahvaa illmu ithuru kohdhehvaashi…haqqu bayaan kohdhinumugai saabithuve thibumah naseyhaitherivann…


Sarukaarun ehves mashroou eh huttalumuge visnumeh neh: Aslam | ThePress\n05 October 2020, 10:38\nމިނިސްޓަރު އަސްލަމް / ފޮޓޯ: މަޖިލިސް\nއެއްވެސް މަޝްރޫއުއެއް ހުއްޓާލުމުގެ ވިސްނުން ސަރުކާރުން ނުގެންގުޅޭ ކަމަށް މިނިސްޓާ އޮފް ޕްލޭނިން، ހައުސިން އެންޑް އިންފްރާންސްޓްރަކްޗާ މުހައްމަދު އަސްލަމް ވިދާޅުވެއްޖެއެވެ.\nއަސްލަމް އެހެން ވިދާޅުވީ، ރައްޔިތުންގެ މަޖިލީހުގެ މިއަދުގެ ޖަލްސާގައި މިހާރު ކުރިއަށްދާ ސުވާލު ކުރުމުގެ ވަގުތުގައި ކުރީގެ އިކޮނޮމިކް މިނިސްޓަރު އަދި މާވަށު ދާއިރާގެ މެންބަރު މުހައްމަދު ސައީދު ކުރެއްވި ސުވާލަކަށް ޖަވާބު ދެއްވަމުންނެވެ.\nއެގޮތުން މިނިސްޓަރު އަސްލަމް ވިދާޅުވީ އެއްވެސް އިރެއްގައި ފަށާފައި އޮތް ޕްރޮޖެކްތެއް ހުއްޓާލެވިފައި ނުވާ ކަމަށެވެ. ނަމަވެސް މިވަގުތު ވަރަށް ގިނަ މަޝްރޫއުތަކެއް މަޑުޖެހިފައިވާ ކަން މިނިސްޓަރު ވަނީ ފާހަގަ ކުރައްވާފައެވެ. އަދި ބައެއް މަޝްރޫއު ފެށުމާ ވަރަށް ގާތަށް ގޮސްފައިވެސް ނުފެށިފައި ހުރި ކަން ވަނީ ފާހަގަ ކުރައްވާފައެވެ.\nއެއްވެސް އިރެއްގެ ފަށާފައޮތް ޕްރޮޖެކްތެއް ހުއްޓާލެވިފައެއް ނުވާނެ، މިވަގުތު ވަރަށް ގިނަ މަޝްރޫއެއް އެބަހުރި މަޑުޖެހިލާފަ، އަދި ބައެއް މަޝްރޫއު އެބަހުރި ފެށުމާ ވަރަށް ގާތަށް އައިސްފައި ހުއްޓާ ނުފެށިފައި ވެސް، އެއީ މިއަދުގެ ހާލަތު އޮތް ގޮތް، އަޅުގަނޑުމެން ބަޖެޓުގައި ހުރި ދަތިކަން އަޅުގަނޑަށް އެނގޭ ފަދައިން އިއްޒަތްތެރި މަޖިލީހުގެ ހުރިހާ މެމްބަރުންނަށް ވެސް ސާފުވެވަޑައިގަންނަވާނެ ކަން އަޅުގަނޑަށް ޔަގީން،\nޕްލޭނިން މިނިސްޓާ, މުހައްމަދު އަސްލަމް\nމިއަދުގެ ހާލަތުގައި ދަތިތަކެއް ހުރިކަން ފާހަގަ ކުރައްވާ މިނިސްޓަރު ވިދާޅުވީ އެއްވެސް މަޝްރޫއެއް، ފެއްޓި އަދި ފަށަން އޮތް މަޝްރޫއެއް ހުއްޓާލުމުގެ ވިސްނުމެއް ސަރުކާރުން ނުގެންގުޅޭ ކަމަށެވެ. އަދި ސަރުކާރަށް ތަރައްގީގެ މަޝްރޫއުތައް ކުރިއަށް ގެންދެވޭނެ ކަމަށް ގަބޫލު ކުރައްވާ ކަމަށްވެސް މިނިސްޓަރު އަސްލަމް ވަނީ ވިދާޅުވެފައެވެ.\nހަބަރު ރައްޔިތުންގެ މަޖިލިސް މިނިސްޓްރީ އޮފް ނެޝަނަލް ޕްލޭނިން، ހައުސިން އެންޑް އިންފްރާންސްޓްރަކްޗާ


Eid gai "Race 3" Pakistan gai release nukuraane\nއީދުގައި "ރޭސް 3" ޕާކިސްތާނުގައި ރިލީޒް ނުކުރާނެ\n"ރޭސް 3"ގެ ލީޑްރޯލުން ފެނިގެންދާ ތަރިން\nކޮންމެ އަހަރެއްގެ ވެސް ފިތުރު އީދަކީ ސަލްމާން ޚާންގެ ފޭނުންނަށް ވަރަށް ހާއްސަ ދުވަހެކެވެ. އޭނާގެ ފިލްމު ފިތުރު އީދާ ދިމާކޮށް ރިލީޒް ކުރާއިރު، ބޮކްސް އޮފީހުގައި އެ ފިލްމުތައް ބޮޑެތި ކާމިޔާބީތައް ވެސް ހޯދަ އެވެ. އެހެންވެ، އެ ފިލްމުތަކާ ދިމާކޮށް އެހެން ޕްރޮޑިއުސަރުންގެ ފިލްމުތައް އީދުގައި ރިލީޒް ކުރަން ވެސް ފަސްޖެހެ އެވެ.\nމި ފިތުރު އީދުގައި ވެސް ސަލްމާން ލީޑް ރޯލު ކުޅެފައިވާ "ރޭސް 3" ރިލީޒް ކުރާނެ އެވެ. ރެމޯ ޑިސޫޒާ ޑައިރެކްޓްކޮށް، އަނިލް ކަޕޫރާއި ބޮބޭ ޑިއޯލް އަދި ޖެކުއަލީން ފާނެންޑޭޒް އާއި ސާޖިބް ސަލީމް އަދި ޑެއިޒީ ޝާހް މުހިންމު ރޯލުތަކުން ފެނިގެންދާ މި ފިލްމު އަވައްޓެރި ޕާކިސްތާނުގައި ރިލީޒް ނުކުރާނެ އެވެ.\nޕާކިސްތާނުގެ ސަރުކާރުން ވަނީ ބަރަކާތްތެރި ފިތުރު އީދާ ދިމާކޮށް އެއްވެސް ބޭރު ގައުމެއްގެ ފިލްމު އެ ގައުމުގައި ރިލީޒް ނުކުރެވޭނެ ކަމަށް ނިންމާފަ އެވެ. އެ ގައުމުގެ އިންފޮމޭޝަން އަދި ބްރޯޑްކާސްޓިން ކޯޕަރޭޝަނުން ނެރެފައިވާ ބަޔާނެއްގައި ވަނީ އީދު އައުމުގެ ދެ ދުވަސްކުރިން ފެށިގެން ކުރިއަށް އޮންނަ ދެ ހަފްތާއަށް އެއްވެސް ހިންދީ ފިލްމެއް އަދި އިނގިރޭސި ފިލްމެއް ވެސް ރިލީޒް ނުކުރާނެ ކަމަށެވެ.\nއެ މިނިސްޓްރީއިން ބުނި ގޮތުގައި އެ ބަދަލު ގެނައީ އީދާ ދިމާކޮށް އަންނަ ބަންދުގައި ޕާކިސްތާނުގެ ފިލްމުތައް އާންމުންގެ މެދުގައި ޕްރޮމޯޓް ކުރުމުގެ މަގުސަދުގަ އެވެ. މި ބަދަލު ގެނެސްފައިވަނީ ބޭރު ގައުމުގެ ފިލްމުތަކަށް އެ ގައުމުގައި ލިބޭ ތަރުހީބު ސަބަބުން ޕާކިސްތާނުގެ ފިލްމަށް ލިބޭ ތަރުހީބު ކުޑަވާތީ ޕާކިސްތާނުގެ އާޓިސްޓުންނާއި ޕްރޮޑިއުސަރުންގެ ޝަކުވާތަކާ ގުޅިގެންނެވެ.\nމިހާރު އޮތް ގޮތުން "ރޭސް 3" ޕާކިސްތާނުގައި ރިލީޒްކުރެވުނަސް ކުރެވޭނީ އިންޑިއާ އާއި އެހެން ގައުމުތަކުގައި އެ ފިލްމު ރިލީޒްކުރާތާ ދެ ހަފްތާ އަށް ވުރެން ގިނަ ދުވަސް ފަހުންނެވެ.\nމި ފިލްމު އިންޑިއާގައި ރިލީޒްކުރުމަށް ހަމަޖެހިފައިވަނީ ޖޫން 15 ވަނަ ދުވަހު އެވެ.\nރަމޭޝް ތައުރާނީ އާއި ސަލްމާން ގުޅިގެން އުފައްދާ "ރޭސް 3" ގެ ކުރީ ދެ ފިލްމުގެ ލީޑްރޯލުން ފެނިގެން ގޮސްފައިވަނީ ސައިފް އަލީ ޚާން އެވެ.\nސަލްމާން ހާން ޕާކިސްތާން


Fahuge iPhone Thakugai Jehunu Mahssalaigai Apple In Hanu! - Vaguthu\nފަހުގެ އައިފޯންތަކުގައި ޖެހުނު މައްސަލައިގައި އެޕަލްއިން ހަނު\nއެޕަލް ކުންފުނީގެ އެންމެ ފަހުގެ އުފެއްދުން ކަމުގައިވާ އައިފޯން އެކްސް އެސް އަދި އެކްސް އެސް މެކްސް ނުވަތަ ރަސްމީ ނަމުން ނަމަ 10-އެސް އަދި 10-އެސް މެކްސް ފޯން ޗާޖް ނުވުމުގެ މައްސަލައިގައި އެޕަލް ކުންފުނިން އެއްޗެއް ނުބުނެ ހަނު ހުރެއްޖެއެވެ.\nއައިފޯން އެކްސް އެސް އަދި އެކްސް އެސް މެކްސް އަށް ދިމާވަމުން އަންނަ މައްސަލައަކީ ޗާޖްއަށް ޖެހުމުން ޗާޖް ނުވާ މައްސަލައެވެ. ފޯންގެ ސްކްރީން ސްޓޭންޑް ބައިގައި (އޮފްކޮށްލާފައި) ހުންނަ ވަގުތު ޗާޖްއަށް ޖެހުމުން އެފޯންތައް ޗާޖެއް ނުވެއެވެ. އަދި ޗާޖްވާން ފަށަނީ ފޯން އަންލޮކް ކުރުމުންނެވެ. އަދި ބައެއް ފޯންތައް އަންލޮކް ކުރުމުންވެސް ޗާޖް ނުވާކަމަށް ބައެއް މީހުން ރިޕޯޓްކޮށްފައިވެއެވެ.\nމިމައްސަލަތައް މިހާރު ފެންމަތި ވެފައިވާއިރު، އެޕަލް ކުންފުނިން މިކަމާ ގުޅޭ ގޮތުން މިހާތަނަށް އެއްވެސް އެއްޗެއް ހާމަކޮށްފައިއެއް ނުވެއެވެ. ބޭރުގެ މަޝްހޫރު މީޑިޔާއެއް ކަމަށްވާ ބީބީސީ އިން ރިޕޯޓްކޮށްފައިވާ ގޮތުގައި މިމައްސަލައިގައި ބީބީސީއިންވަނީ އެޕަލް އާ ސުވާލުކޮށްފައެވެ. ނަމަވެސް އެޕަލްއިން މިސުވާލުތަކަށް ޖަވާބެއް ދީފައިނުވާ ކަމަށާއި ހަނު ހުރި ކަމަށް ބީބީސީއިން ހާމަކޮށްފައިވެއެވެ.\nމިމައްސަލަ މީހުންގެ މެދުގައި އާއްމުކޮށްފައިވަނީ " އަންބޮކް ތެރަޕީ" ކިޔާ ޓެކްނޮލޮޖީގެ ތަފާތު މަޢުލޫމާތު ތަކެއް ގެނެސްދޭ ޔޫޓިއުބް ޗެނަލްއަކުންނެވެ. އަދި މިއާއެކު މިމައްސަލަތަކުގެ ވާހަކަ މީސްމީޑިޔާގައި ގިނަ ބަޔަކު ދަނީ ހިއްސާކުރަމުންނެވެ.


Positive vefai vanikoh fili bidheysee aku adhives nufeney | ThePress\nޕޮޒިޓިވްވެފައި ވަނިކޮށް ފިލި ބިދޭސީ އަދިވެސް ނުފެނޭ، ނަން ހާމަކުރަން އެޗްޕީއޭން ނުނިންމާ!\nފިލި މީހާގެ ނަން ހާމަ ކުރަން އެޗްޕީއޭއިން ނުނިންމާ!\nސަވައިލަންސްގައި ތިބި ބިދޭސީންގެ ސިއްހީ އޮޕަރޭޝަނެއް ކުރިޔަށް ގެންދަނީ / ފޮޓޯ: އެޗްޕީއޭ\nޕޮޒިޓިވްވެފައި ވަނިކޮށް ފިލި ބިދޭސީއަކު އަދިވެސް ނުފެންނަ ކަމަށް ނެޝަނަލް އެމަޖެންސީ އެޕަރޭޝަން ސެންޓަރު (އެންއީއޯސީ) އިން ބުނެފިއެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްވަމުން އެންއީއޯސީގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ ފިލި މީހުންގެ ތެރެއިން އަދިވެސް އެކަކު ފެނިފައި ނުވާ ކަމަށެވެ. ނަމަވެސް އޭނާގެ ވަނަވަރު އާންމުކޮށްފައެއް ވެސް ނުވެއެވެ. އޭނާ ގެއްލިގެން އިއުލާން ކޮށްފައި ވަނީ މި މަހު 13 ވަނަ ދުވަހެވެ.\nފިލައިގެން އުޅޭ މީހާގެ ވަނަވަރު ހާމަ ކުރުމާ ގުޅޭ ގޮތުން މަބްރޫކް ވިދާޅުވީ، މިކަމުގައި ޑިރެކްޓާ ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު އަދިވެސް ދެކެވަޑައިގަންނަވަނީ އޭނާ ހޯދުމުގެ ކަންކަން ކުރަން ވާނީ ފުލުހުން ކަމަށެވެ.\nމިރޭގެ ނޫށްވެރިގެ ބައްދަލުވުމުގައި ވާހަކަ ދައްކަވަމުން ޑރ. މޫސާ މުރާދު ވިދާޅުވީމ އޭނާ ފިލައިގެން އުޅޭތާ 10 ދުވަސްވެފައިވާއިރު، އޭނާގެ ސަބަބުން އިތުރު ރިސްކެއް ނެތް ކަމަށެވެ. ރާއްޖޭގައި ކޮމިއުނިޓީ ސްޕްރެޑެއް އޮތްކަން ފާހަގަ ކުރައްވާ ޑރ. މުރާދު ވިދާޅުވީ މުޖުތަމައުގައި ޕޮޒިޓިވް ވެފައިވާ އެތައް ބަޔަކު އެބަ އުޅޭ ކަމަށާއި، ހަމައެކަނި ފިލައިގެން އުޅޭ މީހާ މުޖުތަމައުގެ ތެރޭގައި އުޅުމަކުން ރިސްކު އިތުރަށް ބޮޑު ވެފެން ނުދާ ކަމަށެވެ.\nޖުމްލަ ހަތް މީހަކު ފިލައިގެން ހޯދުމުގެ މަސައްކަތް ފުލުހުން ކޮށްފައިވާއިރު، އެމީހުންގެ ތެރެއިން ހަ މީހަކު ފުލުހުން ވަނީ ހޯދާފައެވެ. އޭގެ ތެރެއިން އެކަކު، ހޯދަމުން ދަނިކޮށް، އޭނާ އޮތީ ޓްރީޓޮޕް ހޮސްޕިޓަލްގައި ވެންޓިލޭޓަރުގައި ކަން ވަނީ އެނގިފައެވެ.\nސައިޓްތަކާއި ރެންޑަމްކޮށް ނެގުނު ސާމްޕަލްތަކުގެ ތެރެއިން ހަތް މީހެއްގެ ސާމްޕަލް ޕޮޒިޓިވް ވެފައި ވި ނަމަވެސް އެމީހުން ދިން ނަންބަރުތަކަށް ނުގުޅުމުން ފުލުހުންނަށް އެ މައުލޫމާތު ހިއްސާކޮށް އެ މީހުން ހޯދުމުގެ މަސައްކަތް ފެށިކަން ހާމަކުރީ މިމަހުގެ 13 ވަނަ ދުވަހެވެ.\nހޯދަމުންދާ މީހުން ފުލުހުން ކުރަމުން ދާ މަސައްކަތުން ނުފެނިއްޖެ ނަމަ ޑިރެކްޓަރު ޖެނެރަލް އޮފް ޕްބަލިކް ހެލްތަށް ލިބިވަޑައިގެންފައިވާ ބާރުގެ ބޭނުން ކުރައްވައިގެން ވަނަވަރު ހާމަކުރައްވާނެ ކަމަށް އެޗްޕީއޭން ބުނެއެވެ. އެޗްޕީއޭން މިރޭ ބުނީ ވަނަވަރު އާންމު ކުރާނީ އެ މީހާ ނުފެނުނު ކަމަށް ފުލުުހުން ޑިރެކްޓަރު ޖެނެރަލް އޮފް ޕްބަލިކް ހެލްތަށް އެންގުމުން ކަމަށެވެ.\nހަބަރު ބިދޭސީން ކޮވިޑް-19\nޕޮޒިޓިވް ވިމީހަކު ފިލައިގެން އުޅޭތާ2ހަފްތާވާއިރު ކުޑަމިނުން އެމީހާގެ ނަންހާމަކޮށްލަން އެޗްޕީއޭ ޖެހިލުންވާންޖެހޭ ސަބަބަކީ ކޮބައިބާ މިކަމަކީ ޓެރަރިޒަމްގެ ދައުވާއުފުލަން ޖެހޭވަރުގެ ނުރައްކާތެރިކަމެއް އަނެއްކާ މީގެންމީހަކު އެމީހުންގެ ދަށުވީބާ ؟


N. Atholhugai 60 million dollaruge tourism mashroou thakeh hingan...\nނ. އަތޮޅުގައި 60 މިލިއަން ޑޮލަރުގެ ޓޫރިޒަމް މަޝްރޫޢުތަކެއް ހިންގަން ޔޫއޭއީއާ ހަވާލުކޮށްފި\n2 އަހަރު,3ހަފްތާ,2ދުވަސް, 17 ގަޑި, 15 މިނެޓް, 37 ސިކުންތު ކުރިން 5290އަހްމަދު މިޒްޔާލް\nއެންމެ މަތީ ފެންވަރުގެ ފަތުރުވެރިކަމުގެ ޒޯނެއްގެ ގޮތުގައި ނ. އަތޮޅު ތަރައްގީ ކުރުމަށާއި އެ އަތޮޅު މާފަރުގައި އެއާޕޯޓަކާއި ސިޓީ ހޮޓަލެއް ތަރައްގީ ކުރުމަށް ޔޫއޭއީއާކު ދިވެހި ސަރުކާރުން 60 މިލިއަން ޑޮލަރުގެ އެއްބަސްވުމެއްގައި ސޮއިކޮށްފިއެވެ.\nމި އެއްބަސްވުމަކީ ފަތުރުވެރިކަމާ ބެހޭ ވަޒީރު މޫސާ ޒަމީރު ޔޫއޭއީއަށް މިހާރު ކުރައްވަމުން ގެންދަވާ ދަތުރުގައި އެ ގައުމުގެ އަބޫ ދާބީ ފަންޑާއެކު ސޮއިކުރެއްވި އެއްބަސްވުމެކެވެ. މި އެއްބަސްވުމުގެ ދަށުން ނ. އަތޮޅު މަތީ ފެންވަރުގެ ފަތުރުވެރިކަމުގެ ޒޯނެއްގެ ގޮތުގައި ތަރައްގީ ކުރުމަށާއި މާފަރުގައި އިންޓަނޭޝަނަލް އެއާޕޯޓަކާއި އެ އެއާޕޯޓުގައި ސިޓީ ހޮޓަލެއް އެޅުމުގެ އިތުރުން ޑިޖިޓަލް ސްކޫލް ޕްރޮގްރާމަކަށް އެހީވުމަށް ވަނީ ނިންމާފައެވެ.\nމި އެއްބަސްވުމާ ގުޅޭގޮތުން މީޑިއާއަށް މައުލޫމާތު ދެއްވަމުން މިނިސްޓަރ ޒަމީރު ވިދާޅުވީ، ގާތްގަނޑަކަށް 60 މިލިއަން ރުފިޔާ ހަރަދު ވާ މާފަރު އެއާޕޯޓާއި ސިޓީ ހޮޓެލް މަޝްރޫއަކީ އަބޫދާބީ ފަންޑުން ޚަރަދުކޮށްގެން ކޮންޓްރެކްޓް އުސޫލުން ބަޔަކާ ހަވާލުކޮށްގެން ހިންގާ މަޝްރޫއެއް ކަމަށެވެ. އަދި މި މަސައްކަތާ ހަވާލުވާނެ ފަރާތެއް ހޯދުމަށް އިއުލާނު ކުރުމަށްފަހު އެ މަސައްކަތް ސިންގަޕޫރުގެ ޓަފް އޮފްޝޯ އިންޖިނިއަރިންގ ކުންފުންޏާ ހަވާލުކޮށްފައިވާ ކަމަށް ވެސް މިނިސްޓަރ ވިދާޅުވިއެވެ.\nމީގެ އިތުރުން މިނިސްޓަރ ވިދާޅުވީ މާފަރު އެއާޕޯޓާއި ސިޓީ ހޮޓެލް އަންނަ އަހަރުގެ ޖުލައި މަހުގެ ނިޔަލަށް ނިމޭނެ ކަމަށް ލަފާ ކުރެވޭ ކަމަށާއި، އެތަންތަން ހިންގަން ހަވާލުކުރާ ބައެއް ކަނޑައަޅާނީ އެ މަސައްކަތް ނިންމުމަށްފަހު އެތަން ސަރުކާރާ ހަވާލު ކުރުމުން ކަމަށެވެ.\nއެއާޕޯޓަކާއި ސިޓީ ހޮޓަލެއްގެ އިތުރުން ނ. އަތޮޅު އެންމެ މަތީ ފެންވަރުގެ ފަތުރުވެރިކަމުގެ ޒޯނެއްގެ ތަރައްގީ ކުރުމަށް ވެސް އަބޫދާބީ ފަންޑާއެކު އެއްބަސްވުމެއްގައި ސޮއިކޮށްފައިވާއިރު، މިކަމަށް ބޭނުންވާ އިންވެސްޓަރުން ހޯދުމަށް އެ ފަންޑުން ހަރަދުކުރަން އެއްބަސްވެފައިވާ ކަމަށް ވެސް މިނިސްޓަރ ޒަމީރު ވަނީ ވިދާޅުވެފައެވެ.\nމާފަރުގައި ބައިނަލްއަގްވާމީ ވައިގެ ބަނދަރަކާއި ސިޓީ ހޮޓަލެއް އަޅަން ޔޫއޭއީއާ ހަވާލުކޮށްފައިވާއިރު، ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމު ނ. އަތޮޅަށް ކުރެއްވި ދަތުރުފުޅުގެ ތެރެއިން އެ އަތޮޅު ހެނބަދޫ ރައްޔިތުންނާ ބައްދަލު ކުރައްވާ، މުޚާތަބު ކުރައްވަމުން މާފަރުގައި ބައިނަލްއަގްވާމީ ވައިގެ ބަނދަރަކާއި ސިޓީ ހޮޓަލެއް ޔޫއޭއީއިން ތަރައްގީ ކުރާނެކަން ވަނީ ހާމަކުރައްވާފައެވެ. އަދި މި އެއާޕޯޓާއެކު ނ. އަތޮޅު ވަރަށް ބޮޑަށް ތަރައްގީވެގެންދާނެ ކަމަށް ވެސް އެ މަނިކުފާނު ވަނީ ވިދާޅުވެފައެވެ.\nނ. އަތޮޅު ޔޫއޭއީ


މުދަލުޒަކާތް ދައުލަތާ ހަވާލުނުކޮށް އަމިއްލައަށް ޒަކާތް ދެވިދާނެތޯ؟ – shafiu.mv\nމުދަލުޒަކާތް ދައުލަތާ ހަވާލުނުކޮށް އަމިއްލައަށް ޒަކާތް ދެވިދާނެތޯ؟\nFebruary 29, 2020 shafiu\nމުދަލު ޒަކާތް ދައުލަތާ ޙަވާލުނުކޮށް ތިބާ އަމިއްލައަށްވެސް ދެވިދާނެއެވެ. އެކަމަކު ތިބާ އަމިއްލައަށް މުދަލު ޒަކާތްދޭނަމަ ދޭންވާނީ މުދަލު ޒަކާތުގެ ބެހެނިވެރިންގެ ގޮތުގައި ކީރިތި ޤުރުއާނުގައި ކަނޑައަޅުއްވާފައިވާ ބައިތަކުގެ ތެރެއިން ބަޔަކަށެވެ. ނުވަތަ އޭގެ ތެރެއިން ބައިތަކަކަށެވެ.\n﴿ إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّـهِ وَابْنِ السَّبِيلِ فَرِيضَةً مِّنَ اللَّـهِ وَاللَّـهُ عَلِيمٌ حَكِيمٌ ﴾ -سورة التوية ٦٠-\nﷲ ގެ މަގުގައި (ޖިހާދުކުރުމަށް)\nދައުލަތަށް ނުދައްކައި އަމިއްލައަށް ޒަކާތް ދެއްކުމުން މައްސަލައަކަށްނުވާ ސަބަބަކީ ދައުލަތުންވެސް މުދަލު ޒަކާތް ހޭދަކުރަން ޖެހެނީ މަތީގައިވާ އާޔަތުގައިވާ 8 ބަޔަށް ކަމުގައިވާތީއެވެ. ދެގޮތުންވެސް ނުކުންނަނީ އެއް ނަތީޖާއެކެވެ. މުދަލު ޒަކާތުގެ މައިގަނޑު މަޤްޞަދަކީ ދެރަނިކަމެތީންނާއި މުއްސަނދީންގެ މެދުގައިވާ ފަރަޤު ކުޑަކުރުމެވެ. އެހެންކަމުން ޒަކާތުގެ ބެހެނިވެރިންނަށް (އޭގެ ޙައްޤުވެރިންނަށް) ތިބާ ޒަކާތް ދޭނަމަ، ކޮންމެހެން ދައުލަށް ޒަކާތް ނުދެއްކިޔަސް ފަރުޖެހޭނެއެވެ. އަދި ދައުލަތަށް ޒަކާތް ދެއްކި ކަމުގައިވިޔަސް މައްސަލައެއް ނެތެވެ.\nއިސްލާމިކް މިނިސްޓްރީމުދަލު ޒަކާތްޒަކާތު ފަންޑުޒަކާތުގެ ބެހެނިވެރިންޒަކާތްޒަކާތް ނެގުންޒަކާތް ބެހުންޒަކާތް ދައުލަތަށް ދެއްކުންޒަކާތް ދެއްކުން


Mi sarukaarun Ungoofaaruge Tharaggee ah 11 Project, Jumula haradhu 34.9 Million Rufiyaa | ungoofaaru.com\nބަނޑޭރިގަނޑު/ޚަބަރު/މި ސަރުކާރުން މިހާތަނަށް އުނގޫފާރުގެ ތަރައްޤީގެ 11 މަޝްރޫޢު، ޖުމްލަ ހަރަދު 34.9 މިލިއަން ރުފިޔާ!\nރައީސް އިބްރާހިމް މުޙައްމަދު ޞާލިހު\nރައީސް އިބްރާހިމް މުޙައްމަދު ޞާލިހުގެ ސަރުކާރުން ރ. އުނގޫފާރުގެ ތަރައްޤީގެ2މަޝްރޫއެއް ނިންމާ9މަޝްރޫޢު އެއްގެ މަސައްކަތް ކުރިއަށް ގެންދާކަމަށާއި މިހާތަނަށް 34.9 މިލިއަން ރުފިޔާ މި މަޝްރޫޢު ތަކަށް ހަރަދު ކުރެވިފައިވާ ކަމަށް ސަރުކާރުން ހާމަކޮށްފިއެވެ.\nސަރުކާރުން ހާމަ ކޮށްފައިވާ މައުލޫމާތަށް ބަލާއިރު މިއަހަރުގެ މިހާތަނަށް ނިމިފައިވާ2މަޝްރޫޢު އަކާއި ހިނގަމުންދާ4މަޝްރޫޢު އަކާއި ކޮންޓްރެކްޓްކޮށްފައިވާ 1 މަޝްރޫޢު އަކާއި ޓެންޑަރ ކުރެވިފައިވާ 1 މަޝްރޫޢު އަކާއި ޕްރީ ޓެންޑަރިންގައިވާ2މަޝްރޫޢު އަކާއި ޕްލޭންކޮށްފައިވާ 1 މަޝްރޫޢުއެވެ.\nކޮށް ނިމިފައިވާ2މަޝްރޫޢަކީ އުނގޫފާރު ރީޖަނަލް ހޮސްޕިޓަލްގެ ޕްރައިވެޓް ރޫމްގެ މަސައްކަތާއި އަދި ކުނި މެނޭޖުކުރާ މަރުކަޒު އަޕްގްރޭޑް ކުރުމުގެ މަސައްކަތެވެ. ހިނގަމުންދާ4މަޝްރޫއަކީ 72 މިލިއަން ރުފިޔާ ހަރަދު ކޮށްގެން ކުރިއަށް ގެންދާ އުނގޫފާރު ރީޖަނަލް ހޮސްޕިޓަލްގެ އެކްސްޓެންޝަން އިމާރާތުގެ މަސައްކަތާއި ހޮސްޕިޓަލް ޓާޝިައރީ ފެންވަރަށް ތަރައްޤީ ކުރުމުގެ މަސައްކަތުގެ ދަށުން ކުރިއަށްދާ ސީޓީ އާއި މެމޮގްރަފީ އަދި ޑެންޓަލް އާއި އެކްސްރޭ އާއި އޯބީޖީގެ ހިދުމަށް ފެށުމަށް ކުރަމުންދާ މަސައްކަތްތަކެވެ.\nއަދި މީގެ އިތުރުން ދެން ހިމެނެނީ އުނގޫފާރުގެ މަގުތައް ތާރުއަޅައިގެން ރަގަނޅު ފެންވަރަކަށް ތަރައްޤީ ކުރުމަށް ކުރިއަށްގެންދާ މަޝްރޫޢުގެ ފުރަތަމަ ފޭސްގެ މަސައްކަތާއި އައުޓްޑޯ ޖިމް ޤާއިމުކުރުމުގެ މަސައްކަތެވެ. އައުޓްޑޯ ޖިމްގެ މަސައްކަތްވަނީ ބަޔަކާއި ހަވާލުކޮށްފައެވެ.\nސަރުކާރުން ހާމަކޮށްފައިވާ ގޮތުގައި ސަރުކާރުގެ ހިލޭ ޑިގްރީ ޕްރޮގުރާމުގެ ދަށުން ރ. އުނގޫފާރުގެ 42 ފަރާތެއް މިހާރު ދަނީ ޑިގްރީއަށް ކިޔަވަމުންނެވެ. އަދި އުނގޫފާރު ސްކޫލްގައި ހިންގަމުން ގެންދާ ހެނދުނުގެ ނާސްތާ ޕްރޮގުރާމަށް ސަރުކާރުން 863،912.63 ރުފިޔާ މިހާތަނަށް ހަރަދު ކޮށްފައި ވާއިރު އެސްއެމްއީ ލޯނުގެ ގޮތުގައި އުނގޫފާރުގެ4ފަރާތަކަށް 3.16 މިލިއަން ރުފިޔާ ވަނީ ދޫކޮށްފައެވެ. އަދި އިންކަމް ސަޕޯޓުގެ ގޮތުގައި ރ. އުނގޫފާރުގެ 88 ފަރާތަކަށް ޖުމްލަ 1.38 މިލިއަން ރުފިޔާ ވަނީ ދޫކުރެވިފައެވެ.\nރައީސް ސޯލިހުގެ ސަރުކާރުން އުނގޫފާރުގައި މިވަގުތު ކުރިއަށް ގެންދާ އެންމެ ބޮޑު3މަޝްރޫޢަށް ބަލާލާއިރު ރ. އުނގޫފާރު ރީޖަނަލް ހޮސްޕިޓަލް ޓާޝިއަރީ ފެންވަރުގެ ހޮސްޕިޓަލަކަށް ބަދަލުކުރުމާއި އަދި އެމަސައްކަތުގެ ދަށުން ކުރިއަށް ގެންދާ ހޮސްޕިޓަލްގެ އެކްސްޓެންޝަން އިމާރާތުގެ މަސައްކަތާއި އުނގޫފާރުގެ މަގު ހެދުމުގެ މަޝްރޫޢުގެ ފުރަތަމަ ފޭސްގެ މަސައްކަތް ފާހަގަ ކޮށްލެވެއެވެ.\nރ. އުނގޫފާރު ރައީސް އިބްރާހިމް މުޙައްމަދު ޞާލިހް


COVID aa gulhigen kuri kharadhu 3.5 billion ah – Iru\nހިޔާ ފްލެޓް ބަދަލުކުރުން: ފޯމު ހުށަހަޅުމުގެ ފުރުސަތު އަލުން ދީފި\nއިންޑިއާ ސަރުކާރުގެ ހިލޭ އެހީގައި 8 މަޝްރޫއެއް ރާއްޖޭގަައި ހިންގަނީ\nގުރައިދޫ ޕިކްނިކް އައިލެންޑްގެ ބިން ހިއްކުމުގެ މަސައްކަތް ނިމިއްޖެ\nކަމަދޫ ކައުންސިލްގެ މައްސަލަތައް ފައިލްކޮށްފި\nކޮވިޑާ ގުޅިގެން ކުރި ޚަރަދު 3.5 ބިލިއަނަށް\nސަމާ· 19 މޭ 2021\nކޮވިޑް-19 އާ ގުޅުންހުރި އެކި މަސައްކަތްތަކަށް ސަރުކާރުން 3.5 ބިލިއަން ރުފިޔާ ޚަރަދުކޮށްފައިވާ ކަމަށް ފިނޭންސް މިނިސްޓްރީން ހާމަކޮށްފިއެވެ.\nފިނޭންސް މިނިސްޓްރީން ހާމަކޮށްފައިވާ މައުލޫމާތުތައް ދައްކާގޮތުން މެއި 13 ވަނަ ދުވަހުގެ ނިޔަލަށް ސަރުކާރުން ވަނީ ކޮވިޑް-19 އިކޮނޮމިކް ރެސްޕޮންސްގެ ދަށުން 1.8 ބިލިއަން ރުފިޔާއާއި ސިއްހީ އަދި އިޖުތިމާއީ އެކި ކަންކަމަށް 1.7 ބިލިއަން ރުފިޔާ ޚަރަދުކޮށްފައެވެ.\nއެގޮތުން ނެޝަނަލް ޑިޒާސްޓަރ މެނޭޖްމަންޓް އޮތޯރިޓީ (އެންޑީއެމްއޭ) މެދުވެރިކޮށް އެންމެ ބޮޑު ޚަރަދެއް މިހާތަނަށް ކޮށްފައިވާއިރު، އެ އިދާރާއިން އެކަނިވެސް 867.9 މިލިއަން ރުފިޔާ ޚަރަދުކޮށްފައިވާކަމަށް ފިނޭންސްގެ ތަފާސްހިސާބުތައް ދައްކައެވެ.\nމީގެ އިތުރުން، އައިޖީއެމްއެޗް މެދުވެރިކޮށް ކޮވިޑް-19 އާ ގުޅިގެން 143.6 މިލިއަން ރުފިޔާ ޚަރަދުކޮށްފައިވާއިރު، ހެލްތު މިނިސްޓްރީ އިން ޚަރަދުކޮށްފައި ވަނީ 469.5 މިލިއަން ރުފިޔާއެވެ.\nކޮވިޑް-19 ގެ ސަބަބުން ސަރުކާރުން ކުރަމުން އަންނަ ޚަރަދުތަކުގެ ތެރެއިން ޕްލޭނިން މިނިސްޓްރީން ވަނީ 40.8 މިލިއަން ރުފިޔާ ޚަރަދުކޮށްފައެވެ. އަދި ފޮރިން މިނިސްޓްރީ އިން 6.8 މިލިއަން ރުފިޔާ ޚަރަދުކޮށްފައިވާއިރު، ޖެންޑަރ މިނިސްޓްރީ އިން ޚަރަދުކޮށްފައި ވަނީ 4.3 މިލިއަން ރުފިޔާއެވެ. އަދި ހަޔަރ އެޑިއުކޭޝަން މިނިސްޓްރީން 3.3 މިލިއަން ރުފިޔާ ޚަރަދުކޮށްފައިވެއެވެ.\nއޭގެ އިތުރުން އެމްއެންޑީއެފްއިން 67.6 މިލިއަން ރުފިޔާ ޚަރަދުކޮށްފައިވާއިރު، ފުލުހުންގެ އިދާރާއިން ޚަރަދުކޮށްފައި ވަނީ 31.1 މިލިއަން ރުފިޔާއެވެ. އިމިގްރޭޝަން މެދުވެރިކޮށް ނުވަ ލައްކަ ރުފިޔާ ޚަރަދުކޮށްފައިވާ ކަމަށާއި ނެޝަނަލް ޑްރަގް އެޖެންސީން 1.2 މިލިއަން ރުފިޔާ އަދި ނޭޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ) އިން 16.2 މިލިއަން ރުފިޔާ ޚަރަދުކޮށްފައިވާ ކަމަށްވެސް ފިނޭންސްއިން ބުނެއެވެ.\nމީގެ އިތުރުން ޑިޒާސްޓަރ މެނޭޖްމެންޓް ފަންޑުން މިހާތަނަށް 84.06 މިލިއަން ރުފިޔާ ޚަރަދުކޮށްފައިވާއިރު، ޓޫރިޒަމް އެކްޓިވިޓީސް އިމްޕްލިމެންޓޭޝަން ފަންޑުން ޚަރަދުކޮށްފައި ވަނީ 28.8 މިލިއަން ރުފިޔާއެވެ.\nފިނޭންސްގެ ތަފާސްހިސާބުތައް ދައްކާގޮތުން ސިއްޙީ ޚިދުމަތްތައް ދިނުމަށް ބޭނުންވާ ސަޕްލައި އަދި ރިކުއިސިޓްސްއަށް 498.9 މިލިއަން ރުފިޔާ ވަނީ ޚަރަދުކޮށްފައެވެ. އަދި ކެޕިޓަލް އިކުއިޕްމެންޓްއަށް 201.3 މިލިއަން ރުފިޔާ ޚަރަދުކޮށްފައިވާއިރު، އޮޕަރޭޝަނަލް ސަރވިސަސްއަށް ޚަރަދުކޮށްފައި ވަނީ 195.7 މިލިއަން ރުފިޔާއެވެ.\nކޮވިޑް-19އަށް ސަރުކާރުން ކުރި ޚަރަދުތަކުގެ ތެރެއިން ގްރާންޓްސް ކޮންޓްރިބިއުޝަންސް އަދި ސަބްސިޑީސްއަށް ހޭދަކޮށްފައި ވަނީ 127.9 މިލިއަން ރުފިޔާއެވެ. ސަޕްލައިސް އަދި ރިކުއިސިޓްސްއަށް 93 މިލިއަން ރުފިޔާ ޚަރަދުކޮށްފައިވާއިރު، މުވައްޒަފުންނަށް އެލަވަންސް ދިނުމަށް ހޭދަކޮށްފައި ވަނީ 145.7 މިލިއަން ރުފިޔާއެވެ. މީގެ އިތުރުން ކޮވިޑާ ގުޅިގެން ޓްރެވަލް އެކްސްޕެންސްގެ ގޮތުގައި 317 މިލިއަން ރުފިޔާ ޚަރަދުކޮށްފައިވާކަމަށް ފިނޭންސް މިނިސްޓްރީގެ ތަފާސްހިސާބުތައް ދައްކައެވެ.\nދައުލަތުން ކޮވިޑް-19 އާ ގުޅިގެން އާމްދަނީއަށް އަސަރުކޮށްފައިވާ މީހުންނަށް އިންކަމް ސަޕޯޓް އެލަވަންސްގެ ގޮތުގައި 419.4 މިލިއަން ރުފިޔާ ޚަރަދުކޮށްފައިވާއިރު، އިކޮނޮމިކް ރިކަވަރީ ޕެކޭޖްގެ ދަށުން ވިޔަފާރިތަކަށް 947.2 މިލިއަން ރުފިޔާ ވަނީ ދޫކޮށްފައެވެ.


Ras Online - އަސްލު އެމްޑީޕީ މީހަކަށް ނުވިޔަސް ހެޔޮ - ރޮޒައިނާ\nއަސްލު އެމްޑީޕީ މީހަކަށް ނުވިޔަސް ހެޔޮ - ރޮޒައިނާ\nއަހުމަދު ޝާހް 24 ޖުލައި 2021 - 17:16\nއަސްލު އެމްޑީޕީ މީހަކަށް ނުވިޔަސް ހެޔޮ ކަމަށް ރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެންބަރު ރޮޒޭނާ އާދަމް ވިދާޅުވެއްޖެއެވެ.\n2008 ވަނަ އަހަރު ރައީސް މައުމޫންގެ ޑީއާރުޕީގައި އިސްކޮށް އުޅުއްވި ރޮޒައިނާގެ އިޚްލާސްތެރިކަން އެމްޑީޕީއަށް އޮތް މިންވަރާ ގުޅޭގޮތުން މީސް މީޑިއާގައި އޭނާއަށް އަމާޒުކުރި ސުވާލަކަށް ޖަވާބު ދެއްވަމުން ރޮޒައިނާ ވިދާޅުވީ، "އަސްލު އެމްޑީޕީ" ވާގޮތް ވަރަށް ރަނގަޅަށް އެނގިވަޑައިގަންނަވާ ކަމަށާއި، އޭގެ މީހަކަށް ނުވިޔަސް އެންމެ ރަނގަޅުކަމަށެވެ.\nރޮޒައިނާ ވިދާޅުވީ، 2008 ވަނަ އަހަރު ރައީސް މައުމޫންގެ އަރިހުގައި ޑީއާރުޕީގައި އުޅުއްވި ގިނަ ބޭފުޅުން އެމްޑީޕީގެ ބައެއް ޢާއްމު މެންބަރުންނަށް މިހާރު ވަރަށް ކަމުދާކަން އެނގިވަޑައިގަންނަވާ ކަމަށެވެ. އެގޮތުން ރައީސް ނަޝީދުގެ ވާހަކަފުޅުތަކަށް އެއްބަސްވާ ކޮންމެ މީހަކީ "އަސްލު އެމްޑީޕީ" މީހެއް ކަމަށާއި، ނަމަވެސް ރައީސް ނަޝީދު ކަމުނުދާ މީހުންނަކީ އަސްލު އެމްޑީޕީ މީހުންނަށް ނުވާ ކަމަށެވެ. އަދި މިއީ ޖޯކެއް ކަމަށް ރޮޒައިނާ ވިދާޅުވިއެވެ.\n"މީ ބޮޑު ޖޯކެއް. އަޅުގަނޑަށް މިހާރު ވަރަށް ސާފު ތި އަސްލު އެމްޑީޕީ ވާ ގޮތް. ހެޔޮ ތީގެ އަސްލަކަށް ނުވިޔަސް." ރޮޒައިނާ ވިދާޅުވިއެވެ.\nEyru DRPga thibi varah gina meehun thibeyfulhunnah mihaaru varah kamudhey. RN vidhaalhuvaaha ehchakah aan ekey bunanya eothy aslu MDP vefa. Kiriya ves kamunugossiyya eothee DRP vefa. Mee bodu jokeh. Alhugandah mihaaru v saafu thi aslu MDP vaa goi. Heyo theege aslakah nuviyas 😂 https://t.co/ZE6OJpi03I\nމިފަހުން އެމްޑީޕީގެ ގިނަ ބައެއްގެ ފާޑުކިޔުން މެންބަރު ރޮޒައިނާއަށް އަމާޒުވީ، އެމްޑީޕީން ހަރުކަށި ފިކުރު ބޭނުން ކުރަމުން ގެންދަނީ ސިޔާސީ ހަތިޔާރެއްގެ ގޮތުގައި ކަމަށް ރޮޒައިނާ ވިދާޅުވުމާ ގުޅިގެންނެވެ. ރޮޒައިނާ ވިދާޅުވެފައި ވަނީ އެމްޑީޕީން ރައީސް މައުމޫންގެ ވެރިކަން ނިންމުމަށް ހަރުކަށި ފިކުރުގެ އެހީތެރިކަން ހޯދާފައިވާ ކަމަށެވެ.\nނަމަވެސް ރައީސް ޞާލިޙްގެ ސަރުކާރުން ޓެރަރިޒަމާ ދެކޮޅަށް ވަރަށް ފުޅާ ދާއިރާއެއްގައި މަސައްކަތްކުރަމުން ދާކަމަށާއި، އެއީ އެއްވެސް ސަރުކާރެއްގައި ނުކުރާހާ ބުރަ މަސައްކަތްކަމަށް ރައީސް ޞާލިޙަށް ވަރަށް ބޮޑަށް ތާޢީދު ކުރަށްވާ ރޮޒައިނާ ވަނީ ވިދާޅުވެފައެވެ.\n"ޓެރަރިޒަމާއި ދެކޮޅަށް މިސަރުކާރުން މަސައްކަތް ނުކުރާކަމަށް ސިޔާސީ މަގްސަދުތަކަށްޓަކައި ބަޔަކު ބުނިނަމަވެސް، ވޭތުވެދިޔަ އެއްވެސް ވެރިކަމެއްގައި ޓެރަރިޒަމާއި ދެކޮޅަށް މަސައްކަތް ނުކުރާ ވަރަށް ރައީސް އިބްރާހިމް މުހައްމަދު ސާލިހުގެ ސަރުކާރުން މިހާތަނަށް ވަނީ މަސައްކަތް ކޮށްފައި." ރޮޒައިނާ ވިދާޅުވެފައިވެއެވެ.\nThough some people, for political reasons, would like to imply that this govt is not tackling terrorism, so far, President @ibusolih’s govt has done and continues to do more work to tackle this problem than in any other presidency. https://t.co/g5h9yM9Q66\nމެންބަރު ރޮޒައިނާ މިމޭރުމުން ވިދާޅުވެފައިވާއިރު، ރައީސް ސާލިހުގެ ސަރުކާރަކީ ދީނީ ގޮތުން ހަރުކަށި ވިސްނުން ގެންގުޅޭ ފަރާތްތަކަށް އެހީތެރިވާ ސަރުކާރެއްކަމަށް ދޭހަވާފަދަ ގޮތަކަށް ކުރީގެ ރައީސް، ރައީސް މުހައްމަދު ނަޝީދުވެސް ގެންދަވަނީ ވާހަކަފުޅު ދައްކަވަމުންނެވެ. އަދި ރާއްޖޭގައި އިންތިޚާބުތައް ކާމިޔާބު ކުރެވެނީ ހަރުކަށި މީހުންގެ އެހީގައި ކަމަށް ރައީސް ނަޝީދު ވަނީ ވިދާޅުވެފައެވެ.


China Muslmunge vaahaka dhekkumun Tiktokun block | Mihaaru\nޗައިނާގައި މުސްލިމުންނަށް އަނިޔާކުރާ ވާހަކަ ދެއްކުމުން ޓިކްޓޮކް ބޭނުންނުކުރެވޭ ގޮތް ހަދައިފި\n28 ނޮވެމްބަރ 2019 - 10:593comments\nއެމެރިކާގައި ދިރިއުޅޭ ފީރޯޒާ އަޒީޒް އާންމުކުރި ތިން ވީޑިއޯއެއްގައި ޗައިނާ ވިގޫރް މުސްލިމުން ނައްތާލަން ޔަހޫދީންނާ ދެކޮޅަށް އެޑޯލްފް ހިޓްލަރު ހިންގި ފަދަ ކޮންސެންޓްރެޝޭންތައް ކޭމްޕްތައް ޗައިނާ އިން ހިންގައި އިތުރު ހޮލޮކޯސްޓެއް ކުރިއަށް ގެންދާ ކަމަށް ބުނެފައިވެ އެވެ.\nވީޑިއޯގައި ފިރޯޒާ ވަނީ މައުސޫމު މުސްލިމުންނާ ދެކޮޅަށް ޗައިނާ އިން ހިންގާ ލާއިންސާނީ އަމަލުތަކަށް ހޭލައި، އެކަމާ ދެކޮޅަށް މަސައްކަތްކުރުމަށް ވެސް ގޮވާލައިފަ އެވެ.\nއޭނާ މި ވާހަކަ ހިއްސާކުރި ވީޑިއޯތައް އެތައް ބައެއްގެ ސަމާލުކަން ލިބިފައިވެ އެވެ. އޭނާ އެ ވާހަކަ ހިއްސާކުރި ފުރަތަމަ ވީޑިއޯ ފަށަނީ ބިއުޓީ ޓިޕެއްގެ ގޮތުގައި، ލޮލުގެ އެސްފިޔަ ރީތިކުރާ ގޮތް ކިޔައިދެމުންނެވެ. ނަމަވެސް އޭގެ ފަހުން ޗައިނާގެ އަނިޔާވެރިކަމުގެ ވާހަކަ ދައްކައިފަ އެވެ.\nފީރޯޒާއާ ހަވާލާދީ މީޑިއާތަކުން ރިޕޯޓްކޮށްފައިވާ ގޮތުގައި އޭނާގެ ޓިކްޓޮކް އެކައުންޓް މި މަހުގެ 15 ވަނަ ދުވަހު ބްލޮކްކުރުމަށް ފަހު، އަންގާރަ ދުވަހު ޓިކްޓޮކުން އޭނާގެ ފޯން ވެސް ބޭނުންނުކުރެވޭ ގޮތަށް ހަދާފައިވެ އެވެ. ނަމަވެސް ފުރަތަމަ ވީޑިއޯ އަށް 1.4 މިލިއަން ވިއުސް ލިބިފައި ވަނިކޮށް ޓިކްޓޮކުން ބްލޮކްކުރުމުން ފަހުން ވަނީ ޓްވިޓާ އާއި އިންސްޓަގްރާމްގައި ވީޑިއޯ ހިއްސާކޮށްފަ އެވެ. އަދި ޓިކްޓޮކް ބޭނުންކުރާ މީހުން ވީޑިއޯތައް ކޮޕީކޮށް އެ މީހުންގެ ޓްވިޓާގައި ފިރޯޒާގެ ވީޑިއޯ ހިއްސާކޮށްފައިވެ އެވެ.\nމިކަމާ ގުޅިގެން ޓިކްޓޮކްގެ ތަރުޖަމާން ބީބީސީ އަށް ވިދާޅުވީ ފީރޯޒާ އަށް ވަގުތީ ގޮތުން ޓިކްޓޮކް ބްލޮކްކުރީ އޭގެ އުސޫލުތަކާ ހިލާފަށް އަމަލުކޮށްފައިވާތީ ކަމަށެވެ. އަދި ޓިކްޓޮކަކީ ސިޔާސީ ކަންކަމާއި ޓެރަރިޒަމަށް ހިތްވަރުދޭ ޕްލެޓްފޯމެއް ނޫން ކަމަށް ވިދާޅުވި އެވެ.\nފީރޯޒާ ތުހުމަތުކުރި މުސްލިމުންނާ ދެކޮޅަށް ހިންގާ ކޮންސެންޓްރޭޝަން ކޭމްޕްތަކާ ބެހޭ ގޮތުން ޗައިނާގެ ސަރުކާރުން ބުނީ އެއީ އަމިއްލަ އަށް އެދިގެން ބައިވެރިވެވޭ ގޮތަށް ކުރިއަށް ގެންދާ ތައުލީމާއި ތަމްރީނުގެ ހަރަކާތްތަކެއް ކަމަށެވެ. އަދި ލާއިންސާނީ އަމަލުތަކެއް ހިންގާ ކަމަށް ބުނާ ވާހަކަތަކުގައީ އެއްވެސް ހަގީގަތެއް ނެތް ކަމަށް ބުންޏެވެ.\nމިކަން ހިނގާފައިވަނީ ޓިކްޓޮކަކީ ޗައިނާގެ ސަރުކާރު ހިންގާ ކޮމިއުނިސްޓް ޕާޓީން ވާގިވެރިވާ އެޕެއް ކަމަށް އެމެރިކާ އިން ދާދި ފަހުން ތުހުމަތުތަކެއް ކޮށްފައި ވަނިކޮށެވެ.\nމުސްލިނުންނާ ދެކޮޅަށް ލާއިންސާނީ އަމަލުތައް ނުހިންގާ ކަމަށް ޗައިނާ އިން ބުނި ނަމަވެސް އެ ގައުމުގެ މުސްލިމުންނާ ދެކޮޅަށް އެކި ކަހަލަ ހަރުކަށި ފިޔަވަޅުތައް އަޅައި ފިއްތުންތައް ވަރަށް ބޮޑަށް ކުރިމަތިކުރެ އެވެ. ބުރުގާ މަނާކުރުމާއި ނަމާދުކުރުމާއި ރޯދަ ހިފުން މަނާކުރުން ކަހަލަ ކަންކަން ކުރެ އެވެ.\nއިތުރު ލިޔުންތައް ސޯޝަލް ނެޓްވޯކްސް ޗައިނާ ސޯޝަލް މީޑިއާ އެމެރިކާ


Semee in baliviyas fainalah dhaa goi miothee !\nޗެމްޕިއަންސް ލީގުގައި ރޭ އެތުލެޓިކޯ މެޑްރިޑް 4-2 ގެ އެގްރިގޭޓް ސްކޯ އަކުން ބަލިކުރުމަށްފަހު ރިއަލް މެޑްރިޑުން ފައިނަލަށް ދަތުރުކޮށްފި އެވެ. މިއީ ރިއަލް އިން ފާއިތުވެދިޔަ ހަތަރު އަހަރު ތެރޭ ފައިނަލަށް ދަތުރު ކުރި ތިން ވަނަ ފަހަރެވެ.\nރިއަލް އިން ވަނީ ފާއިތުވެދިޔަ7ސީޒަނުގައިވެސް ޗެމްޕިއަންސް ލީގުގެ ސެމީ ފައިނަލުގައި ވާދަ ކޮށްފަ އެވެ. ރޭ ގެ މެޗަށް ނުކުތްއިރު ރިއަލް އިން 3-0 ގެ ލީޑެއް ނަގާފައި ވީ ނަމަވެސް ރޭ ގެ މެޗުގެ ކުރީކޮޅު އެތުލެޓިކޯއިން ވަނީ މެޗުގެ ކުރީކޮޅު ދެ ލަނޑު ޖަހައި 3-2 އަށް ނަތީޖާ ބަދަލުކޮށްލާފަ އެވެ.\nމި މެޗުގެ 11 ވަނަ މިނެޓްގައި އެތުލެޓިކޯއިން ލީޑު ނަގާފައިވަނީ ކޯކޭ ނަގައިދިން ކޯނަރަކުން ބޮލުން ޖަހައި ސައުލް ނިގޭޒް އެވެ. އޭގެ ހަތަރު މިނެޓް ފަހުން އެތުލެޓިކޯއިން ލީޑު ފުޅާކުރީ ލިބުނު ޕެނަލްޓީ އަކުން އެންޓޮއިން ގްރިޒްމަން އެވެ. މިއީ ފެނާންޑޯ ޓޯރޭސް އަށް ރަފައެލް ވަރާނޭ ކުރި ފައުލަކާ ގުޅިގެން ލިބުނު ޕެނަލްޓީ އެކެވެ.\nމި ލަނޑާއެކު އެތުލެޓިކޯއިން ފައިނަލަށް ދިއުމުގެ އުއްމީދު އާ ކުރި ނަމަވެސް މެޗުގެ 42 ވަނަ މިނެޓްގައި ރިއަލް އިން ވަނީ ލަނޑެއް ޖަހައި އަވޭ ގޯލަކާ އެކު މެޗުގެ ކޮންޓްރޯލް އަލުން ހޯދާފަ އެވެ. މި ލަނޑާއެކު ރިއަލް އިން ދަމަހައްޓަމުން އައި ކޮންމެ މެޗެއްގައި ލަނޑު ޖެހުމުގެ ރެކޯޑް ވަނީ ދަމަހައްޓާފަ އެވެ. ރިއަލްއިން ވަނީ އެ ޓީމުން އެންމެ ފަހުން ކުޅުނު 61 މެޗުގައިވެސް ލަނޑު ޖަހާފަ އެވެ.\nފާއިތުވެދިޔަ ހަތަރު ސީޒަނުގައިވެސް ނޮކް އައުޓް ރައުންޑްގައި އެތުލެޓިކޯ ބަލިވެފައިވަނީ ރިއަލް މެޑްރިޑް އަތުންނެވެ. އެގޮތުން 2014 އަދި 2016 ގައި ބަލިވެފައިވަނީ ފައިނަލުންނެވެ.\nޖޫން3ވަނަ ދުވަހު އިންގްލެންޑްގެ ކާޑިފްގައި ކުޅުމަށް ހަމަޖެހިފައިވާ ފައިނަލު މެޗުގައި ރިއަލްއިން ނުކުންނާނީ ޔުވެންޓަސްއާ ދެކޮޅަށެވެ. ނޮކް އައުޓް ރައުންޑްގައި ރިއަލް އިން 16 ލަނޑު ޖަހާފައިވާއިރު، ޔުވެންޓަސް ކޮޅަށް ނޮކް އައުޓް ރައުންޑްގައި ވަދެފައިވަނީ އެންމެ ގޯލެކެވެ. އެހެންކަމުން ފައިނަލުގައި ބައްދަލު މި ކުރަނީ އެންމެ އެޓޭކިން ސްޓެޓްސް ރަނގަޅު ޓީމާއި އެންމެ ޑިފެންސިވް ސްޓެޓްސް ރަނގަޅު ޓީމުކަން ފާހަގަކޮށްލެވެ އެވެ.


Ismail ah maruge thuhumath kuranee dhogu hekibas nudhinumun: Aaila | Mihaaru\nއިސްމާއީލަށް މަރުގެ ތުހުމަތު ކުރަނީ ދޮގު ހެކިބަސް ނުދިނުމުން: އާއިލާ\n19 ޖޫން 2017 - 14:45 80 comments\nއަނިޔާވެރިކޮށް މަރައިލި ޔާމީން ރަޝީދުގެ މަރުގައި އަމަލީ ގޮތުން ބައިވެރިވި ކަމަށް ބުނެ ފުލުހުން އާންމު ކޮށްފައިވާ ތިން މީހުންގެ ތެރޭގައިި ހިމެނޭ، މ. ޠާއިފް، އިސްމާއީލް ރަޝީދުގެ މައްޗަށް އެ ތުހުމަތު ފުލުހުން ކުރަނީ ވަކި ބަޔަކާ ދެކޮޅަށް ހެކިބަސް ދޭން އެއްބަސް ނުވުމުން ކަމަށް އިސްމާއިލްގެ އާއިލާ އިން މިއަދު ބުނެފި އެވެ.\nޔާމީންގެ މަރުގައި އަމަލީ ގޮތުން ބައިވެރިވި ކަމަށް ފުލުހުން ބުނަނީ، އިސްމާއީލްގެ އިތުރުން ހ. އަންނާރުމާގޭ އިސްމާއިލް ހައިޝަމް ރަޝީދާއި މ. އިރާސްމިކުގޭ އަހުމަދު ޒިހާން އިސްމާއިލްގެ މައްޗަށެވެ. އެ މީހުންގެ މައުލޫމާތު ފޮޓޯއާ އެކު ފުލުހުން ވަނީ ރޭ އާންމު ކޮށްފަ އެވެ.\nއިސްމާއީލްގެ އާއިލާ އިން ނެރުނު ބަޔާނެއްގައި ބުނެފައިވަނީ އިސްމާއީލް ވެސް ކުށެއް ކޮށްފައިވާ ނަމަ އޭނާއާ މެދު ގާނޫނީ ފިޔަވަޅު އެޅުމަށް ފުލުހުންނަށާއި ކަމާ ބެހޭ އިދާރާތަކުގައި އެދިފައިވާނެ ކަމަށެވެ. އެކަމަކު އެ މައްސަލައިގައި އޭނާގެ މައްޗަށް ތުހުމަތެއް ކުރެވޭ ކަމާ މެދު ޝައްކު ކުރެވޭ ކަމަށާއި ތަހުގީގު މަރުހަލާގައި އެ އާއިލާ އަށް ފުލުހުން އެކި ހުށަހެޅުންތައް ހުށަހަޅާފައިވާ ކަމަށް އެ ބަޔާނުގައިވެ އެވެ. އެގޮތުން އިސްމާއިލްގެ ވަކީލަކަށް އޭރު ހުރި ވަކީލު ބަދަލު ކުރުމަށާއި ފުލުހުން ބޭނުންވާ ގޮތަށް ކަންކަން ކޮށްފި ނަމަ އިސްމާއިލަށް އެއްވެސް ދައުވާއެއް ނުކުރާނެ ކަމަށް، އާއިލާއާ ބައްދަލުކޮށް ފުލުހުން ބުނެފައިވާ ކަމަށް އެ ބަޔާނުގައިވެ އެވެ.\nއެ ބަޔާނުގައިވާ ގޮތުން ދައުލަތުގެ ހެކިވެރިއަކަށް ވުމަށް އިސްމާއިލަށް ފުލުހުން ވަނީ ހުށަހަޅައިފަ އެވެ. ފުލުހުން ހުށަހެޅި އެ ހުށަހެޅުންތަކަށް އެއްބަސްވެއްޖެ ނަމަ "ހަމަ ތި އާއިލާއާ ހަމައަށް، ގެނައި ގޮތަށް އޭނާ ހަވާލު ކުރާނެ" ކަމަށް ފުލުހުން ބުނެފައިވާ ކަމަށް އެ ބަޔާނުގައިވެ އެވެ. އެކަމަކު ދޮގު ހެކިބަސް ދިނުމަކީ އެއްވެސް ގޮތަކުން ބަލައިގަނެވޭނެ ކަމެއް ނޫން ކަމަށް އެ ބަޔާނުގައިވެ އެވެ.\n"މި މައްސަލަ ތަހުގީގު ކުރެއްވުމުގައި އިސްމާއީލް ރަޝީދާ މެދު ފުލުހުން ކަން ކުރައްވާ ގޮތުންނާއި ފުލުހުންގެ އަމަލުތައް ގެންގުޅުއްވާ ގޮތުން ނިކުންނާނެ ހަމައެކަނި ނަތީޖާއަކީ ޔާމީން ރަޝީދުގެ ހަގީގީ ގާތިލުން ސަލާމަތްވެ، ރައްކާތެރިކަމާ އެކު ސިއްރިއްޔާތުގައި ދެމިތިބުމެވެ." އެ ބަޔާނުގައިވެ އެވެ.\nއެ ބަޔާނުގައިވާ ގޮތުން ތަހުގީގު މަރުހަލާގައި އިސްމާއީލަށް ފުލުހުން ވަނީ އެކި ކަހަލަ އަނިޔާކޮށްފަ އެވެ. އެގޮތުން މީހުން ބަންދު ކުރުން މަނާ ތަނެއް ކަމަށްވާ ފުލުހުންގެ މައި މަރުކަޒުގައި ތިން ދުވަސް ވަންދެން އޭނާ ބަންދުކޮށްފައި ބެހެއްޓި ކަމަށާއި ހުސް ފާރަކަށް ކުރިމަތި ކޮށްފައި ދެ ދުވަސް ވަންދެން އިސްމާއިލް ބެހެއްޓި ކަމަށް އެ ބަޔާނުގައިވެ އެވެ.\nމީގެ އިތުރުން ކ. ކާށިދޫގައި ނަޖިސް ވައި ވަންނަ ގޮޅިއެއްގައި އޭނާ ބަހައްޓާފައިވާ ކަމަށާއި އެ ތަނުގައި އޭނާ ހުރި އިރު ބޯން ދިން ފެނަށް އަޅާފައި ހުރި އެއްޗެއްގެ ސަބަބުން ބޮލަށް ގޮތްގޮތްވާ ކަމަށް އޭނާ ބުނެފައިވާ ކަމަށް އެ ބަޔާނުގައިވެ އެވެ. އަދި ރަނގަޅަށް ނިދަން ފުރުސަތު ނުދީ ދަންވަރު އިރުއިރުކޮޅާ ގޮވައި، މައްސަލައާ ގުޅޭ ގޮތުން އޭނާއާ ވާހަކަ ދައްކާ ކަމަށް އެ ބަޔާނުގައިވެ އެވެ.\nއެ މައްސަލައިގެ ތުހުމަތު ކުރެވޭ މީހުންގެ ފޮޓޯ އެންމެ ފުރަތަމަ އާންމު ކުރިއިރު އިސްމާއިލްގެ ފޮޓޯ ހިމަނާފައި ނެތުމާއި އޭނާ ހައްޔަރު ކޮށްފައިވަނީ އެ ހާދިސާ ހިނގިތާ 15 ދުވަސް ފަހުން ކަމަށްވުމުން އޭނާއަކީ ނުރައްކާތެެރި މީހެއް ނޫންކަން އެނގޭ ކަމަށް އެ ބަޔާނުގައިވެ އެވެ.\nފުލުހުން ރޭ ބުނެފައިވާ ގޮތުން ޔާމީން މަރާލުމުގައި ބައިވެރިވި ހުރިހާ އެންމެންނާ ދެކޮޅަށް އެކަށީގެންވާ ހެއްކާއި ގަރީނާ ވަނީ ލިބިފަ އެވެ. އެ މައްސަލަތައް ޕްރޮސެކިއުޓާ ޖެނެރަލްގެ އޮފީހަށް ފޮނުވަން ކުރަންޖެހޭ މަސައްކަތް ކުރަމުންދާ ކަމަށް ފުލުހުން ބުނެފައިވެ އެވެ.\nއިތުރު ލިޔުންތައް ކުށްކުރުން ޕޮލިސް ޔާމީން ރަޝީދު މަރާލުން މީހުން މެރުން\nޔާމީނަށް އިންސާފު ހޯދުމުގެ ދޮރުތައް ދަނީ ބަންދުކުރަމުން


(22 ޖުލައި 2019 އާ ގުޅޭ)\nދާއިން ގެއަށް ކާންއަންނަންވާއިރަށް މަންހާ ކުޑަކުޑަ ދަރިއަކު ބަލަމުން ކައްކާހެދީ އަމިއްލައަށެވެ. ޒާރާ ރީތިކޮށް ހުރިހާ ކަމެއް ބަލަން އިނީއެވެ. އެވެސް ދާއިންގެ އަންބެކެވެ. ދެއަންބިން އެކުގައި ފިރިމީހާއަށްޓަކައި ކެއުން ތައްޔާރުކުރަން އުޅުނުނަމައޭ މޫމިނާގެ ހިތަށްއެރީއެވެ. އެހުރިހާ ކަމެއް ކުރުމުން އެންމެ ފަހުވަގުތުވެސް ޒާރާ މަންހާއަށް ފުރުޞަތެއްދޭން ބޭނުންނުވާކަން މޫމިނާއަށް ފާހަގަކުރެވި ޔަގީންވީއެވެ. ނަސީބުވެސް އެވަގުތު މޫމިނާ އާއި އެއްބާރުލުން ދިނީއެވެ. ނެހާގެ ނެޕީ ބަދަލު ކުރުމަށް ޒާރާ ފޮނުވާލީ ދާއިންއަށް މަންހާ އާއިއެކުވުމަށް ވަގުތު ދިނުމުގެ ގޮތުންނެވެ.\nމަންހާގެ ގާތުގައި ހުއްޓިލަމުން މަންހާގެ އުނަގަނޑުގައި ފަހަތުން އަތްޖައްސާލި ދާއިންގެ މޫނުމަތިން އުފާވެރިކަމާއި ހިތްހަމަޖެހިފައިވާކަމުގެ ހިނިތުންވުމެއް ފެންނަން ހުއްޓެވެ. އޭނަ ސުފުރާމަތީ އަތުރާފައިވާ ތަށިތަކަށް ނަޒަރު ހިންގާލިއެވެ.\n"ހަމަތެދެއް މިބުނީ، ވަރަށް މީރުވަސް ދުވާ، މިހާރު ހީވަނީ ކުރިއަށްވުރެވެސް ބޮޑަށް ބަނޑުހައިވެއްޖެހެން" ދާއިން މަންހާ ކުޑަކޮށް ގާތްކޮއްލަމުން ބުނެލިއެވެ.\n"ދާއިން، އޮފީސް ހެދުމުގައި ތިހުރީ، އަހަރެން މިހިރީ ވަރަށް ހޫނުވެފަ، ކައްކަންއުޅުނުވަސް ހިފާފާނެ ދާއިންގެ ގަމީހުގައި..........އަވަހަށް އިށީނދޭ ކާން، އަހަރެން މިކަން ނިންމާލާފަ ގުޅަންވެގެން ހުރީ، އަދި ބުނަންހުރީ އަންނައިރު ކާއިލްވެސް ގޮވައިގެން އަންނައްޗޭ...........އަދި ޒައުލްއަށްވެސް ގުޅާފަ އާދެވޭނެތޯ ބެލުމަށް.......މާލަސްވީ ދޯ" މަންހާ ދާއިން އާއި ދުރަށް ޖެހިލަމުން ބުނެލިއެވެ.\n"ނޫނޭ، ކާއިލް އަދި އޮފީހުގައި އެބައިންހެން ހީވަނީ، މިގުޅާލަނީ، ޒައުލް ހުންނާނީ ނުބުނެގެންކަން އަހަންނަށް ޔަގީން، އޭނައަށްވެސް އަހަރެން ގުޅާލަފާނަން، އެހެންވީރު އަދި މަޑުކުރޭ ތައްޓަށް ކާއެއްޗެހި ނާޅާ، މަންހާގެ ތިހިޔާލު ވަރަށް ރަނގަޅު، ވަރަށް ޒަމާންވެއްޖެ ގޭގައި މިފަދަ ކެއުމެއް ކުރިއަށްނުގެންދާތާ........އަހަރެންވެސް ކާންފަށާނީ އެމީހުންގެ ޚަބަރެއް ބަލާލާފަ" ދާއިން ކާމޭޒުގެ ވަށައިގެން ހުރިތަނުން ގޮނޑިއެއްގައި އިށިންނަމުން ބުނެލިއެވެ. މަންހާ ހީލާފައި އިމީގެ ގާތަށް ޖެހިލިއެވެ. އަދި މޫމިނާއަށް ކާއެއްޗެއް ދިނުމަށް އަވަސްވެގަތެވެ. ދާއިންގެ ފޯންކޯލާއިއެކު ކާއިލް އާއި ޒައުލްވެސް ހުރީ އެކެއުމުގައި ބައިވެރިވާގޮތަށެވެ.\nނެހާގެ ނެޕީ ބަދަލުކޮއްލައިގެން ޒާރާ ސިޓިންރޫމަށް ނުކުތްއިރު މަންހާ މޫމިނާއަށް ކާއެއްޗެހި އަޅާފައި ހުރި ތައްޓަކާއި ޖޫސްތައްޓެއް ހިފައިގެން އައިސް ސޯފާގެ ކުރިމަތީ ހުރި ބިއްލޫރި ކުޑަމޭޒުގެ މަތީ ބަހައްޓަނީއެވެ.\n"މަންމާ، އަދި ހަނދާން ނެތުނިއްޔޭ، މަންމަގެ ފުރުމުގެ ކަންތައް ހަމަޖައްސައިފިން، މިރޭގެ ފްލައިޓުން ފުރާގޮތަށް، މަންބުނި މަންމަ މިހާރު މާތަދުވާތިއޭ އުޅެނީ، އަޅުގަނޑު ދޮންބެއަށްވެސް ގުޅައިފިން، ދޮންބެ ދާނެ އެކޮޅުން މަންމަ ބަލާ، ހަވީރުން މަންމައަށް ގުޅާނަމޭ ބުނި" ފޯނުން ވާހަކަދައްކާލާފައި ތެދުވި ދާއިން ސޯފާގައި އޮތް މޫމިނާއަށް ތަންކޮޅެއްބާރަށް ބުނެލީ އަޑުނުފޯރަފާނެއޭ ހިތާއެވެ.\n"މަންމަ ވަރަށް ދެރަވޭ ދާން، ދަރިފުޅުވެސް ދާންހިނގާ މަންމަ އާއިއެކު" މޫމިނާ މަންހާއަށް ބަލާލާފައި ބުނެލިއެވެ.\n"މަންމަ އަވަހަށް ރަނގަޅުވާނީ ދިޔައީމައޭ، އަޅުގަނޑާ ދާއިން އާ ޒާރާ ދާނަން ތަންކޮޅެއް ފަހުން.............ހީސްލީދޯ........." މަންހާ މޫމިނާއާއި ވާހަކަދައްކަނިކޮށް އެދިމާލަށް އައި ޒާރާ އާއި އޭނަގެ އަތުގައި އޮތް ނެހާ ފެނުމުން ހީލާފައި އަހާލިއެވެ. އަދި ސޯފާގައި އޮތް މޫމިނާ ތެދުވުމަށް އެހީތެރިވިއެވެ. ޒާރާ ނެހާ އުނދޯލީގެ ތެރޭ ބާއްވާލަމުން އަވަސްވެގަތީ ދާއިންގެ ގާތަށް ދިއުމަށެވެ. މޫމިނާ ތެދުވެ ކާންފެށުމާއިއެކު މަންހާގެ ދެން އެންމެ މުހިއްމު ކަމަކަށްވީ އޭނަގެ ދަރިފުޅަށް އެއްޗެއްދިނުމެވެ. އެހިނދު އެޕާރޓްމެންޓުގެ ދޮރުހުޅުވާލާފައިވަނީ ކާއިލްއެވެ.\n"ކޮންމުނާސަބަތަކާ ގުޅިގެންތަ؟ އެނިވާސަރީތަ؟" ކާއިލް އައިސް މަންހާގެ ގާތުގައި ހުއްޓިލަމުން އަހާލިއެވެ. މަންހާ ހީލާފައި ވާހަކަދައްކަން ފެށިއެވެ. އެވަގުތު ޒާރާ ކާއިލްއަށް ގޮވާލިއަޑުއިވުނެވެ. އެއާއިއެކު ކާއިލް ހިނގައިގަތީ ޒަރާއާއި ދައިންގެ ގާތަށެވެ.\nކާމޭޒުދޮށަށް ހުރިހާ އެންމެން ހަމަވުމާއިއެކު އަޑުވެސް ގަދަވެގެން ހިނގައްޖެއެވެ. ޒާރާ ދާއިންގެ ގާތުގައި އިށީނދެލައިގެން އެހެންމީހުންނާއިއެކު ކެއުމުގައި ބައިވެރިވަމުންދިޔައިރު މަންހާ މޭޒުގެ އެއްފަރާތުގައި މަޑުކޮއްލައިގެން ހުއްޓެވެ. އެމީހުންނަށް ބޭނުންވެދާނެ ކޮންމެ ކަމެއްކޮއްދޭން ތައްޔާރަށެވެ. އެތަށް ފަހަރަކު ދާއިން އެމީހުންނާއިއެކު ކާން އިށީނުމަށް އެދުމުންވެސް މަންހާ އެކަމާ ދެކޮޅުހެދިއެވެ. އެހެނީ އޭނަގެ އަތުން ބަޔަކަށްދިން ފުރަތަމަ ދައުވަތަށްވެފައި މޭޒުގެ ދޮށުގައި ތިބީ އެކުވެރިންނާއި އާއިލާއަށްވިޔަސް އެމީހުންނަށް ކުރާ އިޙްތިރާމް ކުޑަވެދާނެއޭ ހިތާއެވެ. ޒައުލް ފުރުޞަތުގެ ބޭނުންހިފާ އޭނަ އޮޅުންފިލުވަން ބޭނުންވާ ކަންތައް އޮޅުންފިލުވުމަށް އަވަސްވެގަތެވެ. އަދި ޚާއްޞަކަމެއް ޒާރާގެ ހަރަކާތްތަކަށް ދެވިފައިވިއެވެ. އެންމެ ގާތް އެކުވެރިޔާގެ އަނބިމީހާއަށް ވިއެއްކަމަކު ޒައުލްގެ ހިތުންވެސް މަންހާއަށް ތަޢުރީފުކުރެވުނެވެ. ހިތްތިރި ރަނގަޅު އަންހެނުންވެސް ދުނިޔޭގައި އުޅޭކަމުގެ މިސާލެއް އޭނަގެ ކުރިމަތިން ފެނިގެންދިއުމުންނެވެ. ކޮންމެ ފިރިހެނެއްގެ ދިރުއުޅުއުޅުމުގައި އެފަދަ އަންހެނަކު ލިބުމުގެ ނަސީބު މިންވަރުކުރައްވާނެނަމައޭ އޭނަގެ ހިތަށްއެރިއެވެ. ދާއިންއަށް އޭނައަށް ލިބިފައިވާ އަގުބޮޑު ޖަވާހިރުގެ އޮފުކަމާއި ނަލަކަމުގެ އަގު އަދިވެސް ވަޒަން ނުކުރެވޭކަން ޒައުލްއަށް މިއަދު އެނގިއްޖެއެވެ. ދިރިއުޅުން ކުރިއަށްގެންދިއުމަށްޓަކައި ލޯތްބައްޓަކައި ހަނގުރާމަ ކުރުމަށް މިއަދު އެއަންހެން ކުއްޖާ ނުކުމެ ހުރީ ހުސްއަތާއެވެ. ހަމައެކަނިވަނީ ތުންފަތަށް ވެރިވެފައިވާ ހިނިތުންވުމާއިއެކު ވިދަމުންދާ ދެލޮލެވެ. ކައިރިން ބަލައިފިނަމަ އެވިދުމަކީ އެރީތި ލޮލުގެ ތެރޭ ހިފަހައްޓަމުންދާ ކަރުނައިގެ މުތީތަކުން ފާޅުވަމުންދާ ވިދުމާއި ބެބުޅުމެއްކަން އެނގޭނެއެވެ. ދާއިންއަށް އެކަން އަދިވެސް ނޭގެނީހެއްޔެވެ. މީ އެއްވެސް އިންސާފެއްނޫނެވެ. އެފަދަ ދަރަޖައަކަށް އިންސާނާ ގެންދިޔައީ ހަމަ ލޯބިބާއެވެ. އެދަރަޖައަށް ކެތްތެރިވާން ދަސްކޮއްދިނީވެސް ހަމައެލޯބިބާއެވެ.\nކާމޭޒުމަތީ މަންހާއަށް ތައުރީފު ކުރުމުގެ ފުރުޞަތު ޒާރާ އެކަކަށްވެސް ނުދިނެވެ. އެކަމާ މަންހާވެސް ވަކި ދެރައެއްނުވެއެވެ. މިހާރު އޭނައަށް ޒާރާ އެނގެއެވެ. އޭނަގެ ހިތުގައި މަންހާ އާއިމެދުވަނީ ކީކޭކަންވެސް އެނގެއެވެ. ކަންބޮޑުވެ ބިރުގަންނަނީ އެންމެ ކަމަކާއެވެ. ދާއިންގެ ދިރިއުޅުމުން ދުރަށް ދާންޖެހިދާނެތީއެވެ. ކައިނިމުމާއިއެކު އެންމެނަށް ދުފަންތައްޔާރުކޮއްފައިވާ ތަބަށް ގެނެސް ސިޓިންރޫމު ސޯފާގޮނޑިތަކުގެ މެދުގައި ހުރި ބިއްލޫރި ކުޑަމޭޒުގެމަތީ ބެހެއްޓިއެވެ.\nވާހަކައިގައި މާގިނައިރު ތިބުމަކަށް ދާއިން ހިޔާލެއް ނުކުރިއެވެ. އަދި އޮފީސްގަޑި ނުނިމޭތީއާއިވެސް އެކުގައެވެ. އެހެންވެ ކާއިލް އާއިއެކު އޭނަ އޮފީހަށް ދާން ނުކުތެވެ. ނަމަވެސް ޒައުލް ބޭނުންވީ އަދި މަޑުކޮއްލުމަށެވެ. އޭނަ ޒާރާ އާއި ވާހަކަދައްކާލަން ބޭނުންވަނީއެވެ. ދާއިން އެކަމަށް އެއްވެސް އެއްޗެއް ނުބުނިކަމުގައިވިޔަސް ދިއުމުގެ ކުރިން އޭނަ އަށް އަންގާލަދިނުމަށް އެދުނެވެ.\n"މަންމާ، އިމީ އާއިއެކު ކޮޓަރިއަށް ދާންވީނު، އެނދުގައި އޮށޯވެލައިގެން އޮންނަން މާފަސޭހަވާނެ، އަޅުގަނޑު ދާނަން އިޝާ ނަމާދުކޮއްލައިގެން މަންމަގެ ފޮށިތައްޔާރުކޮއްދެން، ނެހާވެސް އެހާއިރަށް ނިދާނެ........" މަންހާ ދާއިން ނުކުތުމާއިއެކު މޫމިނާއަށް ބުނެލިއެވެ.\n"އެންމެރަނގަޅު، އެކަމަކު ދަރިފުޅު ކަނީ ކޮންއިރަކުންތަ؟ މަންމައަށް އެނގޭ އަދިވެސް ނުކައިކަން ތިއުޅެނީ" މޫމިނާ ބުނެލިއެވެ.\nފެންވަރާލާ ނަމާދުކޮއްލައިގެން ކާނީ، އަދި މިހުރީ މެންދުރު ނަމާދުވެސް ނުކޮށް، ނެހާވެސް ހަނދުނު ފެންވެރުވި ގޮތަށް އެއޮތީ، ހަވީރު ވުމުގެ ކުރިން އޭނަވެސް ފެންވަރުވާލަން ޖެހޭނެ، ފަހަރެއްގަ ޒާރާ އާއި ދާއިން ނެހާ ގޮވައިގެން ދުއްވާލަންދާންވެސް އުޅެދާނެ........މިގުޅަނީ އިނގޭ އިމީއަށް" މަންހާ ސިޓިންރޫމު ފާރުގައި ހަރުކޮއްފައިވާ ފޯނާ ދިމާލަށް ދަމުން ބުނެލިއެވެ.\nމޫމިނާ ތިރިއަށް ފޮނުވާލުމަށްފަހު މަންހާ އަވަސްވެގަތީ ފެންވެރުމަށެވެ. އެޕާޓްމެންޓުގެ ދޮރުތަޅުލުމަށްފަހު ނެހާ ގޮވައިގެން އޭނަވަނީ ކޮޓަރިއަށެވެ. އޭރު ކޮޓަރިތެރެއިން ނުކުމެވެން ހުރި ބެލްކަނީގައި ދެމީހަކު ވާހަކަދައްކާއަޑުއިވޭތީ ބަލާލިއެވެ.\n"ޒައުލް، އެބައުޅެން ދޯ...........................ޒާރާ، ޒައުލް ގޮވައިގެން ސިޓިން ރޫމުގައި މަޑުކޮއްލަންވީނު، އަހަރެން މިއުޅެނީ ފެންވަރާލަންވެގެން" މަންހާ ބުނެލިއެވެ.\n"ހިނގާދާން ޒައުލް، ތިރިއަށްދޯ ދާނީ" މިހެންބުނެ ޒާރާ ހިނގައިގަތެވެ. ބޮޑު އެނދުގައި ކުޑަކުޑަ ނެހާ ބާއްވާލަމުން މަންހާ އެމީހުންގެ ފަހަތުން ދިޔައީ ބޭރުދޮރުތަޅުލުމަށެވެ. ފަހަރެއްގައި ޒާރާ ތަޅުނުލާ ހިނގައިދާނެހެން މަންހާއަށް ހީވާތީއެވެ. ދާއިން އަބަދުވެސް ބޭރު ދޮރުތަޅުލުމަށް ހަނދާންކޮއްދޭނެއެވެ.\n"މަންހާ ވަރަށް ރަނގަޅު ދޯ........ޒާރާ އާއި ވަރަށް ގުޅޭހެން ހީވަނީ" ޒައުލް އޭނަގެ އަސްލު މަޤުޞަދު ފޮރުވާލަމުން ބުނެލިއެވެ.\n"އެހެން ހީވޭތަ، އަހަރެން ރަނގަޅެކޭ ހިތަކަށް ނާރާތަ، ޒައުލް ވިސްނާލަބަލަ، އަހަރެންވެސް ކިހާ ހިތްވަރުގަދަވެ ކެތްތެރިވީމަ މަންހާ އާއިއެކު މިއުޅެވެނީ، އެކަމަކު ބައެއްފަހަރު.......ދެން ނޭގެ، އެކަހަލަ ވާހަކަ ދައްކާކަށްނުވާނެ، އަހަރެން ދާއިންދެކެ ވަރަށް ލޯބިވޭ، ދެރަވޭ އިތުރު މީހަކާ ދާއިން ޙިއްޞާ ކުރަންޖެހުނީމަ" ޒާރާ ބުނެލިއެވެ. ޒައުލް ވަރަށް ގިނަ ސުވާލުތަށް ކުރަމުންދިޔައެވެ. އެހެންނަމަވެސް ޒާރާގެ ވާހަކަތަކުން އޭނަވަރުގެ ރަނގަޅު މީހަކުނެތެވެ. މަންހާއޭ ކިޔައިގެން ނޭދެވޭ ވާހަކައެއް ނުދެއްކިއެވެ. ފަހަރެއްގައި އޭނަ ހީކުރިގޮތާއި ހިލާފަށް ޒާރާ މާވިސްނުން ތޫނެވެ. އޭނައަކީ ދާއިންގެ އެންމެ ގާތް އެކުވެރިޔާ ކަން ޒާރާއަށް އެނގޭތީ ގަސްދުގަ އެފަދަ ވާހަކައެއް ނުދެއްކީ ކަންނޭގެއެވެ. ނަމަވެސް އޭނަގެ ވާހަކަތަކާއި މިއަދު ފެނުނު ޢަމަލުތަކާއި ދިމަލެއްނުވެއެވެ.\n"ހެލޯ މޭން" ޒައުލް ދާއިންގެ ކެބިންގެ ދޮރުހުޅުވާލުމާއިއެކު ބުނެލިއެވެ.\n"ޒައްލޭ، ކަލޭ ދޯ، އާދޭ އާދޭ" ދާއިން ފަންސޫރަކާއި އޭފޯކަރުދާހެއް ހިފަހައްޓައިގެން އިނދެ ބުނެލިއެވެ.\n"އާން މަށޭ، ތިކުރާ ކަމެއް ކުރިއަށް ގެންދިޔަޔަސް މަށަށް އެންމެ ރަނގަޅޭ، ދަމުން އަންގާލައްޗޭ ބުނީމަ މިއައީ" ޒައުލް ދާއިންގެ މޭޒުގެ ކުރިމަތީ ހުރި އެގްޒެކެޓިވް ދެގޮނޑިން ގޮނޑިއެއްގައި ދެއަތްއަޅުވާލަމުން ބުނެލިއެވެ.\n"ނޫނޭ، އެހާ ބިޒީއެއްނޫނޭ..........އޭ، ކިހިނެއްވީތަ މަޑުކުރީ، މަންއަށް ޖެއްސުމެއްކޮއްލީ ދޯ، ބުނެބަލަ މީރުތަ މަގޭ ހަގު އަންބީގެ ކެއްކުންގަޑު" ދާއިން ފޮނިގޮތަކަށް އަހާލިއެވެ.\n"އާން، ވަރަށް މީރު، މީގެ ކުރިން މިފަދަ ދައުވަތެއް ނުލިބޭ، އަބަދުވެސް ލިބޭނީ ގޭން ބޭރުން ކޮންމެވެސް ކެއުމެއް ބާއްވައިގެން ދައުވަތު، ކިޔަވައިގެން ހުރި ގެވެހި އަންބެއްވެސް ލިބިއްޖެދޯ.........އެކަމަކު އަހަރެން ހިތަށް އަރާ އެކަމުގެ އަގުވަޒަން ކުރެވޭބާއޭ ދާއިންއަށް" ޒައުލް ދާއިންއަށް ބަލަންހުރެ ބުނެލިއެވެ.\n"ކީއްވެ ތިހެން ތިބުނީ، ހާދަ ހިތްހަމަނުޖެހިފަ ހުރިހެން ހީވެޔޭ، ކަމެއް ގޯސްވީތަ، މަންހާ އެއްޗެކޭ ބުނީތަ" މިހެން ބުނި ދާއިންގެ އަޑުވެސް ބަދަލުވިއެވެ.\n"މަންހާ އެއްޗެއް ބުނާނެނަމަ ކިހާ ރަނގަޅު، އެކަމަކު އޭނަ އެއްވެސް ވާހަކައެއް ނުދައްކާ، ހިތަށްއަރާ ދާއިންއަށް ހަމަ ނުވިސްނޭތީބާއޭ ތިހެން ތިބުނަނީ، ނޫނީ ހަމަ ކުޑަކޮށްވެސް މަންހާދެކެ ލޯބިނުވަނީތަ، އަހަރެން ވާހަކަދެއްކީ ޒާރާ އާއި، އޭނަގެ ޢަމަލުތަކާއި ވާހަކަތައް ހުންނަގޮތުން ދާއިންއަށް ފާހަގައެއް ނުކެރެވޭތަ މަންހާ އާއި ޒާރާގެ މެދުގައި ނަފުރަތުގެ ފާރެއް ލެވެމުންދާކަމެއް، އަހަންނަށް އެނގޭ އެއްޗަކީ މަންހާ އެއްވެސް ވާހަކައެއް ދައްކަން ބޭނުންނުވާނެކަން، އޭނަގެ ހަމަހިމޭންކަމާއި އެހިނިތުންވުމުން އަހަންނަށް އަންގައިދިން އެއްޗަކީ އެއީ، މަންހާ އާއި ދާއިންގެ ގުޅުން ހީނަރުވާކަން ދާއިންއަށް ފާހަގައެއް ނުކުރެވޭތަ...........އޯ ގޯޑް، ކޮންއިރަކުތަ ތިހާ ގަމާރުވީ............ނިކަން ހޭލަބަލަ، ނިދާފަކަމަށް ހެދިގެން ނުހުރެބަލަ، މަންހާގެ ހިތުގައި ޖެހޭވަރުގެ ކަމެއް ނުކުރެވެނިސް އޭނަގެ ހިތުގެ އަޑުއެހުމަށްޓަކައި ތިކަންފަތުގެ ބީރުކަން ފިލުވާލާ އެއަޑުތަކަށް ކަންފަތް ހުޅުވާލަބަލަ........." ޒައުލް ނިތްކުރީގައި އަތްޖައްސާލަމުން ދެފަރާތަށް ބޯހޫރާލިއެވެ.\n"ދެން ތިބުނަނީ ޒާރާއޭތަ ހުރިހާ ނުބައެއް ހަދަނީ، ޒާރާ އަހަންނާއި މަންހާ ދުރުކުރަން ބޭނުންވަނީއޭތަ" ދާއިން ގެ ހުރިހާ ސަމާލުކަމެއް މިހާރުވަނީ ޒައުލްއަށް ހުއްޓިފައެވެ. އޭނަގެ ޒަމާންވީ އެކުވެރިޔާ މިއަދު އެދައްކަނީ ކޮންކަހަލަ ވާހަކައެއްހެއްޔެވެ.\n"ޒާރާގެ ހަގީގީ ބޭނުމަކީ ކޮބާކަމެއް އަހަންނަކަށް ނޭގެ، އޭނަވެސް ދާއިންދެކެ ލޯބިވޭ، ހަމައެގޮތަށް މަންހާވެސް ދާއިންދެކެ ލޯބިވޭ، އަހަންނަށް ހީވަނީ ހުރިހާވެސް މައްސަލައަކީ ދާއިންހެން، ދާއިންއަށް ހަމަހަމައަށް ކަންތައްނުކޮއްދެވެނީހެން، މިހާރު ޒާރާއަކީ ބަލިމީހެއްނޫން، އޭނަގެ ވާހަކަތައް އެކަމަށް އެއްބަހެއްނުވޭ، ހުދުއަހަރެންވެސް ގަބޫލުކުރަނީ އެގޮތަށް.........ދާއިން ބުނީމެއްނު މަންހާ އަކީ ނާޒުކު ފިޔަތަކެއްލިބިފައިވާ ރީތި މަލެކޭ، އަދި ޒާރާއަކީ ހޫނުކަމާއިއެކު އަނދަމުންދާ އަލިފާންފަދައޭ، ބުނަން، ނާޒުކުމަލުގެ ފިޔަތަށް މޯޅިވެ ނުދަނިސް އަދި އަނދަމުންދާ އަލިފާނުގެ ހުޅުގަނޑުގެ ހުޅުފަޅައިގެން ނުދަނިސް ދާއިން އެބަޖެހޭ އެދެމީހުންނަށްވެސް ފިނިކަމެއް އިޙްސާސްކޮއްދެން، އެދެމީހުން ދެކެވެސް ލޯބިވަނީ ހަމަ އެއްވަރަކަށްކަން އަންގާދެން، ޒާރާއަށް އޭނައެކޭ އެއްފަދައިން މަންހާއަކީވެސް ދާއިންއަށް މުހިއްމު މީހެއްކަން އަންގައިދޭން އެބަޖެހޭ، ޒާރާ ބޭނުންވާ ގޮތަށް ހުރިހާ ކަމެއް ނިންމުމަކުން ކަންތައްތައް ހައްލެއްނުވާނެ" ޒައުލް ވިސްނާދިނެވެ.\n"އަހަންނަށް އެނގޭ ޒާރާއަށްޓަކައި މަންހާ ދުރުކޮއްލެވުނުކަން، އެކަމަކު އަހަރެން ދުވަހަކުވެސް ހަނދާނެއްނުނެތޭނެ އެއީ އަހަރެންގެ ދަރިފުޅުގެ މަންމަކަން، އަހަންނަށް ޒާރާއެކޭ އެއްގޮތަށް މަންހާވެސް ޚާއްޞަވެގެންވޭ، ދެމީހުންކުރެ އެކަކުވެސް ބީވެގެން ދާކަށް ބޭނުމެއްނޫން..........ޒައުލް، ޕްލީޒް، ރުޅި ނާދެބަލަ، އަހަރެންނަށް މިކަންތައްތައް މާލުއިކޮށްނެގުނީ، ދެއަންބިންނަށް ހަމަހަމަކޮއްދީގެން ގެންގުޅުމަކީ ކިހާވަރެއްގެ ޒިންމާއެއްކަން އަހަންނަށް ނެގުނީ ވަރަށް ލުއިކޮށް، ތަފާތު ނުކުރާނަމޭ ހިތުގައޮތަސް އެގޮތަށް ޢަމަލެއް ނުކުރެވުނު............އެވްރިތިންގްސް ގޮނާބީ އޯކޭ.........އައި ވިލް ޓޭކް ކެއަރ އޮފް އެވްރީތިންގ.........ދެން ކަންތައްކުރަންވީ ގޮތާއި ދާންވީ މަގު އަލިވެ ސާފުވެއްޖެ" ދާއިން ގޮނޑިން ތެދުވެ ހުރެ ވާހަކަދެއްކިއެވެ.\nޒާރާ އިރުއިރުކޮޅާ ގަޑިއަށް ބަލާލައެވެ. ހިތްއަވަސްވެފައިވާ މީހަކުފަދައިންނެވެ. އޭނަގެ ތުންފަތަށް ހިނިތުންވުން ގެނުވީ އެޕާޓްމެންޓުގެ ދޮރުހުޅުވާލާފައި ވަތް ފަލަކްފެނުމުންނެވެ. އަދި އޭނަ އާއިއެކު އޭނަގެ ދެރަޙުމަތްތެރިންވެސް ވަނެވެ.\n"ދޮންތައަށް ނާދެވިދާނެތީ އަހަރެން މީނީ ވަރަށް ކަންބޮޑުވެފަ، ޔަގީން ކުރަންވެގެން އާމޯސް ކާރުގަ ފޮނުވީވެސް" ސޯފާއިން ތެދުވި ޒާރާ ބުނެލިއެވެ.\n"ނައިހެއްނުހުންނާނެއެއްނު، މަވެސް ބޭނުންވިއްޔަ ތިކުޅިވަރަށް ހެކިވާމީހަކަށްވާން، އެކުން ކުޑަކޮށް ލަސްވީ މިތިބަ ދެމީހުން ބަލާދިޔައީމަ، ގުރޫޕުގަނޑު ބޮޑުކޮއްލީމައެއްނު މިކަމުގެ ފޯރިގަދަވާނީ، ކޮބާތަ މިހާރު އޭނަ، ދާއިން އޮފީހުގަ ދޯ" ފަލަކް ވާހަކަދައްކަމުން އައިސް ޒާރާގެ އަތުގައި ހިފާލިއެވެ.\n"އާން، ހިނގާ ދަމާދޯ...........އެހަށް މަޑުކޮއްބަލަ، ދާއިން މަންމަ ކައިރިއަށް ވަދެލަންވާނެއެއްނު އައިފަހަރު، މިރޭ ފުރަންވެގެން އުޅެނީ..........ނަސީބެއް މިރޭ ފުރާކަން، ތަންކޮޅެއް ކުރިން ފުރާގޮތަށް ނިންމި ނަމަވެސް މިކަމެއް ނުފެންނާނެ، އަހަރެން ބޭނުންވަނީ ގޭގައި ތިބިއްޔާ ތިބިބަޔަކަށް މިކުޅިގަނޑު ދައްކާލަން" މިހެން ބުނެ ވިހަ ހިނިތުންވުމެއް ޒާރާ ދިނެވެ.\n"މަންމާ، އަޅުގަނޑުގެ ދޮންތަ އައިސްގެން، މަންމަ ބަލިވެ އުޅޭތީ އައިފަހަރު ބައްދަލުކޮއްލާފައޭ ދާނީ ބުނީމަ، ކޮޓަރިއަށް ވައްދަންވީތޯ" ޒާރާ އަހާލިއެވެ.\n"އާން އާން، އާދޭ އެމީހުން ގޮވައިގެން" ބުރަކައްޓާއިދިމާލުން ބާލީހެއްލައްވާލައިގެން ދީނީ ފޮތެއްކިޔަން އިން މޫމިނާ ބުނެލިއެވެ.\n"ދާއިން މަންމާ، ކިހިނެއްތަ ހާލު، ޒާރާ ބުނި މިރޭ ފުރާވާހަކަވެސް" ފަލަކް މޫމިނާ އާއި ސަލާމްކޮއްލަމުން ބުނެލިއެވެ. ދޮރުކައިރީގައި ޒާރާ އާއިއެކު ފަލަކްގެ ދެރަޙުމަތްތެރިން މަޑުކޮއްލައިގެން ތިއްބެވެ. މާގިނައިރަކު މޫމިނާގެ ގާތުގައި އެމީހުން ނުތިއްބެވެ. އެމީހުން ނުކުތީ ބެލްކަންޏެވެ. އެތަނުގައި އެގެއަށް ވިޝާލްއަންނަންދެން ތިއްބެވެ. ވިޝާލްގެ ކާރު އެގޭ މަގަށް ވަނުމާއިއެކު ޒާރާ ފަލަކްއަށް އަންގާލައިފިއެވެ. އެމީހުން އަވަސް އަވަހަށް މަންހާގެ އެޕާޓްމެންޓަށް ދިއުމަށް ލިފްޓަށް އެރިއެވެ.\nދަރިފުޅު ނުނިދާއޮތެއްކަމަކު މަންހާ ނެހާ އޮތީ ކުޑައެނދުގައި ބާއްވާފައެވެ. އެކުއްޖާ އަމިއްލަ ދުނިޔެއެއްގައި ފޫހިކަމެއްނެތި އުޅެމުންދިޔައެވެ. މަންހާ އައިސް އެނދުގައި ހަމަޖެހިލައިގެން އިށީނދެ ޓީވީ ހުޅުވާލިއެވެ. އެހެންއިންދާ ކުއްލިއަކު މީހަކު އޭނަގެ ކޮޓަރި ދޮރުހުޅުވާލިއަޑަށް ބަލާލިއެވެ. ދޮރުމަތީ ހުރީ ޒާރާއެވެ.\n"މަންހާ ދެކިލަން މީހަކު އައިސް އެބަހުރި" ޒާރާ ނުބައިގޮތަކަށް ބަލާލަމުން ބުނެލިއެވެ\n"ކާކު.......ވިޝާލްތައް" މަންހާ އެނދުން ތެދުވަމުން ބުނެލިއެވެ. އަދި ބޭރަށް ނުކުތެވެ.\n"ނޭގުނު ކޮންބައެއްކަމެއް" މަންހާ ހައިރާންވެފައި ޒާރާއަށް ބަލާލާފައި މަޑުމަޑުން ބުނެލިއެވެ.\n"މީ އެމަންހާއަކީ، އެއީ އަހަރެންގެ ދޮންތަ، ދާއިންގެ ދެވަނަ އަންބި ބަލާލަން ބޭނުންވެގެން އުޅޭތީ މިއައީ ގޮވައިގެން" ޒާރާ ފޫހިގޮތަކަށް ބުނެލިއެވެ.\n"ހެލޯ، ކިހިނެއްތަ، މީ މަންހާ، އިށިންނަންވީނު، އައިފަހަރު ސައިބޮއެގެންނު ދާންވާނީ، ނޫނީ ކޮފީ ހަދައިދެންތަ" މަންހާއަށް ޒަރާގެ ބޭނުމަކީ ކޮބައިކަން ނަގައިގަނެވުނެއްކަމަކު ހިނިތުންވެލާފައި ފަލަކްއަށް ބަލާލަމުން ބުނެލިއެވެ.\n"އާން، އާދެވުނު ފަހަރު ދިންއެއްޗެއް ވެއްޖެއްޔާ ކައިގެން ބޮއެގެން ދާނީ، އަހަރުމެންނަށް ކޮފީ ގެނޭ" ފަލަކް ބުނެލިއެވެ. މަންހާ ބަދިގެ ފަރާތަށް ދިޔައެވެ. އަދި ހޫނުފެންކައްކާ ޖަގަށް ފެންއަޅާލުމަށްފަހު ކަރަންޓަށް ގުޅާލިއެވެ. އެވަގުތު ޒާރާ މަންހާގެ ކޮޓަރިއަށްވަތްތަން މަންހާއަށް ފެނުނެވެ. ނަމަވެސް އެއްވެސް އެއްޗެއް ނުބުނެއެވެ. ފަލަކް މަންހާގެ ފަހަތުން ގޮސް ކާމޭޒުގެ ގޮނޑިތަކުން ގޮނޑިއެއްގައި އޭނަގެ ރަޙުމަތްތެރިންނާއިއެކު އިށީނދެއްޖެއެވެ.\n"މީގެކުރިން މިގޭގައި ކަންތައްކުރާނެ މީހުން ތިބޭ، ތިމާ އަމިއްލައަށް ނޯކަރަކަށް ވާކަށް ނުޖެހޭ، ޒަމާން ބަދަލުވީމަ ވާނީހެން، މިހާރުވެސް ޖާރިޔާއިން މީހުން ގެންގުޅެޔޭ ބުނާތީ އަޑުއަހަން، އެމީހުންނަކީ ކީއްކުރަން ގެންގުޅޭ ބައެއްކަން އެނގެއެއްނު ދޯ" މަލާމާތުގެ ރާގެއްގައި ފަލަކް ވާހަކަދައްކަމުންދިޔައެވެ. މަންހާގެ ހިތުގައި ޒާރާއަށް ދެވިފައިވާ ގަދަރުވެއްޔާމޮޑެވި ހިރަފުހަށްވެ ނިމިއްޖެއެވެ. އެހެންނަމަވެސް އޭނަގެ ދޫ އޭނަ ރައްކާތެރިކުރިއެވެ.\nބޭރުދޮރު ހުޅުވިހެން ހީވެގެން މަންހާ އެއްފަރާތަކަށް ޖެހިލިއިރު ވިޝާލް ވަދެގެން އަންނަނީއެވެ.\n"ވިޝާލް..........." މަންހާ ކަންބޮޑުވެފައިވާ ރާގެއްގައި ބުނެލިއެވެ. އެހެނީ އޭނަ އެއައީ ކޮންފަދަ ނުބައި ގަޑިއެއްގަހެއްޔެވެ.\n"ކިހިނެއްވީ ބިޒީ ގަޑިއެއްތަ، އެހެންވީރު ދަނީ" ވިޝާލްއަށް މަންހާގެ ފަހަތުން ފެނުނު ފަލަކް އާއި އޭނަގެ ރަޙުމަތްތެރިން ފެނި ބުނެލެވުނެވެ.\n"ތީތަ ވިޝާލްއަކީ، ވަރަށް ހެންޑްސަމް، ފެނިލުމުގެ ނަސީބުވެސް ލިބިއްޖެ" ފަލަކް ކުރިއަށް ޖެހިލަމުން ފުންނަޒަރަކުން ވިޝާލްއަށް ބަލާލިއެވެ. ވިޝާލް ހިނިތުންވެލީ މަންހާގެ ރަޙުމަތްތެރިންނޭ ހިތާއެވެ. އޭރު ޒާރާ މަންހާގެ ކޮޓަރިން ނުކުންނަނީއެވެ. އޭނަގެ އަތުގައި ނެހާ އޮތެވެ.\n"ވިޝާލް........" ޒާރާވެސް ބުނެލިއެވެ. އަދި ފަލަކްއަށް ލޮލުން އިޝާރާތްކޮއްލީ އެތަނުން ދިއުމަށެވެ.\n"އަހަރެން ދިއުމުގެ ކުރިން މަންހާ ހަނދާންނުނެތޭވަރުގެ ހަދިޔާއެއް ދީފަދާނީ......................." މިހެންބުނެ ފަލަކް އައިސްއަލަމާރީގެ ދޮރުފަތް ހުޅުވާލިއެވެ.\n"ޗަސް" ދެންއިވުނީ ފަލަކްގެ އަތުގައި އޮތް ކުކުޅުބިސް މަންހާގެ ބޮލަށް ފަޅާލިއަޑެވެ. ނުވިސްނާހުރި މަންހާ ދިޔައީ ސިއްސައިގެންނެވެ. މަންހާއަށް ބަލާލެވުނީ ޓައިލްސް ތަކުގެ މައްޗަށް ބިސްތައްއެޅުނުތޯއެވެ. ނިތަށްރޫއަރުވާލަމުން ދެބުމަގޮއްޖަހާލި މަންހާ ފަލަކްއަށް ބަލާލުމަށްފަހު ދުއްވައިގައިތީ ކޮޓަރިތެރެއަށެވެ. ހައިރާންވެފައި މިވަނީ ކީއްކަން ނޭގިހުރި ވިޝާލްވެސް މަންހާގެ ފަހަތުންވަނީ ކޮޓަރިއަށެވެ. ޒާރާ އައިސް ވިޝާލްގެ އަތަށް ނެހާ ދީފައި އެތެރެއަށް އިޝާރާތްކޮއްލަމުން ކުޑައެނދުގައި ބޭއްވުމަށް ބުންޏެވެ. ވިޝާލް އެއްވެސް އެއްޗެއް ނުބުނެ ނެހާ އުރާލާފައި އެކުއްޖާގެ ކޮލުގައި ކޮއްޓާލިއެވެ. އަދި ކުޑައެނދުގައި ބޭއްވުމަށް ހިނގައިގަތެވެ.\nޒާރާމެން ދާކަމަށް ހަދާލާފައި ވިޝާލް ނެހާގެ ކޮޓަރިއަށް ވަނުމާއިއެކު މަންހާގެ ކޮޓަރީގެ ދޮރުކިރިޔާ ހުޅުވިފައި ހުންނަވަރަށް ދޮރުފަތާއި ގާތްކޮއްލައިގެން ކޮޓަރިތެރެއަށް ކަންފަތްދިއްކޮއްގެން ތިބިއެވެ. މަންހާވަނީ ފާހާއަށެވެ. އޭނަ ލޯގަނޑު ކުރިމަތީ ހުރެ އިސްތަށިގަނޑުގައި ހަރުލާފައިވާ ބިސްތޮށިތައް ނައްޓަމުން ފާހާނާގައި ހުންނަ ޑަސްބިނަށް އަޅަމުން ދިޔައެވެ. އަދި ސިއްރުން މީހަކަށް އަޑުނީވޭނޭ ފަދަ ގޮތަކަށް ކުދިކިޔަމުންދިޔައެވެ. އަދި މަޑުމަޑުން އޭނައަށް ރޮވެންފެށުނެވެ. ލައިގެން ހުރި ދިގު ސްކާޓްވެސްވަނީ މުޅިން ހަރާބުވެފައެވެ. އެހެންވެ ސްކާރޓް ބާލާލުމަށްފަހު ލައިގެން ހުރި ކުރު ޓައިޓްކޮޅާއިއެކު ބިލިނގާއަށް އެރެން ދިޔައެވެ. އަދި ފެނުގެ ފިނިހޫނުމިން ހުރީ ކިހާވަރެއްގަތޯ ޗެކުކޮއްލަމުން ބިލިގާގެ ކައިރިއަށް ފައިޅާލިގޮތަށް މަންހާ ކައްސާލައިގެން ވެއްޓުނެވެ. ވެއްޓެމުންދިޔަ ވަގުތު ބޮލުގެ ފުއްކިބަޖެހުނީ ކޮންތާކުކަމެއް ނޭގެއެވެ. މަންހާއަށް ވަރަށް ބޮޑަށްތަދުވިއެވެ. ފަޅައިގެން ދިޔަހެންވެސް ހީވިއެވެ.\n"މަންމާ................" ފާހާނާގެ ތެރެއިން މަންހާގެ ހަޅޭކުގެ އަޑުއިވުނެވެ. އޭރު ވިޝާލް ނެހާ ބާއްވާފައި ނުކުންނަނީއެވެ. ދޮރުކައިރީ ކަންފަތް ދިއްކޮގެން ތިބި ޒާރާ އަވަސް އަވަހަށް ދޮރުލައްޕާ ތަޅުލިއެވެ. އަދި އެންމެންވެގެން ގޮސް ސިޓިންރޫމު ސޯފާގައި އިށީނެވެ. ވިޝާލް އަވަސް ހިނގުމުގައި ފާހާނާ އާއި ކައިރިވެލިއެވެ.\n"މަންހާ...........މަންހާ.........ކިހިނެއްވީ، ދޮރުހުޅުވުބަލަ" ވިޝާލް މަންހާއަށް ގޮވަންފެށިއެވެ.\n"އައްދޯއި، ވިޝާލް...........އަޅެ އަހަރެންގެ ބޯ.............އައްދޯއި...............ދޮރާހަމައަކަށް ނުދެވޭނެ، ވިޝާލް ދޮރުހުޅުވަބަލަ، އަހަރެންގެ ފައި...............ޕްލީޒް ދޮރުހުޅުވަބަލަ، ޒާރާ ކައިރީ ބުނެބަލަ" ފާހާނާތެރެއިން މަންހާ ރޯއަޑުއިވުނެވެ. އޭނައަށް ވިޝާލްގެ އަޑުއިވުމުން ރޮމުން ދޮރުހުޅުވުމަށް ބުންޏެވެ. އޭނަގެ ފައިގެ ކުޑަހުޅަށްވެސްވަނީ ތަދުވެފައެވެ.\n"އެމީހުން އެދިޔައީ، ކޮބާ ފޯނު ދާއިންއަށް ގުޅަން.............." ވިޝާލް ކުރިއަށްވުރެވެސް ބޮޑަށް ދޮރާކައިރިވެލާފައި ބުނެލިއެވެ. އޭނަހުރީ ވަރަށް ކަންބޮޑުވެފައެވެ. މަންހާ ރޯއަޑުއިވުމުން އޭނައަށް ވަރަށްބޮޑު އަނިޔާއެއްވެއްޖެކަން ވިޝާލްއަށް ޔަގީންވިއެވެ.\n"ޓީވީ އިން ފަރާތު ކަނުގައި ހުރި ކަބަޑުމަތީ ވަށިގަނޑެއް ހުންނާނެ، އޭގެތެރޭ ތަޅުދަނޑި ފައްޗެއް އޮންނާނެ" މަންހާ މިހެން ބުނެލުމާއިއެކު ވިޝާލްގެ ލޯ އެދިމާލަށް ހުއްޓިގެން ދިޔައެވެ. އޭނަ ތަޅުދަނޑުފަތި ހިފައިގެން އައިސް އޭގައި އޮތް ހަތަރު ތަޅުދަނޑިން ހުޅުވޭތޯ ބަލަމުންދަނިކޮށް އެއްތަޅުދަނޑި ތަޅަށް ފިޓުވިއެވެ. އަދި އަނބުރާލުމާއިއެކު ފާހާނާގެ ދޮރުހުޅުވިގެން ދިޔައެވެ. ވިޝާލް އަވަހަށް ފާހާނާގެ ތެރެއަށްވަނެވެ. އޭނައަށް ކުރުއަތްމައްޗަށް ގުޑިނުލެވިފައި އޮތް މަންހާފެނި ހުއްޓުންއެރިއެވެ. އޭނަގެ ހިތުގެ ލޭއަވަސްވެ ޖަޒުބާތުގެ ވިންދުޖަހާލިއެވެ. މަންހާގެ ދޮންދޮން ދެފައިގެ ބޮޑުބައެއް ހާމަކަމާއިއެކު ފެންނަން އޮތުމުން ނޭވާ އަވަސްވާ ގޮތްވީއެވެ. ނުބަލަން ހުރިކަމުގައި ވިޔަސް އޭނައަށް ބެލެނީއެވެ. މަންހާ ވިޝާލްއަށް ގޮވާލިއެވެ. އެހާލުގައި އޮއްވާ އޭނަ ވިޝާލްއަށް ފެނުމުން ލަދުވެސްގަތެވެ. ވިޝާލް ވަށައިގެން ހޯދާލުމަށްފަހު އެއްފަރާތުގައި އަޅުވާލާފައި ހުރި ތުވާއްޔެއްނަގާ މަންހާގެ އުނަގަނޑުން ތިރީގައި އޮޅާލިއެވެ. އޭގެ ސަބަބުންވެސް މަންހާގެ ފައިގެ ބޮޑުބައެއް ނިވާވެގެންދިޔައެވެ.\n"ޕްލީޒް ވިޝާލް ބަލައިގެން.........." ވިޝާލް މަންހާ އުފުލާލަން އުޅުނުވަގުތު ބުނެލެވުނެވެ. ވިޝާލް ވަރަށް ބަލައިގެން މަންހާ އުފުލާލިއެވެ.\nދާއިންގެ އޮފީހުން ޒައުލް ދިޔަތާ ގަޑިއެއްހާއިރުފަހެވެ. އޭނަ މަސައްކަތަށް އެނބުރި ދިއުމަށް ވަރަށް މަސައްކަތްކުރިއެވެ. އެހެންނަމަވެސް އޭނަގެ ސިކުނޑީގައިވަނީ އެހެން ފިކުރެކެވެ. ވިސްނުމުގެ ތެރެއަށް ގެއްލިފައި ގޮނޑިއަށް ހަށިގަނޑު ދޫކޮއްލައިގެން ދާއިންއަށް އެތަށް އިރަކު އިނދެވުނެވެ. ފަހެއްޖެހިކަންވެސް އެނގުނީ އޭނަގެ ފޯނަށް މެސެޖެއް އައީމައެވެ. އާމުކޮށް މެސެޖުކުރާނީ މަންހާއަށް ވާތީ ވަރަށް އުފަލުން ދާއިން މެސެޖުހުޅުވާލިއެވެ. އެއީ ޒާރާގެ މެސެޖެކެވެ. އެމެސެޖުގައި ވަރަށް އަވަހަށް މަންހާގެ އެޕާޓްމެންޓަށް އައުމަށް އެދިފައިވެއެވެ.\n"ހެލޯ، ކީއްކުރަން މަންހާގެ އެޕާޓްމެންޓަށް ދާންވީ، ޒާރާ ޕްލީޒް، މިހާރު ދެން މާގިނައިން މަންހާގެ ވާހަކަ ޒާރާ ދައްކަނީ" ދާއިން ހިތްހަމަނުހިފައި ބުނެލިއެވެ.\n"ދާއިންއަށް ރަނގަޅު މަންޒަރެއް ދައްކަންވެގެންނޭ އަންނާށޭ ބުނީ، ބުނީމެއްނު އަހަންނަށް ސާބިތުކުރެވިދާނެހޭ، މިހާރު އެދެމީހުން އެތިބީ ކޮޓަރިތެރޭ، ދޮރުވެސް ތަޅުލައިގެން.........ދާއިން ގަބޫލުކުރަން ބޭނުންނުވާނަމަ ނަޔަސް އަހަންނަށް އެންމެ ރަނގަޅު، އަހަރެން ބުނީމެއްނު ދާއިންއަށް ބަލަން ކެރޭނެހޭ އެމަންޒަރުތައް" ޒާރާ ބުނެލިއެވެ. އެވާހަކަތައް އަޑުއަހަން ހުރި ދާއިންއަށް ހީވީ ކަންފަތްބުޑުގައި ބާރު ބޮމެއްގޮވިހެނެވެ. ހިތްތެޅިގަތީ ތިޔަހެނެއްނޫނެވެ. އެއީ ތެދެއްތޯ ބަލަން ބޭނުންވިވަރުން އޮފީސް ތަޅުވެސްނުލާ ރާސްއަޅާފައި އެދިޔަގޮތަށް ގޮސް ލިފްޓަށް އަރައިފިއެވެ. ފޯނު ކަނޑާލީ ޒާރާ އާއި އިތުރު އެއްވެސް ވާހަކައެއް ދެއްކުމެއްނެތިއެވެ. އެވަގުތު ދާއިންއަށް ބުނެދޭންނޭގޭ ގޮތްތަކެއްވެގެންދިޔަކަން ކަށަވަރެވެ.\n"އެއީ ދޮގަކަށްވާނެނަމަ، ޒާރާއަށް ހީވާ ހީވުމަކަށްވާނެނަމަ.........އެފަދަ ބޮޑުކަމެއް މަންހާ ކޮއްފާނެތަ، ނޯ ނޯ މަންހާ، އަހަރެން ލަދުގަނެ ބަދުނާމުވާވަރުގެ ކަމެއް ނުކުރައްޗޭ..........." ލިފްޓުގައި ހުރި ދާއިން އަމިއްލަ ނަފްސާ ހިތާ ހިތުން ވާހަކަދައްކަމުންދިޔައެވެ.\nމަންހާގެ އެޕާޓްމެންޓަށް ދާއިންއަށް ވަދެވުނީ ކިހިނެއްކަމެއްވެސް ނޭގެއެވެ. ސޯފާގައި އިން ޒާރާ އާއިއެކު ފަލަކް އާއި އޭނަގެ ރަޙުމަތްތެރިންވެސް ތެދުވިއެވެ. ދާއިންއަށް އެތަނުން ފަލަކު ފެނުމުން އަދިވަކިން ހާސްވެ ކަންބޮޑުވިއެވެ. މިހުރިހާ ކަމެއް މިވަނީ އޭނަވެސް ހުއްޓަބާއޭ ހިތަށްއެރިއެވެ. ޒާރާ އެއްޗެއް ބުނަން އަނގަހުޅުވާލިތަނާހެން ދާއިން އަވަސް ފިޔަވަޅުގައި މަންހާގެ ކޮޓަރި އާއި ދިމާލަށް ދިޔައެވެ. ދޮރުގެ ތަޅުގައި ހިފާލިއިރު ޒާރާ ފޯނުން ބުނިގެން ކޮޓަރި ހުރީ ތަޅުލާފައެވެ. ވަގުތުން ޖީބުގައި އޮތް ތަޅުދަނޑިފަތި ނަގާ ތަޅުހުޅުވަން އުޅުނެވެ. އޭނަގެ އަތްވެސް ތުރުތުރުލާހެން ހީވެއެވެ. ދާއިންގެ ފަހަތުގައި ޒާރާ ހުރިއިރު އޭނައަށް ދާއިންގެ ހާސްކަންކިތަންމެ ރަނގަޅަށްވެސް ފާހަގަކުރެވުނެވެ.\n"ނޫން ވިޝާލް، އެނދުގައެއްނޫން، މިތަން އޯކޭ" ވިޝާލްގެ އަތުގެތެރޭގައި އޮތް މަންހާ އެނދާދިމާލަށް ގެންދަން ފެށުމުންބުނެލިއެވެ.\n"ޑްރެސިން ޓޭބަލް މަތީ އޮތް އަހަރެންގެ ފޯނު ގެނެސްދެއްޗޭ" ވިޝާލް ކުޑަކަކޫޖަހާލަމުން މަޑުމަޑުން މަންހާ ޓައިލްސްތަކުގެ މަތީ ބައިންދާލުމަށް އުޅުނު ވަގުތު ބުނެލިއެވެ. އަދި އޭނަގެ ބޮލަށްވުރެ ފަޔަށްވާތަދު ބޮޑުކަމުން ވިޝާލްގެ ކަރުގައި އަޅުވާލެވިފައިވާ އަތުން ކުރިއަށްވުރެވެސް ބާރަށް ވިޝާލްގެ ކަނދުރާގައި ހިފަހައްޓާލަމުން ދެލޯމަރާލެވުނެވެ.\n"މިއަދު ބަޔަކު އަންނަކަން އެނގޭއިރުވެސް އަހަރެންކައިރީ އަންނާށޭ ބުނީ އެމީހުންނަށް އަހަރެން ދައްކަންތަ" ވިޝާލްވެސް އޭނަގެ ހިތުގައި އުފެދުނު ސުވާލެއްކޮއްލިއެވެ.\n"އަހަރެން ކޮންއިރަކު ވިޝާލް ކައިރީ އަންނާށޭ ބުނީ، ވިޝާލް އަމިއްލައަކަށްނު ތިއައީ" މަންހާ ހައިރާންވެފައިބުނެލިއެވެ.\n"އެހެންނުވާނެ، އަހަރެންގެ ފޯނުގަ އަދިވެސް އެމެސެޖު އެބައިން، މަންހާގެ ނަންބަރުން މެސެޖުކުރީވެސް، މިއަދު ބައްދަލުކޮއްލަން ބޭނުމޭ ކިޔާފަ، އަހަރެން ހުރީ ހަމަހޭގައޭ.........." ވިޝާލްގެ ވާހަކަ ފުރިހަމަ ނުކުރެވެނިސް ކުއްލިއަކަށް އެކޮޓަރީގެ ދޮރުހުޅުވިގެންދިޔައެވެ. ދެން ފެނުނީ ހާސްވެފައިހުރި ދާއިން އެކޮޓަރިތެރެއަށް ވަތްތަނެވެ. އޭނަގެ ފަހަތުން ޒާރާއެވެ. ޒާރާގެ ފަހަތުން ފަލަކްއާއި އޭނަގެ ދެރަޙުމަތްތެރިންނެވެ.\n"މަން..........." ވައިއަޑަކުން ދާއިންގެ ދުލުން ކިޔާލެވުނެވެ. ހީވީ މުޅި މީހާ ގަނޑުވިހެންނެވެ. ތުވާލިއޮޅާލައިގެން އޮތް މަންހާގެ ދާދިގާތުގައި މަންހާއާއި ދިމާލަށް ގުދުވެލައިގެން އޮތް ވިޝާލްއަށް އޭނަ ފެނުނެވެ. އަދި ދާއިން ފެނުމުން ވިޝާލް ތެދުވިގޮތްވެސް އޭނައަށް ފެނުނެވެ.


Trump hoonu fenah, Partuge isfaraai thakuge thaaeedhu anburaa gendhan fashaifi | Mihaaru\nރިޕަބްލިކަން ރިޔާސީ ކެންޑިޑޭޓް ޑޮނަލްޑް ޓްރަމްޕް ނިއު ހެމްޝަޔާގައި އޮތް ކެމްޕޭން އިވެންޓަކަށް ވަޑައިގަންނަވަނީ: ރިޔާސީ ރޭހުން ވަކިނުވާނެ ކަމަށް ޓްރަމްޕް ވަނީ ވިދާޅުވެފައި. --ފޮޓޯ:އޭއެފްޕީ\nޓްރަމްޕް ހޫނު ފެނަށް، ޕާޓީގެ އިސް ފަރާތްތަކުގެ ތާއީދު އަނބުރާ ގެންދަން ފަށައިފި\n09 އޮކްޓޯބަރ 2016 - 12:396comments\nނިއު ޔޯކް (އޮކްޓޯބަރު 9) - ރިޕަބްލިކަން ޕާޓީގެ ރިޔާސީ ކެންޑިޑޭޓް ޑޮނަލްޑް ޓްރަމްޕް މީގެ އަހަރުތަކެއް ކުރިން އަންހެނުންނަށް އިހުތިރާމް ކުޑަވާ ގޮތަށް ދައްކަވާފައިވާ ޖިންސީ ވާހަކަތަކެއް އާއްމުވުމާ ގުޅިގެން ޕާޓީގެ ތެރޭގައި އޮތް ތާއީދު ވެސް ކުޑަވާން ފަށައިފި އެވެ.\nދެހާސް ވަނަ އަހަރުގެ މި ވީޑިއޯ ހުކުރު ދުވަހު ލީކުކޮށްލުމާ ގުޅިގެން ރިޕަބްލިކަން ޕާޓީގެ ސީނިއާ ގިނަ މެންބަރުން ވަނީ ޓްރަމްޕަށް ވޯޓު ނުދެއްވާނެ ކަމަށް ވިދާޅުވާން ފަށައިފަ އެވެ. އަދި ރިޔާސީ ރޭހުން ޓްރަމްޕް ވަކިވުމަށް ވެސް ބައެއް ފަރާތްތަކުން ދަނީ ގޮވާލަމުންނެވެ. އެކަމަކު ޓްރަމްޕް ވިދާޅުވެފައި ވަނީ އޭނާ އަށް އެމެރިކާގެ ވަރަށް ގިނަ ބައެއްގެ ތާއީދު އެބައޮތް ކަމަށާއި ރިޔާސީ ރޭހުން ވަކިވުމުގެ އެއްވެސް ވިސްނުމެއް ނެތް ކަމަށެވެ. ޓްރަމްޕް ވަނީ ވީޑިއޯގައި ދައްކާފައިވާ ވާހަކަތަށް މައާފަށް އެދިވަޑައިގެންފަ އެވެ.\nރިޕަބްލިކަން ޕާޓީގެ ކުރީގެ ރިޔާސީ ކެންޑިޑޭޓް ޖޯން މެކްކޭން އާއި ކުރީގެ ޚާރިޖީ ވަޒީރު ކޮންޑޮލީޒާ ރައިސް ވަނީ ޓްރަމްޕަށް އޮތް ތާއީދު އަނބުރާ ގެންދަވައިފަ އެވެ. މެކްކޭން ވިދާޅުވީ ޓްރަމްޕުގެ ކޮމެންޓުގެ ސަބަބުން އޭނާ އަށް ތާއީދު ކުރުމަކީ ވާނެ ކަމެއް ނޫން ކަމަށެވެ. ކޮންޑޮލީޒާ ވިދާޅުވީ ޓްރަމްޕަށް މިހާރު ފުދިއްޖެ ކަމަށާއި އޭނާގެ ކެންޑިޑެސީ އަނބުރާ ގެންނަން ޖެހޭ ކަމަށެވެ.\nނިއު ހެމްޝަޔާގެ ސެނޭޓާ ކެލީ އަޔޮޓެ ވިދާޅުވީ އަންހެނުންނާއި ބެހޭ ގޮތުން އެހާ ދަށު ދަރަޖައިގެ ވާހަކަތައް ދައްކަވާފައިވާ ކެންޑިޑޭޓަކު ރައީސް ކަމަށް ގެންނަން ތާއީދު ނުކުރެވޭނެ ކަމަށެވެ.\nޓްރަމްޕުގެ ރަނިން މޭޓް މައިކް ޕެންސް ވިދާޅުވެފައި ވަނީ ޓްރަމްޕުގެ ވީޑިއޯގެ ސަބަބުން ވަރަށް ބޮޑު ނުތަނަވަސް ކަމެއް ލިބިފައިވާ ކަމަށާއި އެކަމަކު ޓްރަމްޕް މައާފަށް އެދިވަޑައިގަތުމުން އުފާ ކުރައްވާ ކަމަށެވެ.\nޓްރަމްޕުގެ ވީޑިއޯއެއް އާއްމުވެފައިވާ އިރު ރިޔާސީ ދެ ވަނަ ބަހުސް މިރޭ އޮންނާނެ އެވެ.\nއިތުރު ލިޔުންތައް އެމެރިކާގެ އިންތިޚާބު 2016 ޑޮނަލްޑް ޓްރަމްޕް\nވޯޓު ދޭނީ ހިލަރީ އަށް: ރިޕަބްލިކަން ޕާޓީގެ މެންބަރު\nރިޔާސީ ޓިކެޓް ޓްރަމްޕަށް ރަސްމީކޮށް ލިބިވަޑައިގެންފި


ކައުންސިލަރުންގެ ދައުރު ދަންމާލާ ބިލުގެ މައްސަލަ އިދިކޮޅުން ސުޕްރީމް ކޯޓަށް ހުށަހަޅަނީ – Dhen.mv\nކައުންސިލަރުންގެ ދައުރު ދަންމާލާ ބިލުގެ މައްސަލަ އިދިކޮޅުން ސުޕްރީމް ކޯޓަށް ހުށަހަޅަނީ\nMay 5, 2020 - 3:27 pm\nލޯކަލް ކައުންސިލްތަކުގެ ދައުރު ދިގު ދަންމާ ބިލު ގާނޫނުއަސާސީއާ ހިލާފު ކަމަށް ކަނޑައެޅުމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ސުޕްރީމް ކޯޓަށް ހުށަހަޅާނެ ކަމަށް އެ ކޯލިޝަނުން ބުނެފިއެވެ.\nއިދިކޮޅުން ނެރުނު ނޫސްބަޔާނެއްގައި ބުނީ ގާނޫނުއަސާސީގައި ބަޔާން ކޮށްފައި ވަނިކޮށް މަޖިލީހުން ފާސްކުރާ ގާނޫނަކުން ގާނޫނުއަސާސީގެ މާއްދާއެއް ބާތިލް ނުކުރެވޭނެ ކަމަށެވެ. އެގޮތުން ލޯކަލް ކައުންސިލް އިންތިހާބު ކޮވިޑް19 ގެ ސަބަބުން ނުބޭއްވުމުގެ ސަބަބުން ކައުންސިލަރުންގެ ދައުރު ދަންމާލުމަށް މަޖިލީހަށް ހެންވޭރު ހުޅަނގު ދާއިރާގެ މެންބަރު ހަސަން ލަތީފު ހުށަހަޅުއްވާފައިވާ ހާއްސަ ބިލަކީ ގާނޫނުއަސާސީއާ ކަނޑައެޅިގެން ހިލާފަށް މަޖިލީހުން ފާސް ކުރުމަށް ހުށަހަޅާފައިވާ ބިލެއް ކަމަށެވެ.\nގާނޫނުއަސާސީއާ ހިލާފަށް ފާސްކުރާ ކޮންމެ ގާނޫނަކީ ބާތިލް ގާނޫނެއް ކަމަށް ގާނޫނުއަސާސީގައި ކަނޑައެޅި ބަޔާންކޮށްފައިވާއިރު އެ ގާނޫނުއަސާސީގައި ބަޔާންކޮށްފައިވާ ކަމެއް ކުރުމަށް ހުރަސް އެޅޭ ފަދަ ކަމެއް ދިމާވެ، އެކަމުގެ ހައްލު ގާނޫނުއަސާސީން ނުލިބޭ ނަމަ އެކަމުގެ ފަރުވާ ހޯދަން ޖެހޭ ފަރާތަކީ ސުޕްރީމް ކޯޓު ކަމަށްވެސް ގާނޫނުއަސާސީގައި ބަޔާން ކޮށްފައިވާ ކަމަށެވެ. ނުވަތަ ގާނޫނުއަސާސީގައި ބުނެފައިވާ އުސޫލުތަކާއި އެއްގޮތަށް ގާނޫނުއަސާސީ އިސްލާހު ކުރުމަކީވެސް އެކަމުގެ ފަރުވާ ލިބިގެންދާނެ ކަމެއް ކަމަށް އެ ބަޔާނުގައި ބުނެފައިވެއެވެ.\nއިދިކޮޅު ކޯލިޝަންގެ ބަޔާނުގައި ބުނެފައިވަނީ ލޯކަލް ކައުންސިލް އިންތިހާބު ކޮވިޑް19 ގެ ސަބަބުން ނުބޭއްވުމުގެ ސަބަބުން ކައުންސިލަރުންގެ ދައުރު ދަންމާލުމަށް މަޖިލީހަށް ހުށަހަޅާފައިވާ ބިލަކީ ދުސްތޫރީ ނިޒާމުގައި ހަމަޖެހިފައި ހުރި އުސޫލުތަކާއި އަސާސްތައް ގަޑުބަޑު ކުރުމަށް ހުށަހަޅާފައިވާ ބިލެއް ކަމަށެވެ. އަދި އެ ބިލަކީ ގާނޫނުއަސާސީއަށް ގޮންޖަހާ ސަރުކާރު ހިންގާ މައިޕާޓީ އެމްޑީޕީއަށް އޮތް މެޖޯރިޓީގެ ނާޖާއިޒު ފައިދާ ނަގައި، އެޕާޓީން ބޭނުންވާ ގޮތަށް އިންތިހާބުތަކާއި ކުޅުމުގެ ދޮރު ހުޅުވުމުގެ ފުރުސަތު ހޯދުމަށް އެމްޑީޕީން ކުރަމުން ގެންދާ މަސައްކަތެއް ކަމަށްވެސް އިދިކޮޅު ކޯލިޝަނުން ބުނެއެވެ.\nއިދިކޮޅުން ބުނީ ގާނޫނުއަސާސީގައި ބަޔާންކޮށްފައިވާ ރާއްޖޭގެ އިންތިހާބުތަކުގެ އުސޫލުތަކާއި ތައާރަޒުވާ ފަދަ ގާނޫނުތައް މަޖިލީހުން ފާސްކޮށް އިންތިހާބުތަކުގެ ދައުރަށް ބަދަލު ގެނައުމަކީ ބަލައިގަނެވޭނެ ކަމެއް ނޫން ކަމަށެވެ.\nލިބިފައިވާ މެޖޯރިޓީގެ ބޭނުން ހިފައިގެން ގާނޫނުއަސާސީގައި ބަޔާންކޮށްފައިވާ ގޮތާއި ހިލާފަށް ގާނޫނުއަސާސީ ބަދަލުކޮށް ގާނޫނުއަސާސީ އަށް ގޮންޖަހާ މަޖިލީހުގެ ރައީސް، ރައީސް މުހައްމަދު ނަޝީދު އިސްވެ ހުންނަވައިގެން ކުރައްވަމުން ގެންދަވާ މަސައްކަތްތައް މިހާރުން މިހާރަށް ހުއްޓާލުމަށް ޕްރޮގްރެސިވް ކޮންގްރެސް ކޯލިޝަނުން ވަނީ ގޮވާލައިފައެވެ.\n“ޑުޕަ ފިފްޓީން” މަޅި ފުޓްސަލް ޗެލެންޖު: ޒެޕޯ އަތުން ޓްވިންސް ގާޑަން އަށް ހަނި މޮޅެއް


17 ނޮވެމްބަރ 2015\nކްލަބް ޖަމްޢިއްޔާތަކަށް ބާއްވާ ޤައުމީ ފޯރަމް ފަސްކޮށްފި\nދިވެހިރާއްޖޭގައި ރަޖިސްޓްރީކުރެވިފައިވާ، ކްލަބް ޖަމްޢިއްޔާތަކަށް އަމާޒުކޮށްގެން ބޭއްވުމަށް ހަމަޖެހިފައިވާ ކްލަބް ޖަމްޢިއްޔާތަކުގެ ޤައުމީ ފޯރަމް، ބާއްވާ ތާރީޚު ޖަމްޢިއްޔާތަކުގެ އެދުމުގެ މަތިން ހޯމް މިނިސްޓްރީން ފަސްކޮށްފިއެވެ.\nއެޑްވައިޒަރ އެންޑް ހެޑް އޮފް އޭޝިޔާ އާއި ހޯމް މިނިސްޓަރާ ބައްދަލުކުރައްވައިފި\nއެޑްވައިޒަރ އެންޑް ހެޑް އޮފް އޭޝިޔާ މިސްޓަރ ސައިމަން ގިމްސަންއާއި މިނިސްޓަރ އޮފް ހޯމްއެފެއާޒް ޢުމަރު ނަޞީރު އާއި ބައްދަލުކުރައްވައިފިއެވެ. ހޯމްމިނިސްޓްރީގައި އޮތް މިބައްދަލުކުރެއްވުމުގައި، ރައީސުލްޖުމްހޫރިއްޔާ ދަތުފުޅުކުރެއްވި ލޯންޗް ގޮއްވާލުމާ ޙާދިސާއާއި ގުޅޭގޮތުންނާއި އަދި މިކަމާ ގުޅިގެން ރާއްޖޭގެ މަސްރަހުގައި ހިނގަމުންދާ ކަންތައްތަކާ ބެހޭ ގޮތުން ހޯމް މިނިސްޓަރ މަޢުލޫމާތު ދެއްވިއެވެ.\n09 ނޮވެމްބަރ 2015\nޖުމްހޫރީ ދުވަހުގެ ޖަލްސާ މާދަމާރޭ ދަރުބާރުގޭގައި އޮންނާނެ\nމިއަހަރުގެ ޖުމްހޫރީ ދުވަހުގެ މުނާސަބަތުގައި ބާއްވާ ޖަލްސާ މާދަމާރޭ ދަރުބާރުގޭގައި އޮންނާނެއެވެ. މިޖަލްސާ ޝަރަފުވެރިކޮށްދެއްވާނީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމެވެ. މިޖަލްސާގައި ޝަރަފުވެރިކަމުގެ ޤައުމީ އިނާމު ލިބިވަޑައިގަންނަވާ ބޭފުޅުންނަށް ޝަރަފުގެ ބެޖާއި ޝަރަފުގެ މެޑެލް އެރުވުން އޮންނާނެއެވެ.\nސަޢުދީ ސަފީރު ހޯމް މިނިސްޓަރާ ބައްދަލުކުރައްވައިފި\nސަޢުދީ ސަރުކާރުން ރާއްޖެއަށް ކަނޑައަޅުއްވާފައިވާ ސަފީރު ބަދުރު ޢަލީ އަލް ކަހައިލް މިނިސްޓަރ އޮފް ހޯމްއެފެއާޒް ޢުމަރު ނަޞީރު އާއި ބައްދަލުކުރައްވައިފިއެވެ. ހޯމްމިނިސްޓްރީގައި އޮތް މިބައްދަލުކުރެއްވުމުގައި ސަޢޫދީ އެމްބަސީއެއް ރާއްޖޭގައި ހުޅުވަން ހަމަޖެހިފައިވާތީ، އެތަނުގެ ސެކިއުރިޓީ ކަންތައްތައް ހަމަޖައްސައި ދިނުމާއި ގުޅޭގޮތުންނާއި މޯލްޑިވްސް ޕޮލިސް ސަރވިސްގެ ބޭފުޅުންނަށް ތަމްރީނު ދިނުމާގުޅޭގޮތުން ދެބޭފުޅުން މަޝްވަރާކުރެއްވިއެވެ.\n05 ނޮވެމްބަރ 2015